কাল নাগিনী-জয়ন্ত দাস – ফটাঢোল\nAugust 1, 2021 দৈনন্দিন\t3 Comments\nকাল নাগিনী-জয়ন্ত দাস\nহৰেণ মাষ্টৰ৷ গাওঁখনৰ সকলোৱেই তেওঁক হৰেণ মাষ্টৰ বুলিয়েই মাতে৷ শিক্ষকৰ চাকৰিৰ পৰা অৱসৰ লোৱাৰ প্ৰায় ৭ বছৰ হ’ল যদিও মাষ্টৰ উপাধিটো তেওঁৰ থাকিয়েই গ’ল৷ তাৰোপৰি শিক্ষকতা কৰি থাকোঁতে তেওঁ যিখিনি আদৰ-সন্মান পাইছিল সেইখিনিৰ আজিও অলপো হীনদেঢ়ি হোৱা নাই৷ সদায় প্ৰাতঃভ্ৰমণ আৰু সান্ধ্যভ্ৰমণ কৰি থাকোঁ‌তে লগপোৱা লৰা-ছোৱালী বা গাঁ‌ওখনৰ মানুহখিনিয়ে তেওঁ‌ক দিয়া সন্মানখিনিত তেওঁৰ মন ভৰি পৰে আৰু ইমান সুন্দৰ এটা বৃত্তিত নিজকে নিয়োজিত কৰিব পৰা বাবে জীৱনটো ধন্য হৈ পৰা বুলি অনুভৱ কৰে৷\nঅইন দিনবোৰৰ দৰে আজিও প্ৰাতঃভ্ৰমণ কৰি আহি হৰেণ মাষ্টৰে চোতালত ভৰি দিয়েই তেওঁৰ একমাত্ৰ পুত্ৰ-বোৱাৰীৰ মাজৰ উচ্চবাচ্য শুনি সচকিত হৈ উঠিল৷ ভালদৰে মনযোগ দি তেওঁ বুজিব পাৰিলে সঁ‌চাকৈয়ে সিহঁ‌তৰ মাজত কিবা বিষয়ক লৈ কাজিয়াৰ সুত্ৰপাত হৈছে৷ ইজনে যদি কিবা এষাৰ কৈছে সিজনেও লগে লগেই তাৰ উত্তৰ দিছে৷ যেন কোনেও হাৰ মানিব নোখোজা যুঁ‌জ এখনত অৱতীৰ্ণ হৈছে৷\nআৰে এয়া তেওঁ কি শুনিবলৈ পালে! পুত্ৰই বোৱাৰীক কৈছে,\n: তোমাক বিয়া পতাত কৈ মই বৰলা হৈ থকাই ভাল আছিল৷\n: হয়নে? ভালেই হ’লহেঁতেন, অন্ততঃ মই আজি বেলেগত শান্তিত থাকিব পাৰিলোঁহেতেন৷ সেয়ে মায়ে মোক কিমান বাধা কৰিছিল তোমাৰ লগত বিয়া নহ’বলৈ৷ আজি যদি তেওঁৰ কথা শুনিলোঁ‌হেতেন মোৰ এই অৱস্থা নহ’লহেঁতেন৷\nলগে লগেই বোৱাৰীৰ উত্তৰ৷\n: অঃ ইমানদিনে এই মানুহজনীক মই কিমান যে বেয়া পাই আছিলোঁ অথচ তেৱেঁ‌ই মোৰ জীৱন ৰক্ষাৰ বাবে ইমান চেষ্টা কৰিছিল৷\nগিৰিয়েকৰ কথা শুনি ঘৈণীয়েকে পুনৰ জেকজেকাই উঠিল৷\n: তাৰমানে মোৰ মা আহিলে আপুনি এনেই লেৰেলা সাদৰ দেখুৱাই থাকে৷ আচলতে ভিতৰি ভিতৰি বেয়া পাই আছিল৷ মুখেৰে মিঠা মিঠা মাত উলিয়াই কয়, “মা মাছ আনিম নেকি? মা আৰু কেইদিনমান থাকি নাযায় কিয়? মা ব’লক অকণমান গাঁ‌ওখন ফুৰি আহোঁ‌৷” আৰু যে কত কি! বাপৰে ইমান অভিনয় কৰিব পৰা মানুহ মই দেখা নাছিলোঁ দেই৷\n: ৰ’বাহে ইমান চিঞৰি চিঞৰি নক’লেও হ’ব৷ আগতে মেঘৰ এটা গাজনি শুনিলে ভয়তে সাৱটি ধৰা মানুহজনীয়ে আজি মেঘতকৈও জোৰত গাজিব পৰা হৈছা৷ ঘৰখনত বহি বহি খাই খাই হাতীৰ দৰে নোদোকা হৈ গৈছা।\n: কি ক’লে? মই বহি বহি খাওঁ৷ ৰাতিপুৱা শোৱাৰ পৰা উঠি বাচন-বৰ্ত্তন চাফ কৰা, ল’ৰা-ছোৱালীক মুখ-হাত ধোৱাই দিয়া, চাহ-জলপান যোগাৰ কৰা, আকৌ আপোনাৰ টিফিনৰ পৰা পানীৰ বটলটোও হাতত তুলি দিয়া, মা-দেউতাৰ বাবে বেলেগকৈ যা-যোগাৰ কৰা, এইবোৰ কৰি কৰি মই চাহকাপ কেতিয়া খাবলৈ পাওঁ আপুনি জানেনে? ল’ৰা-ছোৱালীহঁ‌তৰ অনলাইন ক্লাছ চলি আছে বাবে যেনিবা সিহঁ‌তৰ টিফিনৰ ব্যৱস্থা কৰিব লগা হোৱা নাই, নহ’লে সিহঁ‌তৰ বাবেও বিধে বিধে টিফিন বনোৱা৷ এইখিনি কৰি উঠি অকণমান আজৰি হ’লোঁ নে নাই আকৌ দুপৰীয়াৰ ভাতৰ বাবে পাকঘৰত সোমাবৰ হ’লেই৷ সকলোকেই ভাত দি-মেলি খোৱাই-বোৱাই মোৰ খোৱালৈকে প্ৰায় আবেলিয়েই হয়৷ অকণমান পিছতেই আপুনি অফিচৰ পৰা আহি পালে কিবা খোৱাৰ ব্যৱস্থা কৰিব লগা হয়৷ সন্ধিয়া সকলোৰে বাবে পুনৰ জলপানৰ ব্যৱস্থা কৰি ল’ৰা-ছোৱালীকেইটাৰ লগত পঢ়া টেবুলত বহোঁ‌৷ আকৌ ৰাতিৰ ভাতসাঁ‌জৰ যোগাৰ কৰিবৰ সময়েই হয়৷ তাৰোপৰি ঘৰখন চাফ-চিকুণ কৰা, কাপোৰ ধোৱা এইবোৰ কাম আছেই৷ আমি ঘৰত থকা তিৰোতাখিনিয়ে ভালকৈ উশাহ ল’বলৈকে সময় নাপাওঁ‌৷ ইমানবোৰ কৰাৰ পিছতো বহি বহি খোৱা বুলি ক’বলৈ বেয়া নালাগিল আপোনাৰ?\n: হ’বহে৷ মাইক বজাই শুনাব নালাগে৷ এইখিনি কাম সকলোৱেই কৰে৷ তাত ইমান লম্ফজম্ফ মাৰিব নালাগে৷\nচোতালৰ পৰাই কথাবোৰ শুনি মাষ্টৰে মনতে শলাগিলে, ঠিক কথাই কৈছে বোৱাৰীয়ে৷ তথাপিও তেওঁ আৰু ৰৈ থাকিব নোৱাৰিলে ৷ পৰিস্থিতি বেয়াৰ ফালে যোৱাতকৈ পত্নী ৰীতাক বোৱাৰীহঁ‌তৰ ৰুমলৈ পঠিওৱাই ঠিক হ’ব বুলি তেওঁ ঘৰৰ ভিতৰলৈ সোমাই গ’ল৷\n: হেৰা, সিহঁ‌তৰ কাজিয়াবোৰ তুুমি শুনা নাই? যোৱাহে সিহঁ‌তৰ ৰুমলৈ৷ অকণমান বুজাই-বঢ়াই কাজিয়াখন ভাঙি দিয়া৷\n: কিয় বুজাব লাগে? নাযাওঁ৷ বৰং আৰু দুষাৰমান কওক তেতিয়াহে তাইৰ মনটোৱে শান্তি পাব৷ মানুহজনীয়ে শোৱাৰ পৰা উঠি ৰাতি বিছনাত পৰালৈকে অকণো আহৰি নাপায়, তাৰপাছতো তাই ইমান কথা শুনিব লাগেনে? আপোনালোক পুৰুষসকল এনেকুৱাই৷ মোকো আপুনি কম নিৰ্যাতন চলাইছিলনে? বাবু সৰু থাকোঁ‌তে যেতিয়া স্কুলৰ পৰা মই অনা-নিয়া কৰিছিলোঁ কেতিয়াবা অকণমান দেৰি হ’লেই আপুনি ক’ত গা-ঘেলাই আছিলোঁ বুলি যে কিমান প্ৰশ্ন কৰিছিল সেইবোৰ পাহৰি যোৱা বুলি ভাবিছে নেকি? মাহঁ‌তৰ ফালৰ কোনোবা আহিলেই আপোনাৰ মুখখন ফুলা লুচিৰ দৰে হৈছিল৷ কেতিয়াবা যদি ভাতকেইটা দিওঁতে অকণমানো দেৰি হৈছিল, ক’ত মেল মাৰি আছিলোঁ বুলি চকু পকাই ধৰিছিল৷ আচলতে আপোনালোক পুৰুষসকলেই অইন নাৰীৰ লগত বিচিত্ৰ খেল খেলি থাকি নিজৰ পত্নীকো সন্দেহৰ চকুৰে চাবলৈ অকণো কুণ্ঠাবোধ নকৰে৷\nপত্নীৰ কথা শুনি মাষ্টৰ থতমত খাই গ’ল৷\n: হ’বহে সেইবোৰ ৰামায়ণ-মহাভাৰত মেলিব নালাগে দেৱী গোসাঁনী৷\nমাতৃ বুলিও মুখেৰে ওলাই আহিব খুজিছিল যদিও কোনোমতে কণ্ট্ৰ’ল কৰিলে৷ নহ’লে নিজৰে পত্নীকে মাতৃ বুলি কোৱা গ’লহেঁ‌তেন মাষ্টৰৰ৷ বন্ধু বিপুলে কোৱা কথাষাৰ মাষ্টৰৰ মনত পৰিল৷ সি ঠিক কথাকেই কৈছিল,\n“সংসাৰৰ ৰথৰ চকৰি মসৃণ কৈ চলিবলৈ হ’লে মাতৃৰ ভৰি মালিছ কৰি দিব লাগে সদায়৷ লাগিলে সেয়া নিজ মাতৃয়ে হওক বা নিজ সন্তানৰ মাতৃয়েই হওক৷”\n: বাৰু ময়েই যাওঁ সিহতৰ ৰুমলৈ৷\nএইবুলি তেওঁ পুত্ৰ বোৱাৰীহঁ‌ত থকা কোঠাৰ ফালে আগবাঢ়ি গ’ল৷ কি বিষয় লৈ সিহঁ‌তৰ কাজিয়া হ’ব পাৰে, সেইটো ভাবি ভিতৰি ভিতৰি মাষ্টৰ অলপ শংকিতো হ’ল৷\nকোঠাৰ দুৱাৰখনত টোকৰ মাৰি বোৱাৰী আছানে বুলি কৈ তেওঁ দুৱাৰমুখতে ৰৈ থাকিল৷\n: দেউতা, আহক৷ সোমাই আহক।\nবোৱাৰীয়ে দৰ্জাখন খুলি দেউতাকক ভিতৰলৈ লৈ গ’ল৷ পুত্ৰ ৰমেনো ওচৰলৈ আহি দেউতাকক মাতষাৰ দিলে৷\nঅলপ আগলৈকে ভীষণ কাজিয়া চলি থকা পৰিবেশটো নিমিষতে নোহোৱা হৈ পৰাত হৰেণ মাষ্টৰ অলপ আচৰিত হ’ল৷ বোধহয় পুত্ৰ বোৱাৰীয়ে কাজিয়াৰ বিষয়ে তেখেতক জনাব খোজা নাই বাবেই তেওঁ অহাৰ লগে লগেই দুয়ো সহজ হৈ দেখুৱাইছে৷ কিজানি তেওঁ ওলাই অহাৰ পিছত আকৌ কাজিয়া আৰম্ভ কৰিব৷ সেয়ে কোনো কথাৰ পাতনি নেমেলাকৈ তেওঁ পোনেপোনেই বোৱাৰীক সুধিলে, কৈ হৈছেনো বুলি৷\n: নাই দেউতা তেনেকুৱা একো হোৱা নাই৷ আজি আমাৰ দশম বিবাহ বাৰ্ষিকী আৰু সেয়ে …\nবোৱাৰীৰ কথাখিনি শেষ হ’বই নাপালে৷ লগে লগেই মাষ্টৰে ক’লে,\n: এঃ মই পাহৰি গৈছিলোঁহে বোৱাৰী৷ বয়স হৈছে নহয় কথাবোৰ মনত নাথাকে৷ বেয়া নেপাবা৷ কুশলে থাকা সদায় তোমালোক৷\nতাৰপিছত কি হ’ল বুলি আকৌ প্ৰশ্ন কৰিলে তেওঁ৷\n: তাৰপিছত মই ভাবিলোঁ আজিৰ দিনটোৰ এখন ফটো দুয়োজনে উঠাই ৰাখোঁ৷ সেয়ে মই তেওঁৰ ডিঙিত সাৱটি ধৰি চেল্ফী এখন তুলি এখেতক সুধিলোঁ কেনেকুৱা হৈছেনো বুলি৷ উত্তৰত কি বুলি ক’লে জানেনে দেউতা?\n: কি ক’লে?\n: ক’লে যে ভগৱান শিৱৰ ডিঙিত হেনো কাল নাগিনী এডাল ওলমি আছোঁ‌৷\nহৰেণ মাষ্টৰৰ পৰা এক অস্ফুট শব্দ বাহিৰ ওলাই আহিল৷\n« দৃষ্টিভঙ্গী -বৰ্ণালী পাঠক\nছুইট ছেল্ফি : পদ্মজা বৰুৱা মহন »\nকাজিয়াৰ সূত্ৰপাত ক’ৰবাতহে, হাঃ হাঃ।\nহা হা! কথাৰ গুৰি কৰবাতহে। ভাল লাগিল ।\nLeaveaReply to জিতু Cancel reply


“মোৰ কোনো কাম নাই” চিন্তা মনলৈ আহিলে কি কৰিব? – Jeevan Britta (জীৱন বৃত্ত)\n“মোৰ কোনো কাম নাই” – এই চিন্তাটো কোনোবা নহয় কোনোবা সময়ত বহু মানুহৰ মনলৈ আহে৷ এনে হ’ব পাৰে আপুনি যেতিয়া কিবা এটা বস্তু লাভ নকৰে, যেতিয়া আপুনি ‘বিফল’ হয়, যেতিয়া আপুনি নিজকে আনৰ লগত তুলনা কৰে, যেতিয়া আপুনি ভবামতে কামবোৰ নহয় তেতিয়া৷\nআপুনি তেনে পৰিস্থিতিত কি কৰিব পাৰে সেয়া বিচৰাৰ আগতে এয়া চাও আহকচোন৷\n“আপোনাৰ সন্মতি নোহোৱাকৈ কোনেও আপোনাক নিকৃষ্ট অনুভৱ কৰাব নোৱাৰে”- এলেনৰ ৰুজভেল্ট\n“আপুনি নিজকে বছৰ বছৰ ধৰি সমালোচনা কৰি আহিছে আৰু ই কাম কৰা নাই৷ নিজকে অনুমোদন কৰি চাওকচোন কি ঘটে”- লুইচ এল. হে\nএতিয়া আপুনি কৰিব পাৰে সেয়া চাও আহক৷\nসমাধান বা উপায়\nভিতৰৰ সমালোচকজনৰ মুখ বন্ধ কৰক\nভিতৰৰ সমালোচকজন মাজে-সময়ে আপোনাক লাগে যাতে আপুনি প্ৰয়োজনতকৈ বেছি আত্মবিশ্বাসী হৈ নপৰে, কাৰণ বেছি হলে ই আপোনাৰ বাবে বেয়া৷ আপুনি এনে বহু বছৰৰ পৰা কৰি আছে কিন্তু ই আপোনাৰ বাবে কাম কৰা নাই (সেইবাবে আপোনাৰ মনলৈ এই চিন্তাটো আহিছে), গতিকে সেয়া কৰা বন্ধ কৰোঁ আহক৷ তাৰ পৰিৱর্তে আপুনি যি কৰিছে আৰু আপুনি এতিয়া যেনেকুৱা তাক অনুমোদন জনাওক আহক৷ আপুনি যদি বিচাৰিব জানে তেতিয়া আপুনি নিজৰ মাজত কিছুমান ভাল গুণ বিচাৰি পাব, বা আপুনি কৰা ভাল কাম বিচাৰি পাব৷ যেতিয়াই ভিতৰৰ সমালোচকজনে লেতেৰা মূৰটো দাঙি উঠে, ইয়াক মাৰি তললৈ পেলাই দিয়ক৷ দৰকাৰ হ’লে, “আতৰ ইয়াৰ পৰা, এইবোৰ বন্ধ কৰ, তোক সাৱধান কৰি দিছো এইবোৰ লগে লগে শেষ কৰ” বা তেনে আন কিবা তাক কওক আৰু তাক বন্ধ কৰক৷ এতিয়া আপোনাক ভিতৰৰ সমালোচকজন নালাগে, গতিকে ইয়াক মুখৰ মাত বন্ধ কৰক৷\nভাল ভাল বস্তুবোৰৰ খতিয়ান লওক\nআপোনাৰ জীৱনত কিছুমান ভাল ভাল বস্তু আছে৷ কিছুমান ভাল, পজিটিভ স্মৃতি আছে আৰু আপুনি কিছুমান ভাল, পজিটিভ কাম কৰিছে৷ নিজকে সঠিক প্ৰশ্নটো কৰক- “মোৰ জীৱনত ভাল আৰু পজিটিভ বস্তুবোৰ কি কি?” আৰু “মোৰ জীৱনত মই কি কি ভাল আৰু পজিটিভ কাম কৰিছোঁ?” ভাল বস্তুবোৰৰ খতিয়ান ল’লে ই আপোনৰ মুডটো ভাল কৰাত সহায় কৰিব আৰু কিছু সময় পিছত নিজৰ বিষয়ে ভাবি ভাল লাগিব৷\nএটা সৰু ষ্টেপ লওক\nআপুনি আপোনাৰ পৰিবেশত কিছুমান গুৰুত্বপূর্ণ আৰু সঁচা সালসলনি কৰাৰ প্ৰয়োজন আছে৷ আপোনাৰ অনুভৱ সলনি কৰিবলৈও আপুনি কিছু সালসলনি কৰিব লাগিব৷ প্ৰথমতে আপুনি বিচাৰি উলিয়াব লাগিব কিহে আপোনাক আপুনি চিন্তা কৰা পদ্ধতিটো, অনুভৱ কৰা পদ্ধতিটো আৰু ব্যৱহাৰ কৰা পদ্ধতিটো সালসলনি কৰাত সহায় কৰিব৷ লগতে আপুনি বিচাৰি উলিয়াওক আপোনাৰ পৰিবেশত কি কি সালসলনি কৰিব লাগিব যাতে আপুনি নিজৰ বিষয়ে বেয়া অনুভৱ নকৰে৷ আপোনাৰ নিগেটিভ পৰিবেশটোক পজিটিভলৈ পৰিৱর্তন কৰক৷ আপুনি নিজকে সালসলনিৰ বিষয়ে সঠিক প্ৰশ্ন সুধিলে সঠিক উত্তৰ বিচাৰি পাব৷\nউত্তৰবোৰ বিচাৰি পালে, সালসলনি কৰাৰ বাবে প্ৰথমটো ষ্টেপ লওক৷ কেৱল চিন্তা কৰা আৰু পৰিকল্পনা কৰা পর্যায়তে ৰৈ নাযাব৷ সেয়া অতিক্ৰম কৰক আৰু পৰৱর্তী পর্যায়লৈ যাওক৷, যি হ’ল কাম কৰা পর্যায়৷ কাম কৰক৷ ই এটা সৰু ষ্টেপ হ’ব পাৰে কিন্তু আপুনি সৰু হ’লেও কাম কৰিছে আৰু সি এক গতি লাভ কৰিব যি পৰৱর্তী ষ্টেপ লোৱাত সহায় কৰিব৷ আৰু তেনেকুৱা হ’লে ই আপোনাৰ জীৱনটো সম্পূর্ণৰূপে সলনি কৰি পেলাব৷\nনিজকে পুৰস্কৃত কৰক\nআপুনি কাম কৰিলে আৰু সৰু সৰু লক্ষ্য লাভ কৰিলে তাৰবাবে নিজকে পুৰস্কৃত কৰক৷ এয়া নিজকে মটিভেট কৰি ৰখাৰ বাবে অতি প্ৰয়োজনীয় যাতে আপুনি আৰু বেছি কাম কৰিব পাৰে আৰ পৰৱর্তী ষ্টেপটো ল’ব পাৰে৷ সৰু হ’লেও আপুনি ভালপোৱা কিবা এটাৰে নিজকে পুৰস্কৃত কৰক৷ তাৰ পিছত পৰৱর্তী লক্ষ্যটো ঠিক কৰক আৰু তাক লাভ কৰক আৰু তাক লাভ কৰিবলৈ চেষ্টা কৰা বাবে নিজকে পৰস্কৃত কৰক৷\nএয়া কৰিবলৈ অলপ সময় আৰু বিশেষকৈ কাম কৰিব লাগে যাতে আপুনি নিজৰ বিষয়ে থকা ভাবটো সম্পূর্ণৰূপে সলনি কৰিব পাৰে৷\nআপুনি সেয়া কৰিবনে? আপোনাৰ জীৱন, আপোনাৰ পছন্দ৷\nCategories: জীৱন, মানসিক / No Responses / by বিকাশ কলিতা


Akhil Gogoi: Akhil Gogoi is actually the opposition or the ruling partyঅখিল গগৈ আচলতে বিৰোধী পক্ষৰ নে শাসকীয় BJP পক্ষৰ?– News18 assam\nAkhil Gogoi: অখিল গগৈ আচলতে বিৰোধী পক্ষৰ নে শাসকীয় BJP পক্ষৰ?\nঅখিলক লৈ BJP আৰু AIUDFৰ মাজত ব্যাপক চৰ্চা।\nআচলতে ৰাইজৰ দলৰ সভাপতি তথা শিৱসাগৰ সমষ্টিৰ বিধায়ক অখিল গগৈ কাৰ? কাৰ পক্ষত আছে অখিল গগৈ? অখিল গগৈয়ে শাসকীয় BJPক সততে কঠোৰ সমালোচনা কৰা দেখা যায় ৷ বিৰোধীৰ ভূমিকা অসম বিধানসভাৰ মজিয়াতো লোৱা দেখা যায়। কিন্তু সদনৰ বাহিৰে-ভিতৰে অখিল গগৈয়ে বিৰোধী AIUDFক সাম্প্ৰদায়িক দল বুলি সমালোচনাও কৰা দেখা যায়।\nইয়াৰ মাজতে এতিয়া কংগ্ৰেছৰে মিত্ৰতাৰ বাবে খৰখেদা কৰা দেখা গৈছে অখিল গগৈয়ে ৷ একাধিকবাৰ দুয়োটা দলৰ মাজত আলোচনাও হৈছে ৷\nশিৱসাগৰৰ এখন হোটেলত প্ৰদেশ কংগ্ৰেছৰ সভাপতি ভূপেন বৰাৰে দুদিন পূৰ্বে ৰাইজৰ দলৰ সভাপতি অখিল গগৈৰ এক বৈঠকো অনুষ্ঠিত হৈ যায় ৷ সেই বৈঠক সন্দৰ্ভত বুধবাৰে প্ৰতিক্ৰিয়া প্ৰকাশ কৰিছে শাসকীয় বিজেপি আৰু বিৰোধী AIUDFৰ বিধায়কে ৷ বিজেপি বিধায়ক মৃণাল শইকীয়াই ক'লে- “অখিল গগৈয়ে কেতিয়াবা বিৰোধীৰ লগত বহে আৰু কেতিয়াবা আমাৰ লগত বহে ৷ তেওঁ ক'ত বহে তেওঁ নিজেই নাজানে। ”\nইপিনে কেইদিনমান আগলৈ সাপ-নেওলৰ দৰে কথা কটা-কটিত লাগি থকা AIUDFক বুধবাৰে কিছু নৰম হোৱা দেখা গ'ল ৷ AIUDFৰ জ্যেষ্ঠ বিধায়ক আমিনুল ইছলামে ক'লে- “অখিল গগৈৰ লগত আমাৰ মিল আছে ৷ মহাজোঁটত AIUDF আছে, AIUDFৰ প্ৰয়োজনীয়তা কোনেও অস্বীকাৰ কৰিব নোৱাৰে৷ AIUDF নহ'লে কংগ্ৰেছে ২৫খন আসনো নাপালেহেঁতেন বিগত নিৰ্বাচনত ৷ অখিল গগৈৰ চৰ্ত কংগ্ৰেছে কি কৰে সেয়া কংগ্ৰেছৰ কথা, কিন্তু অখিলৰ বিজেপিবিৰোধী স্থিতি আমাৰ সৈতে মিল আছে ৷ কিন্তু মহাজোঁটত AIUDF এলাগী হোৱা নাই এতিয়াও ৷”


অনুভৱ(My Feelings): এজনী পি চি অ' ৰ ছোৱালীৰ দুখ ( গল্প - ১ )\nছোৱালীজনী আচৰিত ধৰণে ভাল লাগে মহেশৰ। সুন্দৰ চাৱনি, সুন্দৰ মুখ, হাঁহি, চুলি সকলোবোৰে তাইক আকৰ্ষণীয় কৰি তোলে। পুৱাৰ পৰা গধূলিলৈকে ৰাস্তাৰ কাষৰ পি চি অ' টোত ছোৱালীজনী বহি থাকে। সন্ধিয়া বজাৰলৈ গ'লে ফোন কৰিবলৈ নাথাকিলেও মহেশে পি চি অ' টোৰ ফালে এনেয়ে এবাৰ চাই পঠিয়ায়। কেতিয়াবা ছোৱালীজনীৰ চকুৱে চকুৱে পৰে। আৰু এনে হওঁতেই এক স্বৰ্গীয় অনুভুতিয়ে হঠাতে মহেশক আৱৰি ধৰেহি।\nগধূলি পি চি অ' টোত প্রায় মানুহে ভিৰ কৰেহি। সকলোৱে নিজৰ নিজৰ ফোন নম্বৰটো আগ বঢ়াই দিয়ে।\n- গুৱাহাটীলৈ লাইন পোৱা যাবনে ?\n- ট্রাই কৰি আছোঁ, বহক।\nএকান্তমনে ছোৱালীজনীয়ে টেলিফোনৰ ডায়েলত নম্বৰবোৰ মিলাই যায়। লাইনটো কু-কুকৈ সোমাই গৈ গৈ এটা সময়ত ঈষৎ শব্দৰে বাধাপ্রাপ্ত হৈ ৰৈ যায়। আকৌ চেষ্টা কৰি কৰি একোবত লাইনটো লগাই তাই স্বস্তি অনুভৱ কৰে। দুৰণিবটীয়া আপোনজনৰ সৈতে গ্রাহকজনে সুখ-দুখৰ কথা পাতিবলৈ ধৰে।আনন্দত কাৰোবাৰ মুখখন জিলিকি উঠে। কোনো দু:সংবাদ পাই কোনো গ্রাহকৰ চকু চলচলীয়া হৈ আহে। কথা ক'ব নোৱাৰি ফোনটো লাহেকৈ থৈ দিয়ে। ছোৱালীজনী এনেবোৰ ঘটনাত আজিকালি অভ্যস্ত হৈ পৰিছে। তাই নিৰৱে নিজৰ কৰ্তব্য কৰি যায়। বিলৰ পইচাখিনি ঠিকে-ঠাকে লৈ গ্রাহকসকলক ওপৰঞ্চিকেইটা ঘুৰাই দিয়েই দায়িত্ব শেষ কৰে।\nছোৱালীজনীৰ দেউতাক প্রথমে এজন ভাল দৰ্জি আছিল।এদিন ভাগ্যক্রমে লটাৰীত টকা পাই এখন কাপোৰৰ দোকান খুলিলে। তাৰ পিছত কাপোৰৰ দোকান এৰি মিঠাইৰ দোকানৰ লগতে হোটেলো খুলিলে। হোটেলখন ভালদৰেই চলিছিল। কিন্তু এদিন এই হোটেল ব্যৱসায়ো এৰি দিলে। আৰু শেহতীয়াকৈ এই পি চি অ' টোৰ আৰম্ভণি।\nচহৰখন সৰু। নিশা চহৰখন বৰ ভাল লাগে। লাইটৰ পোহৰত চহৰখন ভাল লগা হৈ উঠে। মানুহ-দুনুহো বেছি হয়। দিনৰ ভাগত বৰকৈ ছোৱালীজনী নবহে। সন্ধিয়াৰ পৰা ছোৱালীজনী বহিবলৈ লয়।\nসপ্রতিভ ছোৱালীজনীয়ে গ্রাহকসকলৰ সৈতে স্মাৰ্ট আৰু সৌহাৰ্দপূৰ্ণ ব্যৱহাৰ কৰিলেও ছোৱালীজনীৰ মনত যেন অহৰ্নিশে এটা দুখবোধে আমনি কৰি থাকে, এনে লাগে। অলপতে ছোৱালীজনীৰ ভনীয়েকৰ ইঞ্জিনিয়াৰ এজনৰ সৈতে ধুমধামেৰে বিয়াখন হৈ গ'ল। ছোৱালীজনীয়ে কিন্তু মনে মনে কান্দিলে। অথচ, ছোৱালীজনীলৈও এটা সময়ত বিয়াৰ প্রস্তাৱ আহিছিল। ভাল উপাৰ্জন আৰু ভাল চাকৰি কৰা দৰা। দেউতাকে ছোৱালীৰ মন নোলোৱাকৈ বিয়া ঠিক কৰিলে। দৰা ছোৱালীতকৈ বয়সত যথেষ্ট ডাঙৰ যদিও বিয়াখন বেছ জাকজমকতাৰে হ'ল। অৱশ্যে বিয়াৰ পিছতো মদ আৰু জুৱাহে আগৰ দৰেই মানুহ জনৰ প্রিয় বিষয় হৈ ৰ'ল। ছোৱালীজনীৰ আকৰ্ষণীয় শৰীৰটোৰ বাহিৰে তাইৰ ভিতৰৰ মনটোক ভাল পাব নোৱাৰিলে।ঘৰত থকা সময়খিনি মানুহজনে অত্যাচাৰ কৰিব ধৰিলে।তীব্র বেদনাবোধ আৰু যন্ত্রণাত তাই ছাটিফুটি কৰি উঠিল। বৈবাহিক আনন্দ আৰু তৃপ্তি তাই নাপালে। তাইৰ বৈবাহিক জীৱনটো অসহনীয় হৈ উঠিল। এটা সময়ত তাই বিবাহ- বিচ্ছেদ কৰি ঘৰলৈ গুচি আহিল।\nছোৱালীজনীয়ে বহুদিন ঘৰৰ পৰা ওলোৱা নাছিল। তাইৰ মনত এক প্রকাৰ ক্ষোভ আৰু দুখে মানুহজনীক জুমুৰি দি ধৰিছিল। দেউতাককে তাইৰ জীৱনটোৰ বাবে দায়ী কৰিছিল। দেউতাকে নিজ স্বাৰ্থৰ বাবে তাইৰ ৰূপ আৰু যৌৱনক ব্যৱহাৰ কৰিছিল নেকি? তাইৰ অন্তৰখন নোলোৱাকৈ সেই অজান মানুহজনৰ হাতত কিয় বাৰু তাইক সমৰ্পণ কৰি সাংসাৰিক দায়িত্ব সাধিব বিচাৰিলে। অথচ, দেউতাকে কষ্ট কৰি হ'লেও সিহঁতৰ তিনিওজনী বাই-ভনীক বৰ আলফুলকৈ ডাঙৰ কৰিছিল, ঘৰখনৰো আদৰৰ আছিল তাই।\nছোৱালীজনীয়ে এনেকৈয়ে ভাবি ভাবি এদিন নিজক ধৈৰ্যৰে বান্ধিছিল।জীৱনটোক নকৈ যাপন কৰাৰ বাবে লক্ষ্য নিৰ্ধাৰণ কৰোঁতেই সিহঁতৰ ঘৰখনত পুনৰ এজাক প্রচণ্ড ধুমুহাই কোবাই গ'লহি। সিহঁতৰ মৰমৰ দেউতাকৰ হঠাতে ষ্ট্র'ক হৈ ঢুকাই থাকিল। পৰিয়ালটো যেন অথাই সাগৰত ডুব গ'ল।\nতথাপিও ওচৰ চুবুৰীয়াৰ মৰম আৰু আশীৰ্বাদেৰে পুনৰ জীয়াই থকাৰ অনুপ্রেৰণা লাভ কৰিলে। আত্মীয়জনো এই বিপদৰ সময়ত সিহঁতৰ কাষ চাপি আহিল।\n- আটাইতকৈ জীয়াই থকাটোৱে টান কাম।\n- টান হ'লেও, জীয়াই থাকিবই লাগিব।\n- পুনৰ হাঁহিবলৈকে জীৱনৰ নতুন দিশ উন্মোচন কৰিবই লাগিব।\nঅসীম সাহস আৰু আত্মপ্রত্যয়েৰে ছোৱালীজনীয়ে জীৱনৰ মুখামুখি হ'বলৈ ললে। ঘৰখনৰ দায়িত্ব লবলৈ তাই আগ বাঢ়ি আহিল। পুনৰ যেন সিহঁতে হাঁহিবলৈ শিকিলে।\nএদিন এনেকৈ মহেশেও জীৱনত হাঁহিবলৈ শিকিছিল। পৰিয়ালৰ অভাৱগ্রস্ততা আৰু বেকাৰ জীৱনটো তাৰ বাবে বোজাৰ দৰে হৈ পৰিছিল।পৰিয়ালৰ সকলোৱে যেতিয়া তাৰ মুখলৈ চাই আছিল। সি কাম বিচাৰি বিচাৰি ইখনৰ পৰা সিখন প্রতিষ্ঠানলৈ ঢাপলি মেলোতে মেলোতে ভাগৰুৱা আৰু হতাশ হৈ পৰিছিল।সহপাঠী বন্ধু এজন এই অচিনাকি জনঅৰণ্যত এচমকা পোহৰ হৈ আহিল। এই বেচৰকাৰী প্রতিষ্ঠানত সিও সংস্হাপিত হ'ল। সি অলপ সকাহ পালে। চাকৰিৰ বজাৰখনত চকামকা পোহৰৰ বাটে বাটে খোজ কাঢ়োতে কাঢ়োতে সম্বন্ধীয় ককায়েক এজনে তাক পুনৰ সহায় কৰিলে।হঠাতে চৰকাৰী বিভাগ এটাত চাকৰিটো পাই এই চহৰখনৰ বাসিন্দা হৈ পৰিল। তাৰ জীৱনলৈ গতি নাহিলেও কিছু যেন স্হিৰতা আহিছিল।\nপি চি অ' টোত সোমাই ঘৰলৈ প্রথম ফোন কৰোঁতেই তাৰ ছোৱালীজনীৰ সৈতে প্রথম মুখামুখি। বিল সম্বন্ধীয় কথাখিনিৰ বাদে অন্য কোনো কথা-বতৰা নাই। মাথোন এটা হাঁহি আৰু দৃষ্টি বিনিময়। এই হাঁহিমিহলি দৃষ্টিয়ে মহেশৰ মেঘে ঢকা হৃদয়খন যেন পলকতে ফৰকাল কৰি পেলালে। সেই ছোৱালীজনীৰ সহজ-সৰল সান্নিধ্যৰ পৰশে মহেশকো ৰঙিয়াল কৰি তুলিলে। তাৰ পুৰণি দিনবোৰলৈ উভতি যাবলৈ মন গ'ল। স্কুলীয়া দিনৰে ছাত্রসকলেই নহয়, ছাত্রীসকলেও আদৰ কৰিছিল। তথাপিও চঞ্চলা গাভৰুজাকৰ প্রথম সম্বোধনত সি সহজ হ'ব পৰা নাছিল। লাজকুৰীয়া স্বভাৱটোৱে তাক সেই মুহূৰ্তত অসুবিধাত পেলাইছিল। পিছলৈ সহজ হ'ব পাৰিলেও জীৱন সংগ্রামৰ ধামখুমীয়াত পৰি সি দিক্-বিদিক্ হেৰুৱাই পেলালে। সময়ৰ সোঁতত চকুৰ পচাৰতে তাৰ ভালপোৱা ইতিমধ্যে নিলাম হৈ গৈছিল। জীৱনত সি হাৰ মানিব নিবাচাৰিলেও প্রথমবাৰৰ বাবে চকু চলচলীয়া হৈ গৈছিল। সি নিৰৱে কান্দছিল।\nঠিক সেইদৰে ছোৱালীজনীয়েও পুনৰবাৰ কান্দিলে। সেই সৰল যেন লগা ছোৱালজনীয়ে ক্ষন্তেকৰ বাবে হিতাহিত জ্ঞান হেৰুৱাই সকলোৱে দেখাকৈ এজন মানুহক চৰ মাৰি দিলে। মানুহজনে হেনো ছোৱালীজনীক অপমান কৰিব খুজিছিল। তাইক মানুহজনে অশালীন শব্দ প্রয়োগ কৰিছিল। চৰটো মাৰিয়ে তাই হুকহুকাই কান্দি দিয়াতহে ঘটনাৰ তাৎক্ষণিকতাত অবাক হোৱা ওচৰৰ মানুহবোৰে আহি তাইৰ কেউকাষে জুম বান্ধিবলৈ ধৰিলে। ছোৱালীজনীয়ে যেন বহুদিনৰ সাঁচি ৰখা দুখ আৰু ক্ষোভবোৰ মানুহজনৰৰ গালত ৰাজহুৱাকৈ উজাৰি দিলে।\nকেইবাদিনো তাই দোকানখনত বহা নাছিল। সৰু ভনীয়েকে চলাইছিল। সিহঁতৰ পৰিয়ালটোৰ কথা চহৰখনত জনাজনি হৈ গৈছিল। ছোৱালীজনীৰ এনে আচৰণক বহুজনে সহজে লব পৰা নাছিল। যদিও বহুতে ছোৱালীজনীৰ এনে সাহসী আচৰণক সমৰ্থন জনাইছিল, সহানুভূতি ব্যক্ত কৰিছিল।\nমহেশেও তেনে এগৰাকী সাহসী জীৱনযোদ্ধাকে অতদিনে বিচাৰি আছিল। মহেশে তাইক প্রেম নিৱেদন কৰিব বিচাৰে। সি যেন এতিয়াই ক'ব - " তোমাৰ নাৰীত্বক সন্মান কৰোঁ মায়া। মই তোমাক ভাল পাই পেলাইছোঁ। তোমাক মই পাব বিচাৰোঁ। জীৱনৰ বাবে।"\nটোকা- এই গল্পটো ইতিমধ্যে ডিচেম্বৰ-২০১২ চনৰ সাহিত্য ডট অৰ্গত প্রকাশ পাইছে।\nPosted by Bidul Boruah at 00:22


মানে তেখেতৰ এটা ফেচবুক একাউণ্ট আছে৷ মাজে মাজে সময় উলিয়াই ফেচবুক কৰে৷ লগৰ ল’ৰাবোৰে (মানুহবোৰে!) নিজৰ শ্ৰীমতীৰ লগত ফটো দি থকা দেখি দাদাৰো গা উঠিল৷ দাদাই মন কৰিছে, শ্ৰীমতীৰ লগত ফটো দিলে এসোপা ‘লাইক’ পোৱা যায়৷ লগৰ কোনোবা কোনোবাই চাৰি পাঁচশমান ‘লাইক’ পোৱাও দেখিছে দাদাই৷ মনটো আৱেগিক হৈ উঠে৷ লগতে কমেণ্টবোৰ পঢ়িয়েই দেখোন কিবা ভাল লাগি যায়৷ ‘পাভযোৰা’, ‘মেড ফৰ ইচ্চ আডাৰ’, ‘ভগৱানে বনোৱা যোৰা’, ‘সংসাৰ সুখৰ হৈ থাকক’ ইত্যাদি কত যে ধুনীয়া ধুনীয়া মন ভৰাই তোলা মন্তব্য বা আশীৰ্বাদ৷\nআচলতে বহু অনুষ্টুপীয়াকৈ পতা হ’ল দাদাৰ বিয়াখন৷ দাদাৰ পৰিয়াল, অফিচৰ মানুহবোৰ বাদ দি বেলেগ মানুহখিনিক খবৰেই দিয়া নহ’ল৷ অৱশ্যে সৰুকৈ বিয়া পাতি ৰাহি কৰা টকাখিনি দাদাই বেছ বুধিয়কৰ দৰে খৰচ কৰিলে, মানে জোৰোণত বৌক কাপোৰ কানি আৰু অলংকাৰেৰে আৱৰি পেলালে৷ ফলস্বৰূপে বৌও খুছ, দাদাও খুছ৷ বাৰু যিয়েই নহওক, দাদাই সিদ্ধান্ত ল’লে যে তেখেতৰো বৌৰ লগত যুগ্ম ফটো এখন ফেচবুকত দিব৷ মানুহবোৰে গম পাব লাগে, তেখেতৰ শ্ৰীমতী যে ইমান ধুনীয়া বা তেখেতসকলৰ সংসাৰ যে ইমান সুখৰ৷ লগতে দাদাক বেয়া পোৱা পানীৰ তলৰ কাঁইট কেইটা যে সেইখন ফটো দেখি জ্বলি পুৰি মৰিব সেইটো খাটাং৷ এই পেট কপটীয়া ঈৰ্ষাকাতৰ কেইটাক জ্বলাব লাগে মাজে মাজে৷ প্লেন ফাইনেল কৰি পেলালে দাদাই, এইবাৰ আৰু কোনো কিন্তু নাই, ফটো এখন দিবই৷ এতিয়া ধুনীয়া ফটো এখন বিচাৰি পোৱাহে কথা৷\nবচ, দাদাৰ কাম আৰম্ভ হৈ গ’ল৷ অফিছৰপৰা আহি পায়েই আলমাৰি খুলি এলবামকেইটা নমাই আনিলে৷ দুখনমান ফটো বাছি উলিয়াই ম’বাইল কেমেৰাটোৰে ফটো তুলি চালে, নাই, ভাল নহয়৷ স্কেন কৰি চালে, নাই, সেইটোৱেও ইমান কাম দিয়া নাই৷ ৰিজ’লুশ্বন কমি গৈ কিবা সেই সত্তৰ দশকৰ ফটো হেন লাগে৷ দাদাৰ মনত খেলালে, চেলফি ফটো এখন তুলিয়েই দিব পাৰি দেখোন! আজিকালি যিকোনো পৰিস্থিতিতে চেলফি দিয়াটো যেন এটা ট্ৰেণ্ডত পৰিণত হৈছে৷ বৰ ধুনীয়া ধুনীয়া চেলফি তোলে মানুহবিলাকে৷ বৌক মাতি আনি কেইবাখনো চেলফি তুলিলে, নাই, কোনোখনেই দাদাৰ পচন্দ নহ’ল৷ কোনোবাখন অলপ আন্ধাৰ হ’ল, কোনোবাখনত আকৌ দাদাৰ হাঁহিটোৱেই ফেচেকা৷ বৌক অৱশ্যে গোটেইকেইখন ফটোতে ধুনীয়া লাগিছিল, কিন্তু দাদাকহে কিবা মানে, কি ক’ম আৰু! নিজৰ মনৰ কথাখিনি বৌক কোৱাত বৌয়ে ফটোখনি ভালদৰে চাই ক’লে,\n“মই দেখোন ঠিকেই দেখিছোঁ ফটোকেইখন৷ আপুনি দেখিবলৈ যেনেকুৱা, তেনেকুৱাই ওলাইছে৷ একোতো বেয়া হোৱা নাই৷ বাহ্যিক সৌন্দৰ্য্যৰ পিছত আপুনি কেতিয়াৰপৰা দৌৰিবলৈ আৰম্ভ কৰিলে? মোৰ মতে ভাল হৈছে৷ ইয়াতকৈ ভাল কৰিবলৈ হ’লে ফটোশ্বপ কৰিব লাগিব৷”\nদাদাইও আপত্তি নকৰিলে৷ কিছুদিন সময় পাইছে যেতিয়া ভালদৰে ভাবিব পৰা যাব, কেনে ফটো দিলে বেছি ‘লাইক’ পাব৷ প্ৰথমতে বিয়াৰ পোচাকত ফটো উঠাৰ কথা ভাবিলে৷ নাই, কিবা আউটডেটেদ যেন লাগিব পাৰে৷ তাৰোপৰি বিয়া হোৱা দুবছৰ হ’লেই৷ মানুহে এইমাত্ৰ বিয়া হোৱা বুলি ভুল ভাবিব পাৰে৷ অলপ আধুনিক পোচাকত ফটো উঠিব লাগিব৷ ভবা মতেই কাম৷ দাদাৰ বাবে ব্লেকবেৰীৰ ছুট এযোৰ আৰু বৌৰ বাবে আঁঠুৰ অলপ ওপৰত শেষ হোৱা স্কাৰ্ট এটা আৰু টপ এটা কিনি দাদাৰ মন প্ৰসন্ন৷ বৌক একো নজনোৱাকৈ আগ্ৰহেৰে অপেক্ষা কৰিলে বৌৰ পৰীক্ষা শেষ হোৱা দিনটোলৈ৷\nৰ’ব, আপোনালোকক কোৱাই হোৱা নাই৷ বৌৱে বি.এ. ফাইনেল পৰীক্ষা দি আছে৷ বয়স একৈশ বছৰ৷ মোতকৈ প্ৰায় তেৰ বছৰ সৰু এই বৌজনী৷ দেখাত পিছে বৌক ওঠৰ বছৰীয়া যেনহে লাগে৷ দাদাৰ বয়স চৌৰাল্লিশ৷ মানে দাদাতকৈ বৌ তেইশ বছৰ সৰু৷ দাদাক পিছে প্ৰকাণ্ড পেটটোৰে সৈতে দেখাত পঞ্চাছ বছৰীয়া যেন লাগে৷ নাজানো কি ভাবি বৌ দাদাৰ লগত বিয়াত বহিল৷ কয় নহয়, প্ৰেম অন্ধ, বোধহয় একেবাৰে সত্য৷ বিয়াৰ খবৰ আমি জনাই নাছিলো, পিছত এদিন যেতিয়া তেওঁলোক দুয়োজন আমাৰ ঘৰলৈ ফুৰিবলৈ আহিছিল, তেতিয়াহে গম পাইছিলো। তেওঁলোক দুজনৰ প্ৰেমে অৱশ্যে লাইলা মজনুকো লাজ পোৱাই দিব৷\nবৌৰ পৰীক্ষা শেষ হোৱাৰ দিনা, আগতেই বন্দবস্ত কৰি থোৱা প্ৰফেছনেল ফটোগ্ৰাফাৰ এজন দাদাই ঘৰলৈ যোৱাৰ বাটতে গাড়ীত বহাই ল’লে৷ নিজে ফটো তুলি ঠগন খোৱাৰ অভিজ্ঞতাটো পাই থৈছেই নহয় আগতে৷ ঘৰ পাই নতুন কাপোৰ পিন্ধি তিনিওজন ব্যস্ত হৈ পৰিল৷ বাহ, ফটোগ্ৰাফাৰজন কিন্তু মানিব লাগিব৷ বহুত ভাল ফটো তোলে৷ নিৰ্দিষ্ট সময়ত দাদাৰ লেপটপলৈ ফটোখিনি ট্ৰেন্সফাৰ কৰি ফটোগ্ৰাফাৰজন গ’লগৈ৷ দাদা আৰু বৌয়ে ফটোখিনিৰপৰা বাছি বাছি তিনিখন ফটো উলিয়ালে৷ দাদাই ভাবিলে, তিনিওখনেই দি দিয়া যাওক৷ বৌৱে মানা কৰিলে, একে ঠাইতে তোলা একে পোচাকৰ এখন ফটোৱেই যথেষ্ট৷ মানুহবোৰ নহ’লে ব’ৰ হৈ যাব৷ কোনখন ফটো দিয়া যায় ভাবোতে ভাবোতেই নিশা দহ বাজিলগৈ৷ দাদাই ক’লে,\nবৌৰ কথা শিৰোধাৰ্য কৰি দাদাই ফটোখন ম’বাইলটোত ভৰাই ফেচবুকত আপলোড কৰিলে৷ নেট শ্ল’৷ ফটো নাযায়হে নাযায়৷ বৌৱে ক’লে,\n“শুই থাকক এতিয়া, নেটৰ স্পীড ভাল হ’লে নিজে নিজে গুছি যাব৷ দিনটো তিনিঘণ্টা, তিনিঘণ্টাৰ দুটা পৰীক্ষা দি আহি তাৰপিছত আপোনাৰ ফটোছেছন কৰি বৰ ভাগৰ লাগিছে৷ কৈছিল চিনেমা দেখুৱাবলৈ নিব, কৰালে ফটোগ্ৰাফী!”\nবৌৱে চকু মোহাৰি মোহাৰি ম’বাইলটোলৈ চাই মিচিকিয়াই হাঁহি ক’লে,\n“মই কোৱা নাছিলোনে আপোনাক? এতিয়া ক’মেণ্টবোৰ পঢ়ি চাওক, মনটো ভাল লাগি যাব৷ মই আৰু অলপ শুই লওঁ৷ পিছত নিজে পঢ়িম৷”\n‘মজ্জা’, ‘বঢ়িয়া’, ‘ধুনীয়া ফটো’ আদি মন্তব্যবোৰ পঢ়ি দাদাৰ বুকুখন ফুলি উঠিল৷ হওক তেওঁ, অৱশেষত মিছন চাক্সেছফুল৷\nতাৰ পিছৰ কমেণ্টটো পঢ়িলে দাদাই৷ স্কুলীয়া সহপাঠী এজনে পঠাইছে,\n“আৰে, তই কেতিয়া বিয়া পাতিলি ৰে, গমেই পোৱা নাছিলো।”\n“বাপৰে বাপ, তই বিয়া পতাৰ কথাই নাজানিলো, তই দেখোন ছোৱালীৰ বাপেক হৈ গ’লি৷”\n“বাপ বেটী বৰ ধুনীয়া দেখিছে৷”\nমানে? তাৰ পিছৰ মন্তব্যবোৰ কেৱল দাদা আৰু দাদাৰ জীয়ৰীক লৈ কৰা৷ দাদাৰ মূৰত যেন সৰগ ভাঙি পৰিল৷ আকাশ পাতাল ভাবি ড্ৰয়িং ৰুমত বহি থাকোতেই মই গৈ পালোগৈ দাদাৰ ঘৰ৷ বৌ তেতিয়া পাকঘৰত ব্ৰেকফাষ্ট বনোৱাত ব্যস্ত৷ দাদাই দুখমনেৰে মোলৈ বুলি ম’বাইলটো আগবঢ়াই দিলে৷ মই ক’লো,\nদাদাই বৰ দুখ কৰি ক’লে,\n“পিছে এটা কথা অ’ প্ৰিয়ংকৰ৷ ভুলটো মোৰেই৷ মোকনো কি খেতৰে পাইছিল, বুঢ়া বয়সত কুমলীয়া বয়সৰ কইনা এজনী বিয়া পাতি আনিবলৈ৷ এতিয়া ফটো এখনো দিব নোৱাৰা হ’লো।\n« বেজবৰুৱাৰ ব্যঙ্গাত্মক প্ৰবন্ধ "অৱতাৰ" : এটি আলোচনা – চাহিন জাফ্ৰি\nলিমাৰিক– জীমণি গগৈ »\nবঢ়িয়া লাগিল পঢ়ি। হয় এনেকুৱা বহুতৰে ক্ষেত্ৰত। নিজে দেখিছিলো প্ৰায় পঞ্চাশোৰ্দ্ধৰ মামা এজনে বিশ বছৰীয়া ছোৱালী এজনীক বিয়া পাতা। আপোনাৰ লিখাটোৰ কথনশৈলী অতি সুন্দৰ হৈছে।\nদাদালৈ সমবেদনা এপোৱা\nহা হা। মোৰ ফালৰপৰাও এপোৱা।☺\nহা হা… বৃদ্ধস্য তৰুণী ভাৰ্যা!\nতৰুণী মানে একেবাৰে তৰুণা বাইদেউ।খিক।☺\nবয়সৰ হিচাপটো দেখি মূৰটো ঘূৰাই গ’ল ।\nকিন্তু তামাম ৰসাল লিখনি ।


শংকুৰাজ কোঁৱৰৰ সৈতে বাৰ্তালাপ - Prangon\nশংকুৰাজ কোঁৱৰৰ সৈতে বাৰ্তালাপ\n“প্ৰাঙ্গণ”ৰ প্ৰথম সংখ্যাৰ “বাৰ্তালাপ”ত আমি জনপ্ৰিয় শিল্পী শংকুৰাজ কোঁৱৰৰ সৈতে দূৰভাষযোগে কিছু ভাৱ-বিনিময় কৰিছিলোঁ। অসমৰ সংগীত জগতত এক প্ৰতিশ্ৰুতি সম্পন্ন তাৰকা হিচাপে খোজ দিয়া প্ৰতিভাশালী শংকুৰাজ কোঁৱৰৰ জীৱনৰ কিছু কথা , মনৰ অনুভৱ জানোঁ আহক…\n১। অসমৰ যুৱ প্ৰজন্মৰ বাবে সংগীত জগতৰ আপুনি এক উজ্জ্বল “নক্ষত্ৰ” । কিন্তু আপোনাৰ এই সাংগিতীক যাত্ৰা আৰু ব্যক্তিগত জীৱনৰ কথা আমি প্ৰায় একেবাৰেই নাজানো। জন্মৰ পৰা বৰ্তমানলৈ আপোনাৰ এই যাত্ৰাৰ বিষয় জানিব বিচাৰিছোঁ।\nউঃ পোনপ্ৰথমে “প্ৰাঙ্গণ”ৰ প্ৰথম সংখ্যাত মোৰ সাক্ষাৎকাৰ গ্ৰহণ কৰাৰ বাবে ধন্যবাদ জনালোঁ।\nমোৰ জন্মস্থান টংলা। অৱশ্যে মোৰ দেউতা আৰক্ষী বিভাগত কৰ্মৰত হোৱাৰ বাবে চাকৰিৰ সংক্ৰান্তত আমি বিভিন্ন ঠাইত বাস কৰিছিলোঁ। ওদালগুৰি, টংলা, খৈৰাবাৰী আদি ঠাইত আমি অলপ অলপ সময়ৰ বাবে আছিলোঁ। ১৯৯৫ চনত আমি স্থায়ীভাৱে যোৰহাটলৈ আহিছিলোঁ আৰু তাতেই মোৰ স্কুলীয়া শিক্ষা আৰম্ভ হৈছিল।\nসংগীতৰ যাত্ৰাৰ বিষয় ক’বলৈ গ’লে পেছাদাৰী হিচাপে মই ২০১৭ৰ পৰা কাম কৰি আছোঁ। চাবলৈ গ’লে, এই ক্ষেত্ৰত মই যথেষ্ট নতুন আৰু সেইবাবে মই নিজকে প্ৰতিষ্ঠিত শিল্পী বুলি এতিয়াও নাভাবোঁ। অৱশ্যে, শৈশৱৰ পৰাই মই মোৰ ঘৰত এক সাংগীতিক পৰিবেশ পাইছোঁ। ভূপেন হাজৰিকা, জয়ন্ত হাজৰিকা, পাৰ্বতী প্ৰসাদ বৰুৱা, লোকনাথ গোস্বামী আদিৰ গানৰ কেছেট আমাৰ ঘৰত বজোৱা হৈছিল। তেনেদৰেই মই গান গাবলৈ চেষ্টা কৰিছিলোঁ।\nমই শাস্ত্ৰীয় সংগীতৰ প্ৰশিক্ষণ লোৱা নাই যদিও সৰুৰে পৰাই গাব পাৰিছিলোঁ। এই সামৰ্থ্য মই প্ৰকৃতিৰ বৰদান বুলিয়েই ক’ম আৰু সেয়া ঘৰৰ মানুহে লক্ষ্য কৰিছিল। গতিকে বিভিন্ন সংগীত প্ৰতিযোগিতাত যোগদান কৰিবলৈ মোক ঘৰৰ পৰা উৎসাহ যোগাইছিল।\nযোৰহাটত আমি চাৰিঘৰ সম্বন্ধীয় একেলগে আছিলোঁ। মোৰ দাদা- বাইদেউসকলোৰো সংগীতত ৰাপ আছিল। মোৰ আপাৰ ছোৱালীজনীয়ে হিন্দুস্তানী শাস্ত্ৰীয় সংগীতৰ প্ৰশিক্ষণ লৈছিল। বাইদেউৰ সৈতে ময়ো শিকিবলৈ যত্ন কৰিছিলোঁ। মোৰ আন দুগৰাকী দাদাই পাশ্চাত্য সংগীতৰ অনুৰাগী আছিল। মাইকেল জেকচন, বিটিলছ্, বেকস্ট্ৰীত বয়জ্ , ৱেষ্টলাইফ আদি ৮০-৯০ দশকৰ পপ্ শিল্পী সকলৰ গান তেওঁলোকে শুনিছিল। শ্বিলঙত থকা দাদা এজনে মেটেল সংগীতৰ কেছেট ঘৰলৈ আনিছিল। তেনেদৰে মই বিভিন্ন ধৰণৰ সংগীতৰ সান্নিধ্য লাভ কৰিছিলোঁ।\nসেইসময়ত সংগীত মোৰ বাবে এক নিচা আছিল, ইয়াক পেছা হিচাপে ল’ম বুলি মই ভবা নাছিলোঁ। মোৰ পঢ়া-শুনাত ধাউতি বেছি আছিল। ডিব্ৰুগড়ৰ ছল্ট ব্ৰুক একাডেমীৰ পৰা উচ্চতৰ মাধ্যমিক পৰীক্ষাত উত্তীৰ্ণ হৈ মই ইঞ্জিনিয়াৰিং পঢ়িলোঁ। পাছত চাকৰি বাদ দি মুম্বাইৰ পৰা স্নাতকোত্তৰ ডিগ্ৰী লাভ কৰিলোঁ। এই গোটেই সময়ছোৱাত সংগীতৰ লগত মোৰ সম্পৰ্ক চলি আছিল। গতিকে এই পৰিৱৰ্তন হঠাতে হোৱা নাই। আগলৈ কিমান দূৰ আগবাঢ়ি যাব পাৰোঁ, সেয়া সময়ে ক’ব।\n২। সংগীতক কেৰিয়াৰ হিচাপে লোৱাৰ পৰিকল্পনা কেতিয়া হৈ উঠিছিল?\nউঃ সংগীতক বৃত্তি হিচাপে লোৱাৰ প্ৰথম পৰিকল্পনা মই মুম্বাইত স্নাতকোত্তৰ পঢ়ি থাকোঁতে হৈছিল বুলি ক’ব পাৰি। মই নতুনকৈ এটা ইউটিউব চেনেল ( YouTube channel) খুলিছিলোঁ আৰু মোৰ প্ৰথম গানটো আপলোড কৰিছিলোঁ। গানটো আছিল “কি বেদনাতে”।কলেজৰ অনুষ্ঠানবোৰত মই পৰিবেশন কৰিছিলোঁ। মোৰ সৰুকৈ এটা বেণ্ড আছিল আৰু মোৰ সহযোগীকেইজনে মোক জীৱনত বহুত দিছে। সেই সময়ত কেইবাটাও গানৰ ৰচনা আৰু সুৰ হৈ উঠিছিল যদিও সেয়া দৰ্শকৰ সন্মুখত পৰিবেশন কৰাৰ কোনো পৰিকল্পনা নাছিল। কিন্তু “কি বেদনাতে”ৰ পাছত লাহে লাহে দুই-এটি নতুন গীত মুকলি কৰা হ’ল। ৰাইজে গানবোৰ ভাল পাবলৈ ধৰিলে আৰু বিভিন্ন মহাবিদ্যালয়-বিশ্ববিদ্যালয়ৰ অনুষ্ঠানত পৰিবেশন কৰিবলৈ মোলৈ নিমন্ত্ৰণ অহা হ’ল । তেনেদৰেই সংগীত মোৰ বাবে কেৰিয়াৰ হৈ পৰিল।\n৩। আজিৰ যুৱ প্ৰজন্মই শংকুৰাজ কোঁৱৰৰ গান শুনি বহুত ভাল পায়। শংকুৰাজ কোঁৱৰে কাৰ গান শুনি ভাল পায়? আপোনাৰ প্ৰিয় শিল্পী কোন?\nউঃ প্ৰথমতে মোৰ গান শুনি ভাল পোৱা সকলোকে আন্তৰিক কৃতজ্ঞতা জ্ঞাপন কৰিছোঁ। তেওঁলোকৰ মৰম আৰু আশীৰ্বাদে মোক আগবাঢ়ি যাবলৈ অনুপ্ৰাণিত কৰে।\nমোৰ প্ৰিয় শিল্পী সময়ে সময়ে সলনি হৈ থাকে। শৈশৱৰ পৰাই মোৰ বিভিন্ন ধৰণৰ সংগীতৰ প্ৰতি ৰাপ আছে। অসমীয়া আৰু পাশ্চাত্য সংগীতৰ মহান শিল্পীসকলৰ গীত মোৰ সদায় প্ৰিয়। মই দ্বিতীয় শ্ৰেণীত পঢ়ি থকাৰ সময়ত মোৰ দাদা এজন জুবিন গাৰ্গৰ অনুৰাগী আছিল। তেখেতৰ লগত মই জুবিন গাৰ্গৰ গান শুনিছিলোঁ আৰু মোৰ খুব ভাল লাগিছিল। পৰৱৰ্তী সময়ত পাপনদাৰ গানো মোৰ প্ৰিয় হৈ পৰিল। বৰ্তমান মই “নাইট ট্ৰেভেলাৰ” (Night traveller) নামৰ বেণ্ড এটাৰ গান শুনি আছোঁ। তেওঁলোকে ৮০ দশকৰ ৰেট্ৰ’ সুৰসমূহ পুনৰ্নিমাণেৰে কিছুমান গান মুকলি কৰিছে। তেওঁলোকৰ গীত মোৰ খুব ভাল লাগে।\n৪। “নক্ষত্ৰ”ৰ পৰা “নীলাঞ্জনা”লৈ অনুৰাগীসকলে নিশ্চয় আপোনাৰ কণ্ঠৰ এক বিবৰ্তন লক্ষ্য কৰিছে। এয়া গানৰ চাহিদা নে স্বাভাৱিক পৰিৱৰ্তন?\nউঃ “নক্ষত্ৰ”ৰ পৰা “নীলাঞ্জনা”লৈ যিটো যাত্ৰা, সেয়া মোৰ বাবে চিৰস্মৰণীয়। দুয়োটা গান ভিন্ন ভাৱপূৰ্ণ। “নীলাঞ্জনা” গানটোৰ মৌলিক পৰিকল্পনা মোৰ নহয়। সেয়া হ’ল ভিদিওটোৰ পৰিচালক ৰণদীপ ভট্টাচাৰ্য আৰু যুদাজিৎ বাগচীৰ। তেওঁলোকৰ সৈতে এয়া মোৰ প্ৰথম সহযোগিতা। এই গানটোৰ মাজেৰে এহাল প্ৰেমিক যুগলৰ অন্তৰংগ মূহুৰ্তৰ আবেগ ছবি আৰু সংগীতৰ মাজেৰে প্ৰকাশ কৰা চেষ্টা কৰা হৈছিল। সেইবাবে হয়তো মোৰ কণ্ঠত বিবৰ্তন এটা লক্ষ্য কৰা হৈছে। আগতে মই এনেধৰণৰ গীত গোৱা নাছিলোঁ। কিন্তু মই মোৰ সীমাবদ্ধতা অতিক্ৰম কৰিবলৈ অহৰহ চেষ্টা কৰোঁ। প্ৰত্যাহ্বানৰ মুখামুখি হ’বলৈ মই সদায় সাজু। তাৰেই এক অংশ হিচাপে “নীলাঞ্জনা” গানটো গাবলৈ প্ৰয়াস কৰিছিলোঁ।\n৫। বৰ্তমান অসমৰ সংগীত জগতখনত কিছুমান তথাকথিত শিল্পীৰ গানৰ কথা বৰ পুতৌজনক। তেনে সময়ত আপোনাৰ গানৰ সবল শব্দাৱলীয়ে সকলোৰে মন চুই যায়। এই বিষয়ে আপুনি কি ক’ব? লগতে আপোনাৰ গানবোৰ লিখাৰ আঁৰৰ প্ৰক্ৰিয়া জানিব বিচাৰিছোঁ।\nউঃ সংগীতৰ বিভিন্ন প্ৰকাৰ আছে আৰু প্ৰত্যেক বিধৰে শ্ৰোতা আছে। কিন্তু সকলোৱে সকলো ধৰণৰ সংগীত ভাল নাপাবও পাৰে।\nকিন্তু আমি যেতিয়া ব্যৱসায়িক ভিত্তিত গানৰ ভিদিও এটাৰ নিৰ্মাণৰ কথা কওঁ, তাত বৃহৎসংখ্যক লোক জড়িত হৈ থাকে। প্ৰযোজক, পৰিচালক , অভিনেতাৰ পৰা আৰম্ভ কৰি কেমেৰামেন, মেক্ আপ শিল্পী, নৃত্যশিল্পী ইত্যাদি বিভিন্ন ধৰণৰ লোকে ইয়াৰ জৰিয়তে নিজৰ পৰিয়ালক পোহপাল দিয়ে। তেনে পৰিপ্ৰেক্ষিতৰ পৰা চাবলৈ গ’লে অন্য চাকৰিয়াল দৰে নিজৰ কাম কৰি আছে।\nআনহাতে, স্বতন্ত্ৰ সংগীতত (independent music) বেছি মানুহৰ প্ৰয়োজন নাই। মোৰ গীতসমূহৰ অধিকাংশ কাম মই নিজেই কৰোঁ। মই ভাবোঁ যিসকলে মোৰ গান শুনি ভাল পায়, তেওঁলোকে সদায় শুনিব। মোৰ সংগীতৰ ধাৰণা মূলতঃ কাব্যিক। মই কবিতা লিখিও ভাল পাওঁ, পঢ়িও ভাল পাওঁ। অন্য কিছুমান গীতৰ কথা মই প্ৰত্যক্ষভাৱে “পুতৌজনক” বুলি নকওঁ যিহেতু তেনেকুৱা গানে বহুত সংখ্যক লোকক আকৰ্ষণ কৰি আছে। এই আকৰ্ষণ কিয়, সেয়া নিশ্চয় ভাবিব লগীয়া।\n৬। মৈত্ৰেয়ী পাটৰৰ সৈতে আপোনাৰ যুগলবন্দী যথেষ্ট সমাদৃত। “প্ৰজেক্ট বাৰ্তালাপে” অসমৰ সংগীত জগতত এক আলোড়নৰ সৃষ্টি কৰিছে। এই বিষয়ে আপুনি কি ক’ব?\nউঃ মৈত্ৰেয়ী পাটৰৰ অবিহনে মোৰ সংগীত যাত্ৰা আধৰুৱা। “প্ৰজেক্ট বাৰ্তালাপ” মৈত্ৰেয়ী পাটৰ আৰু শংকুৰাজ কোঁৱৰৰ “ব্ৰেইনচাইল্ড” (brainchild) বুলি ক’ব পাৰি। মুম্বাইত আমি একেখন কলেজত পঢ়িছিলোঁ। বিশ্ব প্ৰতিবন্ধকতা দিৱসৰ ( world disability day) অনুষ্ঠানত আমি একেলগে পৰিবেশন কৰিছিলোঁ। ভাষা আৰু কথন সম্পৰ্কে আমি আলোচনা কৰিছিলোঁ। সাধাৰণতে আমি মনৰ অনুভৱ আৰু আবেগ- অনুভূতিৰ আদান-প্ৰদানৰ বাবে ভাষাৰ ব্যৱহাৰ কৰোঁ। কিন্তু যদি ভাষা নাথাকিলেহেঁতেন, তেতিয়া কি হ’লহেঁতেন? সংগীত এনে এক মাধ্যম যাৰ সহায়ত পৃথিৱীৰ যিকোনো ব্যক্তিৰ সৈতে মানসিক সম্পৰ্ক স্থাপন কৰিব পাৰি । আৰু সংগীতৰ বাবে ভাষা কেতিয়াও আটাইতকৈ গুৰুত্বপূৰ্ণ হ’ব নোৱাৰে। কেনেদৰে সংগীত, ছবি আদিৰ মাধ্যমেৰে বাৰ্তালাপ হ’ব পাৰে? সেই ধাৰণা লৈয়ে “বাৰ্তালাপ” গীতটো ৰচনা কৰা হৈছিল। তাত দুটি মূল চৰিত্ৰৰ মাজত ব্যৱধান থকা স্বত্বেও একেটি গানেই একে সময়তে গাইছে। এই প্ৰজেক্টটোৰ অন্তৰ্গত কেইবাটাও গীত আছে। আমি লাহে লাহে গীতবোৰ মুকলি কৰিম ।\nমৈত্ৰেয়ী পাটৰ এগৰাকী খুব প্ৰতিভাশালী কবি, গীতিকাৰ আৰু গায়িকা। আমি কেইবাখনো কলেজৰ অনুষ্ঠানত একেলগে পৰিবেশন কৰিছোঁ। আগলৈও আমি এই যাত্ৰা অব্যাহত ৰাখিম।\n৭। ইনষ্টাগ্ৰামত আপুনি এদিন “জলপ্ৰপাত”ৰ ৰচনাৰ আঁৰৰ কাহিনী প্ৰকাশ কৰিম বুলি কৈছিল। সেই বিষয়ে জানিবলৈ আমাৰ পাঠকসকল নিশ্চয় আগ্ৰহী হ’ব।\nউঃ প্ৰায় তিনিবছৰ আগতে “কি বেদনাতে” মুক্তিলাভ কৰাৰ তিনি-চাৰিমাহমান পাছৰ কথা। অভি শইকীয়া নামৰ যুৱক এজনে মোক ফেচবুকত এদিন মেচেজ কৰিলে। তেওঁ “ৰেইনফৰেষ্ট ৰেকৰ্ডছ” ইউটিউব চেনেলটো নতুনকৈ খুলিছিল। চেনেলটোৰ বেনাৰত বনোৱা গীতসমূহ তেওঁ মোলৈ পঠিয়াই দিলে। গানবোৰ শুনি মোৰ ভাল লাগিল। সেই সময়ত ইলেক্ট্ৰনিক সংগীত (electronic music) অসমত বেছি প্ৰচলিত নাছিল। মই তেওঁৰ গীতবোৰত এক নতুন সোৱাদ পালোঁ। লগে লগে মই তেওঁৰ সৈতে গীত নিৰ্মাণ কৰিবলৈ উৎসাহিত হ’লো। সেই সময়ত মই মুম্বাইত আছিলোঁ আৰু তাতেই গীতটো ৰচনা কৰিছিলোঁ। আমি কেৱল ফোনেৰে যোগাযোগ কৰিছিলোঁ; ইজনে সিজনক তেতিয়ালৈ লগ পোৱা নাছিলোঁ। গানটো তেনেদৰে ৰেকৰ্ড কৰি মুকলি কৰা হ’ল। আমি দেখিলোঁ ৰাইজে গানটো আদৰি ল’বলৈ ধৰিছিলে। ৰাইজৰ মৰম-আদৰত আমি যথেষ্ট উৎসাহিত হ’লো। কেইমাহমান পাছত মই অসমলৈ আহোঁতে অভি শইকীয়াক প্ৰথম লগ পাইছিলোঁ। ইনষ্টাগ্ৰামৰ “ষ্টোৰী”ত মই এদিন “জলপ্ৰপাত”ৰ ৰচনাৰ আঁৰৰ কাহিনী প্ৰকাশ কৰিম বুলি কৈছিলোঁ। তাৰ ভিদিঅ মই প্ৰস্তুত কৰি আছোঁ। অনতিপলমে মই ভিদিঅটো মুকলি কৰিম।\n৮। অভি শইকীয়াৰ সৈতে “ৰেইনফৰেষ্ট ৰেকৰ্ডছ”ৰ বেনাৰত আপুনি বৰ সুন্দৰ গান অসমবাসীক উপহাৰ দিছে। অনুৰাগী হিচাপে, আপোনালোক দুয়োগৰাকীৰ এই যুগলবন্দী পৰৱৰ্তী সময়ত আকৌ কেতিয়া দেখিবলৈ পাম বুলি আশা কৰিব পাৰোঁ?\nউঃ আমাৰ গানকেইটা ৰাইজে আঁকোৱালি লোৱাৰ বাবে আমি সদায় কৃতজ্ঞ। আমি ইতিমধ্যে নতুন গীত এটিৰ কাম আৰম্ভ কৰিছোঁ। অতি সোনকালেই গীতটোৱে মুক্তিলাভ কৰিব। প্ৰায় এবছৰ পাছত আমি আকৌ একেলগে গান সৃষ্টিৰ কাম হাতত লৈছোঁ। আশা কৰোঁ “নক্ষত্ৰ” আৰু “জলপ্ৰপাত”ৰ দৰে এই গীতটোও ৰাইজে আদৰি ল’ব।\n৯। “পঞ্চায়ত” নামৰ জনপ্ৰিয় ৱেব ছিৰিজখনত আপুনি ” হিয়াঠো” নামৰ হিন্দী গানটোত কণ্ঠদান কৰিছে যাৰ সংগীত পৰিচালনা কৰিছে অনুৰাগ শইকীয়াই। “অনুৰাগ শইকীয়া কালেক্টিভ বেনাৰৰ” প্ৰথম গীতটোতো আপুনি কণ্ঠদান কৰিছে। এই সহযোগিতাৰ সম্পৰ্কে জানিব বিচাৰিছোঁ।\nউঃ অনুৰাগ শইকীয়া এগৰাকী খুবেই প্ৰতিভাশালী সংগীত পৰিচালক আৰু অসমৰ সুযোগ্য সন্তান। তেখেতে এতিয়ালৈকে মুম্বাইত কেইবাখনো বোলছবিৰ লগতে ৱেব ছিৰিজৰ সংগীত পৰিচালনা কৰিছে। অনুৰাগ দা আৰু মোৰ প্ৰথম সহযোগিতা হৈছিল ‘পঞ্চায়ত’ নামৰ ৱেব চিৰিজখনত। তাত তেওঁ সংগীত পৰিচালনা কৰিছিল আৰু মই এটা গানত কণ্ঠদান কৰিছিলোঁ। অনুৰাগ শইকীয়াৰ নিচিনা এগৰাকী শিল্পীৰ সৈতে কাম কৰি বহুত কথা শিকিবলৈ পাইছো আৰু নিজকে সৌভাগ্যশালী বুলি ভাবোঁ।\nনতুনকৈ তেওঁ ‘অনুৰাগ শইকীয়া কালেক্টিভ” (Anurag Saikia Collective) বুলি এটা প্ৰকল্পৰ কাম হাতত লৈছে। তাত তেওঁ বিভিন্ন শিল্পীৰ সৈতে কাম কৰিব। এই ” অনুৰাগ শইকীয়া কালেক্টিভ”ৰ প্ৰথমটি গীত “কুকুহা”ত মই কণ্ঠদান কৰিছো। গীতটো ৰচনা কৰিছে প্ৰতিভাশালী গীতিকাৰ ৰাহুল গৌতম শৰ্মাই।\n১০। আপোনাৰ বলিউডৰ সংগীত জগতখনত খোজ দিয়াৰ কিবা পৰিকল্পনা আছে নেকি?\nউঃ এতিয়ালৈকে বলিউডৰ সংগীত জগতখনত খোজ দিয়াৰ মোৰ কোনো পৰিকল্পনা নাই। মোৰ নিজৰেই কেইবাটাও নতুন নতুন গীতৰ কাম বাকী আছে। বৰ্তমান মই বিশেষকৈ স্বতন্ত্ৰ সংগীতত (Independent Music) মনোনিবেশ কৰি আছো; পিছলৈ দেখা যাওঁক।\n১১। সংগীতৰ বাহিৰেও আপুনি আৰু কি কি কৰি ভাল পায়?\nউঃ সংগীতৰ বাহিৰেও মই ৰন্ধা-বঢ়া কৰি ভাল পাও। সৰুতে মই ছবি আঁকিবলৈ শিকিছিলোঁ যদিও মাজতে বাদ পৰি গ’ল। এতিয়া তলাবন্ধৰ সময়ত আকৌ নতুনকৈ শিকি আছো। মাজে মাজে মই দুই-এখন কিতাপো পঢ়োঁ বা চিনেমা চায়ো ভাল লাগে।\n১২। “নক্ষত্ৰ” গানটোৰ সৃষ্টিত আপুনি অভি-নীল হত্যাকাণ্ডৰ পৰা কিছু প্ৰভাৱান্বিত হৈ বিশ্ব শান্তিৰ কথা কৈছিল। আপোনাৰ আনবোৰ গানতটো সামাজিক বা ৰাজনৈতিক পৰিঘটনাৰ প্ৰসংগ আমি বিচাৰি পাওঁ নেকি? যদি পাওঁ, কোনটো গানত কেনেদৰে পাওঁ?\nউঃ মোৰ গীতবোৰ সাধাৰণতে খুব ব্যক্তিগত হয়। জীৱনৰ অভিজ্ঞতা আৰু অনুভৱবোৰ আৰ্হি হিচাপেলৈ গীতবোৰ লিখা হয়। পোনপটীয়াকৈ সামাজিক বা ৰাজনৈতিক পৰিঘটনাৰ প্ৰসংগলৈ গীত লিখা হোৱা নাই যদিও ইয়াৰ অনুপ্ৰেৰণা নুই কৰিব নোৱাৰি, নক্ষত্ৰ ইয়াৰ এক উদাহৰণ।\nএইখিনিতে মই আৰু এটা গীতৰ কথা ক’ব বিচাৰিছোঁ। গীতটো হৈছে ‘ৰণলে যাওঁ’। এগৰাকী ব্যক্তিয়ে নিজৰ ঘৰৰ পৰা কৰ্মক্ষেত্ৰলৈ ওলাই যোৱাৰ সময়ত হোৱা অনুভৱ বা ভাবৰ বুৰবুৰণীবোৰকলৈ আৰু নিজৰ জীৱনটোক যুদ্ধক্ষেত্ৰৰ লগত তুলনা কৰাৰ এক চিন্তাৰে গীতটি লিখা হৈছিল। গীতটো “কা” বিৰোধী আন্দোলনৰ পূৰ্বেই মুক্তি লাভ কৰিছিল যদিও বহুতে গীতটো আন্দোলনৰ বিষয়ে লিখা বুলি ধাৰণা কৰিলে। সেয়েহে “কা” প্ৰতিবাদৰ সময়ত এই গীতটোৱে বেলেগ এটা পৰিপ্ৰেক্ষিতত বহুলভাৱে প্ৰচলিত হয়। ঘটনাটো কাকতালীয় আছিল যদিও অসম তথা অসমবাসীৰ সুৰক্ষাৰ চিন হিচাপে এই গীতটো ব্যৱহাৰ হোৱা বাবে মই নিজকে ধন্য মানিছোঁ।\nচমুকৈ ক’বলৈ গ’লে, বেছিভাগ ক্ষেত্ৰতে মোৰ গীতবোৰ ব্যক্তিগত । কিন্তু এটা কথা উপলব্ধি কৰিছোঁ যে মই যিহেতু এই সমাজখনতে জন্মলৈ ইয়াৰে ভাষা-মাটিৰ সৈতে ডাঙৰ দীঘল হৈছো, গতিকে সৃষ্টিসমূহত কিছুমান সামাজিক বা ৰাজনৈতিক পৰিঘটনাৰ প্ৰভাৱ থকাটো নিশ্চিত। শিল্পীৰ এজনৰ সৃষ্টিয়ে ঘাইকৈ সামাজিক পৰিবেশ প্ৰতিফলিত কৰে। লগতে এজন শিল্পী(Practitioner of Art) হিচাপে নিজৰ ভাষা, জাতি আৰু সমাজখনক সংৰক্ষণ কৰাটো মোৰ দায়বদ্ধতা বুলি মই ভাবো কাৰণ জাতি বা সমাজক তাৰ শিল্পবোৰৰ দ্বাৰা চিনাক্ত কৰা হয়।\n১৩। আপোনাৰ আগন্তুক প্ৰকল্প “মাই প্লাগিন”ৰ বিষয়ে জানিবলৈ বিচাৰিছোঁ।\nউঃ “মাই প্লাগিন” (My Plugin) এক অনলাইন মাধ্যম যাৰ দ্বাৰা প্ৰতিভাশালী বিভিন্ন ধৰণৰ শিল্পসমূহ সংৰক্ষণ তথা প্রদর্শন কৰা হ’ব। ইয়াৰ ৱেবছাইটটোত কেইবাটাও অংশ থাকিব। তাৰ ভিতৰত চাক্ষুস কলা (Visual Art) এটা অংশ হ’ব। তাত বিভিন্ন চিত্ৰ আৰু ভাস্কৰ্য শিল্পৰ প্ৰদৰ্শন কৰা হ’ব। লগতে সাহিত্যৰো এক অংশ থাকিব য’ত বিশ্বৰ বিভিন্ন চুটিগল্প, নিবন্ধ , লিখিত সাক্ষাৎকাৰ ইত্যাদি পঢ়িবলৈ পাব। সংগীত,চুটিছবি আদিয়ো তাত প্ৰদৰ্শন কৰা হ’ব। কেইবাজনো দক্ষ ব্যক্তিয়ে এই ৱেবছাইটো নিৰ্মাণ কৰি আছে।\nকেৱল অসমৰে নহয় সমগ্ৰ উত্তৰ-পূৰ্বাঞ্চল আৰু ভাৰতৰ শিল্পৰ বাবে ই এক মঞ্চ হ’ব। পাৰিলে বিশ্বৰ বিভিন্ন প্ৰান্তৰ ভিন্ন সংস্কৃতি আৰু শিল্পকলা সমূহ ইয়াত প্ৰদৰ্শন কৰাৰ প্ৰয়াস কৰা হ’ব কাৰণ শিল্প আৰু কলাত ভাষা কেতিয়াও প্ৰাচীৰ হ’ব নোৱাৰে।\n১৪। ভৱিষ্যতে আমি শংকুৰাজ কোঁৱৰৰ পৰা আৰু কি কি আশা কৰিব পাৰোঁ?\nউঃ বহুকেইটা গান মুক্তি দিবলৈ আছে। তলাবন্ধৰ সময়ত বহুকেইটা নতুন গীতৰ সৃষ্টি হৈছে, লাহে ধীৰে সকলোবোৰ মুক্তি দিয়া হব। এতিয়া মই নিজৰ সংগীতক লৈয়ে ব্যস্ত আছোঁ। অৱশ্যে বিভিন্ন শিল্পীৰ সৈতে সহযোগিতাত কাম কৰাৰ এক পৰিকল্পনা আছে। ৰাইজক নিজৰ গীতৰ মাজেৰে আনন্দ দিবলৈ চেষ্টা কৰি যাম, ৰাইজৰ পৰা পোৱা মৰমৰ বাবেই আজি ইমানখিনি আগবাঢ়িবলৈ সক্ষম হৈছো।\n১৫। ভৱিষ্যতৰ বিষয়ে পূৰ্বানুমান কৰা কঠিন যদিও, আপোনাৰ কল্পনাৰ অসমীয়া সংগীত জগতখন কেনেকুৱা? তাত আপুনি নিজৰ স্থান কেনেকুৱা হ’ব বুলি আশা কৰে? (অনুৰাগী হিচাপে আমি আপুনি এই গুৰুত্বপূৰ্ণ ভূমিকা পালন কৰিব বুলি আমি বিশ্বাস কৰোঁ!)\nউঃ মই ভাবোঁ অসমীয়া সংগীত উদ্যোগৰ ভৱিষ্যত খুব উজ্জ্বল। কেইবাগৰাকীও কম বয়সৰ উদীয়মান শিল্পীয়ে ভাল কাম কৰি আছে। এয়া এক উৎসাহজনক চিন। আমাৰ উপৰি পুৰুষসকলে দি থৈ যোৱা গানৰ ভঁৰাল চহকী হৈ আছে। ক্ৰমাৎ হেৰাই যাবলৈ ধৰা আপুৰুগীয়া অসমীয়া শব্দবোৰৰ পুণৰ প্ৰয়োগ হৈ আছে। এই গতিত আগবাঢ়িলে সংগীত জগতখন নিশ্চয় উজলি উঠিব।\nএই ক্ষেত্ৰত শ্ৰোতাসকলৰো দ্বায়িত্ব আছে। তেওঁলোকে নতুন শিল্পী আৰু নতুন ধৰণৰ গানৰ প্ৰতি সঁহাৰি জনাব লাগিব। যিসকল শিল্পীয়ে স্বতন্ত্ৰভাৱে সংগীত সৃষ্টি কৰি আছে, তেওঁলোকৰ গানবোৰ ছেয়াৰ কৰি উৎসাহ যোগাৱা উচিত। ইয়াৰ বাবে মই যথেষ্ট আশাবাদী।\nভৱিষ্যতে মই এটা বিশেষ স্থান পাবই লাগিব বুলি কোনো পৰিকল্পনা নাই। কিন্তু মোৰ অসমীয়া সংগীতক বিশ্ব দৰবাৰলৈ লৈ যোৱাৰ সপোন আছে। ভাৰতবৰ্ষৰ আগশাৰীৰ শিল্পীৰ সৈতে একেলগে কাম কৰাৰ প্ৰবল ইচ্ছা আছে। মোৰ “নীলাঞ্জনা” গানটো “2020 Bokeh South Africa International Lifestyle Fashion Film Festival”ত আনুষ্ঠানিকভাৱে অন্তৰ্ভুক্ত হৈছে। গতিকে এয়া মোৰ সপোন পূৰ হোৱাৰ বাটত প্ৰথম খোজ যেন মোৰ অনুভৱ হৈছে। আগলৈ কাম কৰি থাকিম, দেখা যাওক কিমান দূৰ আগবাঢ়িব পাৰোঁ।\nনিজৰ ব্যস্তসূচীৰ পৰা আমাক এইখিনি সময় দিয়াৰ বাবে শংকুৰাজ কোঁৱৰৰ ওচৰত আমি চিৰকৃতজ্ঞ। আগন্তুক দিনত তেওঁ আমাক আৰু সুন্দৰ গীত উপহাৰ দিয়ক তাৰ কামনা কৰিছোঁ। “প্ৰাঙ্গণ”ৰ তৰফৰ পৰা তেখেতলৈ শুভেচ্ছা আৰু অভিনন্দন জনালোঁ।\n"প্ৰাঙ্গণ"ৰ কিতাপৰ টোপোলা\n"প্ৰাঙ্গণ"ৰ চলচ্চিত্ৰৰ সংগ্ৰহ\nBuddha Jyoti Bezbaruah August 1, 2020 At 2:38 pm\nঅশেষ ধন্যবাদ। প্ৰশ্নসমূহ বৰ সুন্দৰ হৈছে।\nManash Jyoti Likson August 3, 2020 At 4:54 am\nAll questions are awesome.\n4no question tu mur u question asil..\nPankaj Gogoi August 3, 2020 At 6:39 am\nIt’s nice to read…. All the very best Shankuraj Konwar… Waiting for all the coming projects\nKankan Deka August 3, 2020 At 9:02 am\nশংকুৰাজ দাদাৰ বিষয়ে ইমানবোৰ কথা জানিব পাৰি খুবেই ভাল লাগিল। ধন্যবাদ Prangon । আগলৈ আৰু এনেকুৱা interview পাম বুলি আশা থাকিল।\nManash Jyoti Das August 6, 2020 At 11:08 pm\nশংকুৰাজ দাৰ বিষয়ে জানিব পাই ভাল লাগিল ৷তেওঁ মোৰ প্ৰিয় ৷ধন্যবাদ প্ৰাঙ্গণ ৷\nBaNdiTa RaBha September 1, 2020 At 1:42 pm\nশংকু দা আপোনাৰ বিষয়ে জানিব পাৰি সঁচাকৈ ভাল লাগিল।\nবৰ্ণালী ডেকাৰ সৈতে বাৰ্তালাপ\nবাৰ্তালাপ Prangon - November 1, 2020 1\n"প্ৰাঙ্গণ"ৰ চতুৰ্থ সংখ্যাৰ "বাৰ্তালাপ"ৰ বিশেষ অতিথি গোৱালপাৰা জিলাৰ উপায়ুক্ত শ্ৰীমতী বৰ্ণালী ডেকা। এগৰাকী প্ৰশাসনিক বিষয়া হিচাপে তেখেতৰ শৈক্ষিক আৰু কৰ্মজীৱনৰ বিষয়ে...\nপ্ৰশান্ত ৰাজগুৰুৰ সৈতে বাৰ্তালাপ\nবাৰ্তালাপ Prangon - October 6, 2020 0\n"প্ৰাঙ্গণ"ৰ বিশেষ শিতান "বাৰ্তালাপ"ত এইবাৰৰ বিশিষ্ট অতিথি অসমৰ বৈদ্যুতিক সংবাদ মাধ্যমত এক নতুন মাত্ৰা প্ৰদান কৰাৰ লগতে পূৰ্বতে কেইবাখনো বাতৰিকাকতত বলিষ্ঠ...\nৰীতা চৌধুৰীৰ সৈতে বাৰ্তালাপ\nবাৰ্তালাপ কাৰ্ণট ইঞ্জিন - September 1, 2020 6\n"প্ৰাঙ্গণ"ৰ দ্বিতীয় সংখ্যাত আমাৰ "বাৰ্তালাপ"ৰ অতিথি ৰূপে আছে বিশিষ্ট লেখিকা ৰীতা চৌধুৰী বাইদেউ। কেইবাখনো কালজয়ী গ্ৰন্থৰ ৰচয়িতা হোৱাৰ লগতে তেখেতে "নেচনেল...


দেশপ্ৰেমৰ জোৱাৰ আৰু আৰ্ট অফ ৱাৰ - বিৰিয়া Biriyaa\nদেশপ্ৰেমৰ জোৱাৰ আৰু আৰ্ট অফ ৱাৰ\nচীনক চিনিবলৈ টান৷ ইতিহাসে বাৰে বাৰে এই কথা প্ৰমাণ কৰি দি আহিছে যে চীনক চিনিবলৈ সঁচাকৈয়ে বৰ টান৷ ১৯৬২ ৰ পৰা আজিলৈকে চীনৰ মতলৱ বাজিক ভাৰতবৰ্ষ বাদেই বিশ্বৰ অন্যান্য দেশেই তৎ ধৰিব পৰা নাই৷ শেহতীয়া গালোৱান সংঘৰ্ষৰ পিছত ভাৰত-চীনৰ সম্পৰ্কই পুনৰাই প্ৰমাণ কৰিছে দুই দেশৰ মাজৰ তিক্ততাপূৰ্ণ সম্পৰ্কৰ এক নতুন অধ্যায়ক৷ অথচ ভাৰতৰ প্ৰধানমন্ত্ৰী নৰেন্দ্ৰ মোডী আৰু চীনা ৰাষ্ট্ৰপতি জিন পিং দোলনাত একেলগে বহি ফটো উঠাৰ দৃশ্য বৰ বেছি দিনৰ পূৰ্বৰ নহয়৷ তেন্তে কি গ’লাগলিৰ চলেৰে মিঠা চুৰিৰে আঘাত কৰাৰ সেই পুৰাতন নীতিকেই অনুসৰণ কৰিলে নেকি চীন আৰু চীনৰ লালফৌজে?\nএইখিনিতে চীন সম্পৰ্কে এখন কিতাপৰ কথা উল্লেখ কৰিব পাৰি৷ যিশুখ্ৰীষ্টৰ জন্মৰ প্ৰায় চাৰে পাঁচশ বছৰ আগেয়ে এগৰাকী চীনা সমৰকলাবিদ সুনৎ সু(sun Tzu) য়ে ‘আাৰ্ট অফ ৱাৰ’ নামেৰে সমৰকলাৰ ওপৰত এখন গ্ৰন্থ লিখিছিল৷ সমৰকলাৰ ওপৰত লিখা এই গ্ৰন্থ খনক আচৰিত ভাবে পূৱ আৰু পশ্চিম এচিয়াৰ প্ৰায়বোৰ দেশে সামৰিক কলা কৌশল আৰু নীতি নিয়মৰ প্ৰয়োগৰ ক্ষেত্ৰত বহুলাংশে অনুসৰণ কৰি চলে৷ যুদ্ধ আৰু শতৰুৰ ওপৰত আক্ৰমণ কৰাৰ কলা কৌশলৰ ক্ষেত্ৰত চীন দেশে এই গ্ৰন্থখনক শতিকাজুৰি প্ৰয়োগ কৰি আহিছে৷\nযুদ্ধৰ নিয়মেই হ’ল শতৰুক বাগি মৰা৷ বিপক্ষৰ দুৰ্বল মুহূৰ্তক তন্নতন্নকৈ নিৰীক্ষণ কৰি সঠিক সময়ত আক্ৰমণ কৰা৷ এই কথাবোৰ ‘আৰ্ট অফ ৱাৰ’ নামৰ সমৰকলাৰ কিতাপখনত লিপিবদ্ধ আছে ভালকৈয়ে৷ গতিকে চীনে চেগ বুজি সঠিক সময়তেই ভাৰতীয় সেনাৰ ওপৰত আক্ৰমণ কৰিলে৷ আক্ৰমণৰ সকলো ধৰণৰ কলা কৌশল চীনৰ আয়ত্বাধীন৷ সি লাগিলে সামগ্ৰীৰ বেচাকিনাৰ জৰিয়তেই হওঁক,গোলাবাৰুদৰ দ্বাৰাই হওঁক কিম্বা বিষাণুৰ দ্বাৰাই হওঁক৷\nইফালে পাকিস্তানৰ সতে “লাইন অৱ কন্ট্ৰোলত’’ অব্যাহত থকা ভাৰতৰ বিবাদ দীৰ্ঘদিনীয়া৷ পুল’ৱামা কাণ্ডৰ পিছত ভাৰত পাকিস্তানৰ মাজত অৱনতি ঘটা সম্পৰ্কই ভৱিশ্যতে কোনদিশে গতি কৰে সেয়া হয়তো সময়ে ক’ব কিন্তু ইয়াৰ মাজতে হঠাতে আহি পৰিলেহি নেপাল৷ নেপাল সেইখন দেশ যিখন দেশৰ অৰ্থনীতি বহুলাংশে নিৰ্ভৰশীল ভাৰতৰ ওপৰত৷ তেনে এখন দুৰ্বল দেশে যেতিয়া উত্তৰাখণ্ডৰ এটুকুৰা সৰু ঠাইক নিজৰ বুলি দাবী কৰি ৰাতাৰাতি দেশৰ মানচিত্ৰই সলনি কৰাৰ সাহস কৰিব পাৰে ইয়াৰ আঁৰত যেন লুকাই আছে অদৃশ্য এক শক্তি৷\nলাডাখ কিম্বা লেহ অঞ্চলত চীনা সেনাৰ আগ্ৰাসনৰ বিষয়টোৱে যোৱা মে মাহৰ পৰাই তোলপাৰ লগাই আছিল৷ অৱশেষত গালোৱানত ভাৰতীয় সেনাৰ বিশগৰাকীকৈ বীৰ জোৱানে দিব লগা হ’ল দেশৰ বাবে আত্মবলিদান৷ সেয়া যেন ‘আৰ্ট অৱ ৱাৰ’ ৰ নীতিকেই প্ৰয়োগ কৰিলে চীনে৷ এফালে কৰোনা মহামাৰীৰ কৱলত দেশ৷ দেশৰ অভ্যন্তৰৰ সমস্যাৰাজিক লৈ যুঁজি থকাৰ মাজতে আকৌ সীমান্তত বীৰ জোৱান শ্বহীদ হ’ব লগা হ’ল৷ দেশ আৰু দেশৰ জনতাই কথাবোৰ সহজভাবে গ্ৰহণ কৰা নাই এইবাৰ৷ অচিন চীনক চিনি লোৱাৰ সময় এয়া৷\nদেশৰ অভ্যন্তৰৰ সমস্যাৰাজিক লৈ যুঁজি থকাৰ মাজতে আকৌ সীমান্তত বীৰ জোৱান শ্বহীদ হ’ব লগা হ’ল৷ দেশ আৰু দেশৰ জনতাই কথাবোৰ সহজভাবে গ্ৰহণ কৰা নাই এইবাৰ৷ অচিন চীনক চিনি লোৱাৰ সময় এয়া৷\nএই বিবাদ আলোচনাৰ মাজেৰে সমাধান হোৱাৰ সুৰুঙা ওলাবনে নাই সেয়া সময়ে ক’ব৷ কিন্তু ভাৰতক এনেদৰে ব্যতিব্যস্ত কৰাৰ পৰিণাম যে চীনে ভুগিব লাগিব সেই কথা চীনেও হয়তো বুজিব পাৰিছে৷ কাৰণ ৬২ ভাৰত আৰু ২০২০ ভাৰতৰ মাজত তফাৎ যথেষ্টখিনি৷ ইতিমধ্যে ভাৰত চৰকাৰে জনপ্ৰিয় টিক-টককে ধৰি ৫৯ টা চাইনিজ এপচ্ ভাৰতত নিষিদ্ধ ঘোষণা কৰিছে৷ বিভিন্ন বাদানুবাদৰ মাজেৰে এই নিষিদ্ধ ঘোষণা ইতিমধ্যে কাৰ্যকৰীও হৈছে৷\nইয়াৰ মাজতে প্ৰধানমন্ত্ৰী নৰেন্দ্ৰ মোডী সৌ সিদিনা লাডাখৰ নিমু অঞ্চলত উপস্থিত হৈ ভাৰতীয় সেনাৰ মনোবল বৃদ্ধিৰ লগতে ভাৰতে গ্ৰহণ কৰিবলগীয়া শেহতীয়া স্থিতি সম্পৰ্কে স্পষ্ট বক্তব্য ৰাখি আহিছে৷ প্ৰধানমন্ত্ৰী গৰাকীয়ে বিস্তাৰবাদৰ সলনি উন্নয়নৰ কথা দোহাৰিছে৷ যুগ সলনি হৈছে৷ সলনি হৈছে সময়ৰ৷ এঘাৰহাজাৰ ফুট উচ্চতৰ ভুমিত উপস্থিত হৈ তেওঁ এই কথাওঁ কৈছে যে কৃষ্ণই যেনেদৰে হাতেৰে মোহন বাঁহী বজায় ঠিক তেনেদৰে সুদৰ্শন চক্ৰও চলায়৷ ভাৰতীয় সেনাৰ মনোবল নিশ্চয় এইবোৰ কথাই যথেষ্টখিনি বৃদ্ধি কৰিব৷\n#WATCH We are the same people who pray to the flute playing Lord Krishna but we are also the same people who idolise and follow the same Lord Krishna who carries the ‘Sudarshana Chakra’: PM Modi in Ladakh pic.twitter.com/lAqCjeXpqv\nকিন্তু গোটেই বিষয়বোৰ সঠিকভাৱে বিশ্লেষণ কৰি চালে দেখা যায় যে ভাষণত সৰ্বদা দেশ নচলে৷ দেশৰ আভ্যন্তৰীণ পৰিকাঠামো আৰু দেশপ্ৰেমৰ জোৱাৰ একে বিষয় নহয়৷ টেলিভিশ্যনসৃষ্ট দেশপ্ৰেমৰ আৱেগে সমাধান কৰিব নোৱাৰে দেশৰ সীমা সমস্যাৰ৷ চাইনিজ এপচ্ নিষিদ্ধ কৰিলেই চীনক ৰুধিবলৈ আমি সক্ষম নহবওঁ পাৰো৷ এইসময়ছোৱাত প্ৰয়োজন হলে হয়তো দেশৰ জনতাই বহুখিনিয়ে ত্যাগ কৰিবলৈ সদা প্ৰস্তুত হৈ আছে৷ সামান্য কেইটামান এপচ্ কোনো বিষয়েই হয়তো নহয়৷ কিন্তু সঠিক আৰু সৰ্বজনগ্ৰাহ্য নীতি অৱলম্বনৰ জৰিয়তে দেশবাসীৰ মনত আশাৰ সঞ্চাৰ কৰাটোহে মূল বিষয়৷ বাস্তৱিক আৰু দিকনিৰ্ণায়ক পৰিকল্পনাইহে বচাব পাৰিব এই দেশৰ সীমা আৰু এই দেশৰ সৈনিকক৷\nদেশৰ বাহিৰে ভিতৰে অজস্ৰ অপশক্তি৷ কৰোনা মহামাৰীৰ বহু আগৰে পৰাই দেশৰ অৰ্থনীতি মন্দাৱস্থাৰে গতি কৰি আহি আছে৷ লক্ষণীয় কথাটো হ’ল আৱেগৰ জোৱাৰে যেন আমাক ভুল দিশে টানি লৈ নাযায়৷ প্ৰকৃত ভাৰতীয় হিচাপে প্ৰমাণ কৰিবলৈ এইসময়ত সকলোৱে গুৰুত্ব দিব লাগিব কৰ্মসংস্কৃতিক৷ এখন মজবুত দেশ গঢ়ি উঠে সুস্থ চিন্তা কৰ্মৰাজিৰ দ্বাৰাহে৷ ভাষণ হয়তো এক অনুঘটকহে৷ ♦\nPrevious আমাৰ মাজৰ পৰা হেৰাই যাবলৈ ধৰা মাছুৱৈ জন্তু: উদ\nNext শাসনলৈ অহাৰ জখলাহে আছিল নেকি নিষ্পেষিত জনতাৰ কণ্ঠ অখিল গগৈ?\nৰাম কথাৰ সমান্তৰালভাৱে কওক কামৰ কথাও\nহে যুদ্ধ বিদায়!\nনাগৰিকত্ব বিধেয়ক পাহৰিল ৰাইজে।\nআত্মনিৰ্ভৰশীল ভাৰতৰ বাবে অভিযন্তাসকল


নিদহাছ ট্ৰফীৰ চমৎকাৰ বেটিঙৰ বাবেই আজি বাংলাদেশৰ বিৰুদ্ধে খেলিছে নেকি দিনেশ কাৰ্তিকে!\n২০১৮ চনৰ নিদহাছ ট্ৰফীৰ ফাইনেলৰ বিস্ফোৰক ইনিংছৰ বাবেই আজি বাংলাদেশৰ বিৰুদ্ধে খেলিছে নেকি দিনেশ কাৰ্তিকে!\nগুৱাহাটী , July 2, 2019 4:41 pm\nদিনেশ কাৰ্তিক। উৎস-ইণ্টাৰনেট\nভাৰত, শ্ৰীলংকা আৰু বাংলাদেশৰ মাজত ২০১৮ চনত অনুষ্ঠিত হোৱা নিদহাছ ট্ৰফীৰ ফাইনেলত বাংলাদেশৰ বিৰুদ্ধে অন্তিম অভাৰৰ অন্তিম বলত প্ৰয়োজনীয় ৬ ৰাণ এটা দৰ্শনীয় চিক্সাৰেৰে অৰ্জন কৰি ৰাতিটোৰ ভিতৰত নায়কৰ শাৰীলৈ উন্নীত হোৱা ভাৰতীয় বেটছমেন দিনেশ কাৰ্তিকৰ আজি বাংলাদেশৰ বিৰুদ্ধে বিশ্বকাপত অভিষেক ঘটিছে।\nউল্লেখযোগ্য যে, দিনেশ কাৰ্তিকৰ ১৫ বছৰীয়া ক্ৰিকেট কেৰিয়াৰত খেলুৱৈগৰাকীয়ে প্ৰথমবাৰৰ বাবে বিশ্বকাপত খেলিবলৈ সুযোগ লাভ কৰে।\n২০১৮ চনৰ নিদহাছ ট্ৰফীৰ ফাইনেলত দিনেশ কাৰ্তিকৰ দৰ্শনীয় বেটিঙৰ সহায়তে ভাৰতে বাংলাদেশক ৪ উইকেটত পৰাজিত কৰিবলৈ সক্ষম হৈছিল। দিনেশ কাৰ্তিকে ১৯ নম্বৰ অভাৰত ২২ ৰাণ সংগ্ৰহ কৰি ভাৰতৰ বিজয় সম্ভৱ কৰি তুলিছিল আৰু ব্যক্তিগতভাৱে মাত্ৰ ৮ টা বলতে ২৯ ৰাণ সংগ্ৰহ কৰে।\n২০১৯ চনৰ বিশ্বকাপত ভাৰতে ঘৰুৱা দল ইংলেণ্ডৰ হাতত পৰাজিত হোৱাৰ পাছত আজি বাংলাদেশৰ বিৰুদ্ধে মিদল অৰ্ডাৰ বেটছমেন কেদাৰ যাদৱৰ স্থানত দিনেশ কাৰ্তিকক টিম মেনেজমেণ্টে স্থান দিয়ে।\nবাংলাদেশক মাৰমুখী বেটিঙেৰে আশাহত কৰিবলৈ সক্ষম হোৱা মিদল অৰ্ডাৰ বেটছমেন দিনেশ কাৰ্তিকে আজিও বাংলাদেশৰ বিৰুদ্ধে ভাল প্ৰদৰ্শন দাঙি ধৰিবলৈ সক্ষম হ’ব বুলি সকলোৱে আশা প্ৰকাশ কৰিছে।


আপুনি আপোনাৰ ক্ৰিপ্ট'কাৰেন্সীৰ যাত্ৰা ZebPay -ৰ সৈতে কিয় আৰম্ভ কৰিব লাগে তাৰ5টা উল্লেখযোগ্য কাৰণ– News18 assam\nআপুনি আপোনাৰ ক্ৰিপ্ট'কাৰেন্সীৰ যাত্ৰা ZebPay -ৰ সৈতে কিয় আৰম্ভ কৰিব লাগে তাৰ5টা উল্লেখযোগ্য কাৰণ\nএই কাৰণসমূহৰ বাবে ZebPay আপোনাৰ পছন্দৰ ক্ৰিপ্ট'কাৰেন্সী এক্সচেঞ্জ হোৱা উচিত\nLast Updated : December 29, 2021, 14:44 IST\nক'বলৈ গ'লে 2021 বছৰটো ক্ৰিপ্ট'কাৰেন্সীৰ বাবে এক আকৰ্ষণীয় বছৰ আছিল। আগৰ বছৰবোৰত কেৱল অন্তৰ্নিহিত ব্লকচেইন প্লেটফৰ্মৰ বিষয়ে কোৱা হৈছিল যি ক্ৰিপ্ট'কাৰেন্সীৰক শক্তি প্ৰদান কৰে। কিন্তু এই বছৰ NFT আৰু মেটাভাৰ্চৰ দৰে এপ্লিকেচনৰ উত্থান দেখা গৈছিল যিবোৰক ক্ৰিপ্ট' ব্যৱহাৰ কৰি মূল্যযুক্ত বস্তুবোৰৰ লেনদেন আৰু ক্ৰয় কৰিবলৈ ব্যৱহাৰ কৰিব পাৰি।\nএই ক্ৰিপ্ট'ৰ দুনীয়াত ইমানবোৰ কিবা কিবি ঘটি থকাৰ পিছত যদি আপুনি এতিয়াও নতুন-যুগৰ ডিজিটেল সম্পদৰ যুগত যোগদান কৰিবলৈ অপেক্ষা কৰি আছে, তেনেহ'লে লাভজনক বিনিয়োগৰ উত্তম সুযোগ হেৰাই যোৱাৰ অনুভূতি আপুনি অনুভৱ কৰাটো স্বাভাৱিক। কিন্তু আপুনি সেইটো কৰাৰ আগতে আপুনি উত্তৰ দিব লগা আটাইতকৈ বুনিয়াদী প্ৰশ্নবোৰৰ ভিতৰত এটা হ'ল আপুনি আপোনাৰ কঠোৰ পৰিশ্ৰম কৰি অৰ্জন কৰা ধন কোনটো ক্ৰিপ্ট'কাৰেন্সী এক্সচেঞ্জত বিনিয়োগ কৰিব? সেই একমাত্ৰ সিদ্ধান্তটোৱে আপোনাৰ ক্ৰিপ্ট'কাৰেন্সীৰ যাত্ৰা কিমান ভালদৰে আগবাঢ়িব তাক একাধিক ধৰণে নিৰ্ধাৰণ কৰিব পাৰে।\nক্ৰিপ্ট'কাৰেন্সী এক্সচেঞ্জ কি:\nক্ৰিপ্ট'কাৰেন্সী এক্সচেঞ্জ কি প্ৰথমে সেইটো বুজি লওঁ আহক। এটা ক্ৰিপ্ট'কাৰেন্সী এক্সচেঞ্জ হৈছে এক ব্যৱসায় বা কোম্পানী যি গ্ৰাহকসকলক ক্ৰিপ্ট' সম্পদৰ ক্ৰয় আৰু ব্যৱসায় কৰিবলৈ অনুমতি দিয়ে। এক্সচেঞ্জটোৱে পৰম্পৰাগত মুদ্ৰা যেনে ভাৰতীয় টকা, পৰম্পৰাগত বেঙ্ক একাউণ্ট বা UPI আদিৰ দৰে অন্যান্য পৰিশোধ পদ্ধতিৰ জৰিয়তে গ্ৰাহকক ক্ৰিপ্ট' সম্পদ ক্ৰয় কৰাত অপৰিহাৰ্যভাৱে সহায় কৰে।\nযদি আপুনি ট্ৰেডিঙৰ বাবে ব্যৱহাৰ কৰিবলৈ ভুল এক্সচেঞ্জ বাছনি কৰে তেন্তে ক্ৰিপ্ট'কাৰেন্সী ক্ৰয় কৰাটো এক অপব্যয়ী প্ৰক্ৰিয়া হ'ব পাৰে। সুখৰ কথা যে আপুনি ভাৰতত আপোনাৰ ক্ৰিপ্ট' সম্পদৰ যাত্ৰা আৰম্ভ কৰিবলৈ ব্যৱহাৰ কৰিব পৰা সৰ্বশ্ৰেষ্ঠ এক্সচেঞ্জবোৰৰ ভিতৰত এটা আমি বিচাৰি পাইছো যিটোৰ নাম হৈছে – ZebPay। ইয়াত কেইটামান বৈশিষ্ট্য আছে যিয়ে ZebPay ক আমাৰ মতে এক পছন্দৰ এক্সচেঞ্জ ৰূপে গঢ়ি তোলে।\nZebPay ক বিবেচনা কৰাৰ মুখ্য কাৰণসমূহ:\nবহুতো নতুন ক্ৰিপ্ট' সম্পদ ব্যৱহাৰকাৰীৰ মনত থকা এটা কথিত ধাৰণা হ'ল যে তেওঁলোকে এটা সম্পূৰ্ণ মুদ্ৰা ক্ৰয় কৰিব লাগিব। Bitcoin ৰ মূল্যলৈ লক্ষ্য কৰিলে আমি দেখিম যে বৰ্তমান এটা মুদ্ৰাই 36.5 লাখ টকাত ট্ৰেড কৰে বা Ether যাৰ মূল্য এটা মুদ্ৰাৰ বাবে প্ৰায়3লাখ টকা। মুদ্ৰাৰ এই আকাশলঙ্ঘী দামে বহুতক ক্ৰিপ্ট' সম্পদৰ বিনিয়োগত সোমাবলৈ বাধা দিয়ে।\nউদাহৰণ স্বৰূপে ZebPay ৰ সৈতে এজন গ্ৰাহকে তেওঁলোকৰ পচন্দৰ যিকোনো ক্ৰিপ্ট'ত একেবাৰে সৰ্বনিম্ন 100 INR-ৰ সৈতে বিনিয়োগ আৰম্ভ কৰিব পাৰে। এইটোৱে নতুন কাৰোবাক ক্ৰিপ্ট' সম্পদৰ জটিলতা শিকিবলৈ, অস্থিৰতাৰ কথা বুজিবলৈ আৰু তেওঁলোকৰ যাত্ৰাত অধিক বিনিয়োগ কৰিবলৈ আত্মবিশ্বাস অৰ্জন কৰিবলৈ সুবিধা দিয়ে। কেৱল আপোনাৰ ZebPay ৱালেটত ধন জমা কৰক। সেই জমা ধনেৰে ক্ৰিপ্ট' ক্ৰয় কৰক আৰু ZebPay ৰ অনন্য সুবিধাবোৰৰ সৈতে আপোনাৰ পৰ্টফলিঅ' বৃদ্ধি হোৱা চাওক যিয়ে আপোনাক কেৱল ক্ৰিপ্ট' ধৰি ৰখাৰ বাবে ৰিটাৰ্ণ অৰ্জন কৰিবলৈ সুবিধা দিয়ে।\n60+ ক্ৰিপ্ট'কাৰেন্সীৰ সৈতে আপোনাৰ নিজা পৰ্টফলিঅ' তৈয়াৰ কৰক\nযদিও সকলো সময়তে কেৱল কেইটামান ক্ৰিপ্ট'ৰ বিষয়ে আলোচনা কৰা হয় তথাপি বৰ্তমান সময়ত হাজাৰ হাজাৰ ক্ৰিপ্ট' সম্পদ আছে। আন কিছুমান ক্ৰিপ্ট' আছে যি পিছত কেৱল কেলেংকাৰী হিচাপে চিহ্নিত হৈ পৰে (স্কুইড গেম টোকেন মনত আছেনে আপোনাৰ?)। উদাহৰণ স্বৰূপে এক ভাল ক্ৰিপ্ট'কাৰেন্সী এক্সচেঞ্জে গ্ৰাহকক কেৱল শীৰ্ষ 10 টা ক্ৰিপ্ট'কাৰেন্সীতকৈ অধিক বিকল্প প্ৰদান কৰিব লাগিব। সেয়েহে আমি গ্ৰাহকক ZebPay ব্যৱহাৰ কৰাৰ পৰামৰ্শ দিওঁ। ক্ৰিপ্ট'কাৰেন্সী এক্সচেঞ্জে আপোনাক এটা মাত্ৰ ক্ৰিপ্ট' বা 60 টা বিভিন্ন ক্ৰিপ্ট'ৰ সম্ভাৰৰ পৰা এটা পৰ্টফলিঅ' তৈয়াৰ কৰিবলৈ অনুমতি দিয়ে যি আপোনাক আপোনাৰ বিনিয়োগৰ ওপৰত অধিক বিকল্প প্ৰদান কৰে।\nক্ৰিপ্ট' জমাকৰিৰাখকআৰুউপাৰ্জনকৰকআপোনাৰ ZebPay একাউণ্টত জমা কৰি ৰখাৰ বাবে আপোনাৰ ক্ৰিপ্ট' সম্পদৰ পৰা অতিৰিক্ত ৰিটাৰ্ণ প্ৰাপ্ত কৰক। বাছনি কৰা ক্ৰিপ্ট'বোৰ দৈনিক 0.5% ৰ পৰা 6% পৰিসৰত ৰিটাৰ্ণৰ বাবে যোগ্য। গ্ৰাহকৰ স্পট বা ট্ৰেডিং ৱালেটৰ বেলেন্সৰ ওপৰত আৰু আনকি অমীমাংসিত হৈ থকা (বিক্ৰী) অৰ্ডাৰৰ ওপৰত দৈনিক ৰিটাৰ্ণ গণনা কৰা হয়। আপোনাৰ ZebPay একাউণ্টক এটা সাধাৰণ বেংক একাউণ্ট হিচাপে কল্পনা কৰক যিয়ে আপোনাক কেৱল আপোনাৰ ক্ৰিপ্ট' ইয়াত জমা কৰি ৰখাৰ বাবে সূত প্ৰদান কৰে। এইটো এক সুন্দৰ সুযোগ।\nঋণপ্ৰদানকৰাপ্লেটফৰ্মৰসুবিধাগ্ৰহণকৰক,ZebPay ৰ সুকীয়া সুবিধাই আপোনাক আপোনাৰ ক্ৰিপ্ট'কাৰেন্সী এক্সচেঞ্জলৈ ধাৰ দিবলৈ আৰু আপোনাৰ বিনিয়োগত আৰু অধিক লাভ অৰ্জন কৰিবলৈ সুবিধা প্ৰদান কৰে।\nএতিয়া ই কেনেদৰে কাম কৰে সেয়া তলত বৰ্ণনা কৰা হৈছে –\nআপুনি মুকলি ম্যাদৰ বাবে বা এটা স্থিৰ ম্যাদৰ বাবে ঋণ দিয়াৰ সিদ্ধান্ত ল'ব পাৰে। প্ৰথমটোৰ অধীনত আপুনি সেই দিনা প্ৰযোজ্য আপোনাৰ ক্ৰিপ্ট' এছেটত ৰিটাৰ্ণ অৰ্জন কৰিব। ৰিটাৰ্ণবোৰ দৈনিক আধাৰত জমা কৰা হ'ব আৰু আপুনি যিকোনো সময়তে আপোনাৰ একাউণ্টত আপোনাৰ হ'ল্ডিং ঘূৰাই দিয়াৰ সিদ্ধান্ত ল'ব পাৰে।\nস্থিৰ ম্যাদৰ অধীনত আপুনি7দিন, 30-দিন, 60-দিন বা 90 দিনৰ ম্যাদৰ বাবে আপোনাৰ ক্ৰিপ্ট' ধাৰ দিব পাৰে। আপুনি বাছনি কৰা ম্যাদ অনুসৰি ৰিটাৰ্ণৰ হাৰ পৃথক পৃথক হব। ম্যাদ শেষ হোৱাৰ পিছত ৰিটাৰ্ণৰ লগতে আপোনাৰ হ'ল্ডিং আপোনাৰ ট্ৰেডিং ৱালেটত জমা কৰা হ'ব।\nথুলমূলকৈ কবলৈ হ'লে এইবোৰে আপুনি সম্পত্তিৰ ওপৰত স্থিৰ ৰিটাৰ্ণ অৰ্জন কৰাৰ বাহিৰে বজাৰৰ পৰম্পৰাগত ফিক্সড ডিপ'জিট একাউণ্টৰ দৰে একে ধৰণে কাম কৰে যি সময়ৰ লগে লগে মূল্যও বৃদ্ধি কৰিব পাৰে। আপোনাৰ বিনিয়োগত অধিক লাভ অৰ্জন কৰিবলৈ এক্সচেঞ্জলৈ আপোনাৰ ক্ৰিপ্ট' সম্পদ ঋণ দিয়াটো আন এটা উল্লেখযোগ্য বৈশিষ্ট্য যি ZebPay ক এটা ভাল বিকল্প কৰি তোলে।\n66% তকৈ অধিক ভাৰতীয় বিনিয়োগকাৰীৰ দ্বাৰা বিশ্বাসী,ZebPay হৈছে 2014 চনত প্ৰতিষ্ঠা হোৱা ভাৰতৰ আটাইতকৈ পুৰণি এক্সচেঞ্জসমূহৰ ভিতৰত এটা। দৰাচলতে ক্ৰিপ্ট' ইনফ্লুয়েঞ্চাৰ -Crypto Kanoon য়ে 2020 চনত কৰা এক জৰীপত জানিব পাৰিছিল যে 2/3 ভাগ (বা 66.6%) ভাৰতীয় বিনিয়োগকাৰীয়ে তেওঁলোকৰ প্ৰথম Bitcoin ZebPay ত ক্ৰয় কৰিছিল।\nআপুনি কোনটো ক্ৰিপ্ট'কাৰেন্সী প্লেটফৰ্ম বাছনি কৰে সেইটো নিৰ্ধাৰণ কৰিব লগা আটাইতকৈ গুৰুত্বপূৰ্ণ কাৰকবোৰৰ ভিতৰত এটা এক্সচেঞ্জটোৰ বিশ্বাস আৰু সুৰক্ষাৰ ওপৰত আধাৰিত হ'ব লাগিব। এই দুয়োটা ক্ষেত্ৰতে আপুনি ZebPay ক ইয়াৰ শক্তিশালী প্লেটফৰ্ম আৰু স্বকীয় বৈশিষ্ট্যৰ সৈতে ক্ৰিপ্ট' সম্পদৰ সজাগতা আৰু প্ৰসাৰৰ শীৰ্ষত পাব। আটাইতকৈ গুৰুত্বপূৰ্ণ কথাটো হ'ল এক্সচেঞ্জটো দেশৰ আধাতকৈ অধিক ক্ৰিপ্ট'ইনভেষ্টৰৰ দ্বাৰা বিশ্বাস কৰা হয়। যিটোৱে Zebpay ৰ সৈতে আপোনাৰ নিজৰ একাউণ্ট খোলাৰ সময়ত আপোনাক সুৰক্ষিত অনুভৱ কৰাব।\nইমানবোৰ ভাল ভাল সুবিধা থকাৰ পিছত আমি কেৱল আপোনাক আপোনাৰ নিজৰ ZebPay একাউণ্ট খোলাৰ আৰু ইয়াৰ নানান সামগ্ৰী আৰু বৈশিষ্ট্যসমূহৰ সুবিধা লোৱা আৰম্ভ কৰাৰ পৰামৰ্শ দিব পাৰোঁ। আপোনাৰ একাউণ্ট ইয়াত খোলক।\nFirst published: December 29, 2021, 14:35 IST


ছচিয়েল মিডিয়াত চৰ্চিত আইমী বৰুৱা! CAAৰ সন্দৰ্ভত অভিনেত্ৰীগৰাকীয়ে কৰা মন্তব্যই প্ৰভাৱ পেলাব নেকি নিৰ্বাচনত? assam-assembly-election-actress-aimee-baruah-On-CAA-might-be-impact-on-voting– News18 assam\nছচিয়েল মিডিয়াত চৰ্চিত আইমী বৰুৱা! CAAৰ সন্দৰ্ভত অভিনেত্ৰীগৰাকীয়ে কৰা মন্তব্যই প্ৰভাৱ পেলাইছে নেকি নিৰ্বাচনত?\nভোটদানৰ দুদিন পূৰ্বে অভিনেত্ৰী আইমীয়ে কৰা মন্তব্যই শনিবাৰে ভোটগ্ৰহণত কিছু প্ৰভাব পৰিছে বুলি ক'ব খোজে একাংশই।\nLast Updated : March 28, 2021, 10:32 IST\nঅভিনেত্ৰী আইমী বৰুৱাৰ এটা মন্তব্যকলৈ ছচিয়েল মিডিয়াত চলিছে ব্যাপক চৰ্চা। জাগীৰোড সমষ্টিত বিজেপিৰ এখন নিৰ্বাচনী প্ৰচাৰ সভাত অংশগ্ৰহণ কৰি অভিনেত্ৰীগৰাকীয়ে 'CAA আমি মানিমেই,CAA আমাক লাগিবই' বুলি ভাষণ প্ৰসংগত উল্লেখ কৰাৰ লগে লগে চৌদিশে সৃষ্টি হৈছে তীব্ৰ প্ৰতিক্ৰিয়াৰ। শনিবাৰে ভোটগ্ৰহণ অনুষ্ঠিত হোৱা প্ৰথম পৰ্যায়ৰ নিৰ্বাচনৰ প্ৰাকক্ষণত ছচিয়েল মিডিয়াত আইমী বৰুৱাৰ সেই মন্তব্যটোৱে ছচিয়েল মিডিয়াত চৰ্চা লাভ কৰা দেখিবলৈ পোৱা গৈছিল। নাগৰিকত্ৱ সংশোধনী আইনক লৈ অভিনেত্ৰীগৰাকীয়ে কৰা মন্তব্যত ক্ষুব্ধ হৈ পৰিছিল একাংশ।\n২০১৯ বৰ্ষৰ ডিচেম্বৰ আৰু জানুৱাৰী মাহত ৰাজ্যজুৰি নাগৰিকত্ৱ সংশোধনী আইন বিৰোধী আন্দোলনে ব্যাপক ৰূপ ধাৰণ কৰিছিল। উজনি অসমত সৰ্বাধিক প্ৰভাব পেলাইছিল নাগৰিকত্ব সংশোনী আইন বিৰোধী আন্দোলনে। ৰাজ্যৰ বিশ্ববিদ্য়ালয়, মহাবিদ্যালৰ ছাত্ৰ-সমাজ প্ৰত্যক্ষ ভাবে জড়িত হৈ পৰিছিল আন্দোলনত। কিন্তু পিছৰ সময়ছোৱাত যদিও আন্দোলনৰ গতি স্তিমিত হয়, তথাপিও একাংশৰ ভিতৰি ভিতৰি ক্ষোভ আছিল বিতৰ্কিত আইনখনৰ বিৰুদ্ধে। প্ৰথম পৰ্য়ায়ৰ নিৰ্বাচনৰ প্ৰচাৰতো বিজেপিৰ ষ্টাৰ কেম্পেইনাৰ সকলে কৌশলেৰে আঁতৰাই ৰাখিছিল কা'ৰ প্ৰসংগ।\nকিন্তু ভোটদানৰ দুদিন পূৰ্বে অভিনেত্ৰী আইমীয়ে কৰা মন্তব্যই শনিবাৰে ভোটগ্ৰহণত কিছু প্ৰভাব পৰিছে বুলি ক'ব খোজে একাংশই। সেইদৰে নিৰ্বাচন অনুষ্ঠিত হ'বলৈ বাকী থকা কিছু সমষ্টিতো অভিনেত্ৰীগৰাকীৰ মন্তব্যৰ প্ৰভাব পৰিব বুলি বিভিন্ন মহলত চৰ্চা লাভ কৰা দেখিবলৈ পোৱা গৈছে।\nFirst published: March 28, 2021, 10:32 IST\nAimee BaruahAssam Assembly Election2021CAAHimanta Biswa SarmaNagaonPijush Hazarika


Camica in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Camica ar byavahar, ppali, parshwakriya, upkaar, kriya-pratikriya aaru satarkatabani\nCamica की जानकारी\nCamica ৰ লাভ আৰু ব্যৱহাৰসমূহ- Camica Benefits & Uses in Assamese- Camica ar laabh aaru byavaharsamuh\nCamica ৰ পালি আৰু সেয়া কেনেদৰে ল'ব- Camica Dosage & How to Take in Assamese - Camica ar paali aaru xeya kenedore lobo\nCamica ৰ পাৰ্শ্চক্ৰিয়াসমূহ- Camica Side Effects in Assamese- Camica ar parshwakriyasamuh\nCamica সংক্ৰান্ত সতৰ্কতাবাণীসমূহ- Camica Related Warnings in Assamese- Camica xonkranta xatarkatabanisamuh\nঅইন দৰৱৰ সৈতে Camicaৰ গুৰুতৰ ক্ৰিয়া-প্ৰতিক্ৰিয়া- Severe Interaction of Camica with Other Drugs in Assamese- Oinor xoite Camica ar gurutor kriya-pratikriya\nCamica মতভেদসমূহ- Camica Contraindications in Assamese- Camica nishedhsamuh\nCamica ৰ বিষয়ে সততে সোধা প্ৰশ্নসমূহ- Frequently asked Questions about Camica in Assamese- Camica ar bikhoye satate xodha prashnasamuh\nখাদ্য আৰু মদৰ সৈতে Camica ক্ৰিয়া-প্ৰতিক্ৰিয়া- Camica Interactions with Food and Alcohol in Assamese- khadya aaru modor xoite Camica kriya-pratikriya\nCamica ৰ লাভ আৰু ব্যৱহাৰসমূহ - Camica Benefits & Uses in Assamese - Camica ar laabh aaru byavaharsamuh\nCamica তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCamica ৰ পালি আৰু সেয়া কেনেদৰে ল'ব - Camica Dosage & How to Take in Assamese - Camica ar paali aaru xeya kenedore lobo\nCamica-ৰ উপাদানসমূহ - Camica Active Ingredients in Assamese - Camica-ar upadaansamuh\nCamica ৰ পাৰ্শ্চক্ৰিয়াসমূহ - Camica Side Effects in Assamese - Camica ar parshwakriyasamuh\nগৱেষণাৰ ভিত্তিত, Camica ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCamica সংক্ৰান্ত সতৰ্কতাবাণীসমূহ - Camica Related Warnings in Assamese - Camica xonkranta xatarkatabanisamuh\nCamica-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাসকলে Camica লোৱাৰ পূৰ্বে চিকিতসকৰ পৰামৰ্শ লোৱা উচিত। আপুনিও যদি সেয়া নকৰে তেন্তে আপোনাৰ দেহত ইয়াৰ গম্ভীৰ পাৰ্শ্ব-প্ৰতিক্ৰিয়া হব।\nCamica-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Camicaৰ পাৰ্শ্ব-প্ৰতিক্ৰিয়াৰ বিষয়ে জনা নাযায়। কাৰণ এইটো বিষয়ৰ ওপৰত গৱেষনা কৰা হোৱা নাই।\nবৃক্কত Camica কি প্ৰভাৱ দেখা গৈছে?\nCamicaৰ পাৰ্শ্ব-প্ৰতিক্ৰিয়াৰ ফলত বৃক্কৰ ক্ষতি হব পাৰে। গতিকে গ্ৰহণ কৰাৰ পূৰ্বে চিকিতসকৰ পৰামৰ্শ প্ৰয়োজনীয়।\nযকৃতত Camica কি প্ৰভাৱ দেখা গৈছে?\nCamicaৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Camica ৰ কি প্ৰভাৱ দেখা গৈছে?\nCamicaৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Camicaৰ গুৰুতৰ ক্ৰিয়া-প্ৰতিক্ৰিয়া - Severe Interaction of Camica with Other Drugs in Assamese - Oinor xoite Camica ar gurutor kriya-pratikriya\nCamica তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCamica মতভেদসমূহ - Camica Contraindications in Assamese - Camica nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Camica লোৱা অনুচিত যাতে -\nCamica ৰ বিষয়ে সততে সোধা প্ৰশ্নসমূহ - Frequently asked Questions about Camica in Assamese - Camica ar bikhoye satate xodha prashnasamuh\nএই Camica-এ অভ্য়াস বা নিচাৰ সৃষ্টি কৰে নেকি?\nনহয়, আপনি Camicaৰ প্ৰতি আসক্ত নহয়।\nহয়, Camica লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, কিন্তু Camica লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nনহয়, মানসিক ৰোগৰ চিকিত্সাৰ ক্ষেত্ৰত Camicaৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Camica ক্ৰিয়া-প্ৰতিক্ৰিয়া - Camica Interactions with Food and Alcohol in Assamese - khadya aaru modor xoite Camica kriya-pratikriya\nখাদ্য আৰু Camicaৰ ক্ৰিয়া-প্ৰতিক্ৰিয়া\nখাদ্যৰ সৈতে Camica লোৱাট নিৰাপদ।\nমদ আৰু Camicaৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Camica লোৱাৰ পাৰ্শ্চক্ৰিয়াৰ বিষয়ে তথ্য নাই।


মনত পৰে……(ময়ূৰী দত্ত) - সাহিত্য ডট অৰ্গ\nমনত পৰে-৩ মাৰ ফালৰ আজোআইতাক মই সপ্তমশ্ৰেণীত পঢ়ালৈকে পাইছিলো। মৃত্যুৰ আগদিনালৈকে কাৰো সহায় নোলোৱাকৈ ঘুৰি ফুৰিছিল। মাত্ৰ শেষৰ তিনি চাৰি বছৰ স্মৃতি বিভ্ৰমত ভুগিছিল, জী-জোৱাই, নাতি-নাতিনী, আজোনাতিহঁতকো কেতিয়াবা মনত পেলাব পৰা নাছিল, কথা খুব কমকৈ ক’বলৈ লৈছিল। ঘোষা-পদ গুণ-গুণাই থাকিছিল দিনভৰ। আৰু সৰু ল’ৰা-ছোৱালীৰ দৰে কিছুমান কাম কৰিবলৈ লৈছিল। আজোআইতাক আমি মাতিছিলো ‘বৌতি’ বুলি, উচ্চাৰণটো ‘ব’তি’ হৈছিলগৈ। শেষবয়সত ব’তিক আইতামাই নিজৰ লগত থাকিবলৈ লৈ আনিছিল। ‘ব’তিয়ে হোকা খাইছিল, গুৰগুৰীও আছিল এটা , আমি তাৰ শব্দটো বৰ ভাল পাইছিলো। কিন্তু আমাক চুবলৈ নিদিছিল ঘৰৰ বাকীবোৰে। ককা মানে আজোআইতাৰ জোঁৱাই ইয়াৰ খুব বিৰোধী আছিল, কাৰণ ককা আছিল স্বাধীনতা আন্দোলনৰ সেনানী। হ’লেও ব’তিয়ে কেৰেপ নকৰিছিল , মাত্ৰ খাই থাকোঁতে ককা অহা যেন দেখিলে ওৰণিখন অলপ টানি লৈছিল। আচৰিত কথা স্মৃতি বিভ্ৰমত ভুগোতেও সেই কথা পাহৰা নাছিল। আৰু ডেকা নাতিহঁতেও মনে মনে ব’তিক সকলো যোগাৰ কৰি দিছিল। খুব ধুনীয়া আছিল ব’তি, গাখীৰত সেন্দুৰ মিহলোৱা বৰণ। সেই ৰং পাইছিল আইতামায়ো, কিন্তু জেঠাই-মা-মাহী বা আমিবোৰেও নেপালো। আৰু ককা আছিল অলপ মাগুৰ বৰণীয়া। আইতামাই আমাক সাধু কওঁতে কৈছিল ৰংটোৰ বাবে ব’তিয়ে ককালৈ আইতামাক বিয়াকে দিব খোজা নাছিল। পিছে আজোককাই ‘পুৰুষৰ ৰূপে কি কৰে, গুণেহে সংসাৰ তৰে’ বুলি কৈ সামৰি থ’লে। আজোককাৰ মতে ‘চকু ৰঙা বুকু খাল, সেই পুৰুষৰ লক্ষণ ভাল’,ককাও আছিল তেনেকুৱাই। ব’তিৰ অসন্তোষ আছিল আমাৰবিলাকৰ ৰঙক লৈও।\nমাহঁতৰ আঠজন ভাই-ভণীৰ ভিতৰত সপ্তম, সৰু মাহীৰ বিয়া হৈছিল মই ষষ্ঠমানত পঢ়ি থাকোঁতে। আহিন মাহ আছিল, ককাহঁতৰ পদূলিত থকা শেৱালি দুজোপাই দিনে-ৰাতিয়ে সুবাসিত কৰি ৰাখিছিল চোতাল-ঘৰ-চুবুৰিটো। নাম প্ৰসংগ কৰি বিয়া পতা হৈছিল, কাৰণ ককা একশৰণ নামধৰ্মৰ সেৱক আছিল। এনে বিয়াত মাংগলিক কামবোৰত এঘণ্টামান লাগে বাবে বিয়া সোণকালে শেষ হয়। দৰা-কইনা মহামাহীক ভিতৰত বহুওৱা হ’ল , ব’তিৰ কাষত। আসন্ন বিদায়ৰ কথা ভাবি মাহীয়ে উচুপি-উচুপি কান্দি আছে। ব’তিক দেখি মাহীৰ আৰু দুখ বাঢ়িছিল, কাৰণ গা ধুওৱা, মূৰ ফনিওৱা, কাপোৰ ধোৱা আদি ব’তিৰ সকলো কাম মাহীয়েই কৰিছিল। দিনটো ব্ৰতত থকা মাহীক প্লে’টত দুটা ৰসগোল্লা, দুটা কাজু বৰফি আনি দিলে মায়ে। মাহীয়ে বিচনাতে থৈ দি আৰুহে কান্দিবলৈ ল’লে, মহাৰো বেয়া লাগিছে ইমানকৈ কন্দা-কটা কৰা বাবে। কোনোবাই কিবা বুজি পোৱাৰ আগতেই ব’তিয়ে প্লে’টখনৰ পৰা এটা ৰসগোল্লা হাতত লৈ ক’লে -‘ইমান ধুনীয়া গোন্ধাইছে, দেখিবলৈ বৰ ধুনীয়া ঔ, আজিকালি শেৱালি ফুলবোৰ মিঠৈৰ দৰে হ’ল দেখোন।’ আচলতে কোঠাটো সেইসময়ত শেৱালিৰ গোন্ধেৰে আমোলমোলাই আছিল। ব’তিৰ স্মৃতি বিভ্ৰমৰ কথা অৱগত মহাই হাঁহি দিলে, আমিও, আনকি মাহীৰ ওঁঠতো মিচিকিয়া হাঁহি দেখিলোঁ।মহাই হাঁহি হাঁহি ক’লে ‘ব’তি, আজিকালি শেৱালিবোৰ খাবলৈও সোৱাদ হ’ল, তিতা নহয়।’ ব’তি উঠি আহি মহাৰ মূৰত হাত ফুৰাই ক’লে ‘ময়ো এই আঁকৰী জনীক কৈছোঁ, বোলো হেৰৌ তোৰ মাৰে বাৰু ক’লা দৰা পাই কান্দিছিল, তই আকৌ বগা নিকা দৰা পাইছ, কান্দিছ কেলেইনো?’ এইবুলি হাতৰ ৰসগোল্লাটো টপককৈ মুখত ভৰাই আনটোও প্লে’টৰ পৰা হাতত তুলি ল’লে, আমি চাই থাকোঁতেই গ’ল। আজিও ইমান বছৰৰ মূৰতো শেৱালিৰ গোন্ধ পালেই ব’তিৰ সেই কাণ্ড মনত পৰি মুখত আপোনা-আপুনি হাঁহি বিৰিঙি উঠে!\nমনত পৰে-৪ কান্দিয়েই থাকিব…………….সেন্দুৰখিনিয়ে।\nডা° নীলাক্ষী বাইদেউৰ মৰমমিশ্ৰিত কঠোৰ নিৰ্দেশ যে নিজেই খোজকাঢ়ি বাথৰুমলৈ যাব লাগিব। ছিজাৰিয়ান অপাৰেছনৰ দ্বাৰা সৰু ল’ৰা মিকুলৰ জন্ম হোৱাৰ দ্বিতীয় দিনৰ পুৱা। এনাস্থেছিয়াৰ প্ৰভাৱত খুব কাহ হৈছে, বুকুত কফ জমা হৈছে। কথা ক’ব নোৱাৰোঁ। অৱসন্ন শৰীৰেৰে দুখোজ আগবাঢ়োঁতেই মই পৰি যাব খুজিলো, তৎপৰতাৰে কোনোবাই মোক ধৰি পেলালে।কিছু সুস্থিৰ হৈ দেখিলো হস্পিটেলৰে ইউনিফৰ্ম পৰিহিতা শিৰত উজ্ব্ল সেন্দুৰেৰে মৰমলগা কমবয়সীয়া ছোৱালী ছোৱালী লগা কৰ্মী এগৰাকী। সৰল হাঁহিটো দেখি ভাল লাগিল , অলপ হাঁহিও উঠিল এই খীণমীণ ছোৱালীজনীয়ে মোক ধৰি ৰাখিব পৰা দেখি। তাইৰ ঈষৎ স্ফীট পেটৰ প্ৰতি আঙুলিয়াই ইংগিতেৰেই মোক ধৰিব নেলাগে বুলি কলো, সলাজ হাঁহিৰে তাই মই বাথৰুমৰ পৰা আহি বিছনাত নুঠালৈকে ৰৈ থাকিল। ইংগিতেৰে সোধা প্ৰশ্নটো বুজি পাই লাজকুৰীয়া হাঁহিৰে ক’লে , “পাঁচ মাহ চলিছে।” সেইখিনিৰ পৰা পলাব পাৰিলেই যেন ৰক্ষা, কোঠাটোৰ পৰা ওলাবলৈ কৰা লৰালৰিখন দেখি মোৰ তেনে লাগিল। মাৰ হাতত থকা মোৰ মোবাইলটো বাজি উঠিল। ফোনবোৰ মায়েই ধৰিছিল। ” শুনিছ ব’ম ফুটিছে হেনো, গনেশগুৰি আৰু কাছাৰীত , জেঠায়ে খবৰ দিছে।” মাৰ কথাত উচপ খাই উঠিলো। মায়ে টিভিটো অন কৰিলে, অসমীয়া চেনেল কেইটাত বিস্ফোৰণস্থলীৰ পৰা পোণপটীয়া সম্প্ৰ্চাৰ দেখুৱাই আছে , প্ৰায় আধাঘণ্টামানৰ আগৰ ঘটনা। আধাঘণ্টা ….বুকুখন ঢপঢপাই উঠিল, ঠিক আধাঘণ্টা বুলিয়েই কৈছিল আশিসে, আকুলক লৈ স্কুলৰ পৰা এদমিশ্যন ফৰ্ম আনি আধাঘণ্টাত গনেশগুৰি পাই বজাৰ কৰি ইয়ালৈ অহাৰ কথা। ক্ৰমাত হাউলি পৰিলো বিছনাতে, মায়ে চিঞৰি উঠিল, কোনোমতে মাক ক’লো-“ইহঁত গনেশগুৰিত আছে কিজানি”।বুকুখন যেন ভাঙি গৈছে। মায়ে মোৰ কথা বুজিব পৰা নাই, মাত ওলোৱা নাই, বাহিৰলৈ দৌৰি গৈ নাৰ্চদুগৰাকীক মাতি আনিলে। প্ৰায় অৰ্ধসংজ্ঞাহীন হৈ পৰিছিলোঁ মই, টিভিটোলৈ আঙুলিয়াই বিৰবিৰাই কি কৈছোঁ কাৰো বোধগম্য হোৱা নাই। আৰু মই অকল কান্দিছোঁ আৰু কান্দিছোঁ। দুয়োগৰাকীয়ে মোক শান্ত কৰিবলৈ চেষ্টা কৰিছে, কি হৈছে বুজিব নোৱাৰি মা হতবাক হৈছে। কি কি যে কথাবোৰ মনলৈ আহিছিল সেইসময়ত, যিবোৰ কথা মই মাত্ৰ অন্ধবিশ্বাস বা পৰম্পৰা বুলি ভাবিছিলো, সেইবোৰ সেইমুহুৰ্তত সঁচা যেন লাগিল। মিকুলে জন্মতে পিতৃহা, ভ্ৰাতৃহা দেখি আহিছে হয়তো, নে মই এই দুদিন শিৰত সেন্দুৰ নোলোৱাৰ বাবেই……। কান্দোন থমাব নোৱাৰা হ’লো, দুৰ্বল শৰীৰত মনো দুৰ্বল হৈ পৰিল, দুয়োৰে কিবা এটা অনিষ্ট হোৱাৰ আশংকা বিশ্বাসত পৰিণত হ’ল। এসময়ত একো ক’ব নোৱাৰা হৈ পৰিলো , সোঁ বাউসীত খোচ এটা অনুভৱ কৰিলোঁ। কিমান সময় তেনেদৰে আছিলো নেজানো, সুদূৰৰ পৰা যেন ভাঁহি আহিছে আকুলৰ মাত- ‘মা, মা, ভাইটি চাওঁ।”, বহু কষ্টেৰে চকু মেলি দেখোঁ উদ্বিগ্নতাৰে মোলৈ চাই মা আৰু আশিস ঠিয় হৈ আছে। আকুল বিছনাত মোৰ ওচৰতে বহি আছে। মিকুল নাই কাষত, নাৰ্চে লৈ গৈছে বোধহয়। দুয়োকে সোশৰীৰে দেখি দুচকু আকৌ সজল হৈ পৰিল।”আজি যেনেতেনে বাচিলো, আমি পাৰ হৈছোঁ আৰু ব’ম ফুটিছে, কঁপি গৈছিল গাড়ীখন, ৰিয়েৰ ভিৱিং মিৰৰত জুই আৰু জুই, ধোৱাঁ, কাণতাল মৰা শব্দ ”, আশিসে ক’লে। তাৰমানে মোৰ অনুমান ঠিকেই আছিল। মই কি ভয় খাইছিলো ক’লো।মায়েও এতিয়াহে গম পালে ,” সেইবাবে তই তেনেখন কৰিছিলি”। জীৱনত ইমান ভয় কেতিয়াও খোৱা নাছিলো। ভগৱানক বাৰে বাৰে ধন্যবাদ দিলো। “আকুলে ভয় খাইছিল নেকি ?” সুধিলো। দুবছৰ নমহীয়া ল’ৰাটোৱে ভয় খোৱাই স্বাভাৱিক। “উচপ খাই উঠিছিল, দেৱালীৰ ব’ম ফুটিছে বুলি ক’লো, মোৰ নিজৰেই এতিয়ালৈকে গা কঁপি আছে।”, আশিসৰ কথা শুনি মনত পৰিল হয়তো দেৱালী হৈ গৈছে দুদিন পুৰ্বে,আৰু আজি কিমানৰ ঘৰত কি অসহায় অৱস্থাৰ সৃষ্টি হৈছে। টিভিত তেতিয়াও চলি আছিল বিধ্বংস মানৱতাৰ সাক্ষী , নিষ্ঠুৰতাৰ জীৱন্ত দৃশ্য। মনটো গধুৰ হৈ পৰিল য’দিও আপোনজনক লৈ সৃষ্টি হোৱা আশংকা নাইকিয়া হোৱাত এক সকাহ তাত নিহিত আছিল। বহুসময় কোনো চিকিৎসক নহাত আচৰিতেই হৈছিলো। এগৰাকী নাৰ্চে আহি কৈ গ’ল যে সকলো আজি বিষ্ফোৰণত আহতসকলক লৈ ব্যস্ত।মই আছিলো চতুৰ্থ মহলাত। গতিকে তলৰ মহলাৰ হুলস্থূলবোৰ ইয়ালৈ অহা নাছিল। গনেশগুৰিৰ ওচৰৰ হস্পিটেলবোৰ আহত মানুহেৰে ভৰি পৰিছিল। নাৰ্চ বহা কেবিনটো ঠিক মোৰ ৰূমৰ কাষতেই আছিল। নাৰী কণ্ঠৰ হিয়া ভগা কান্দোনত চিলমিলকৈ আহিব খোজা টোপনি ভাগি গ’ল। মা ওলাই গ’ল। হাতত চেলাইনটো লাগি নথকাহ’লে ময়ো নোযোৱাকৈ নোৱাৰিলোহেঁতেন, ইমানেই কৰুণ আছিল সেই কান্দোন। কোনোবাই তেওঁক আঁতৰাই লৈ গ’ল। মা সোমাই আহি ক’লে ” অথনি তোক ধৰি দিয়া ছোৱালীজনী, গিৰিয়েকৰ দুইখন হাত ছিঙি গৈছে, বচাৰ আশা কম, গনেশগুৰিত পাচলিৰ দোকান আছিল, কি যে হ’ব, তাইৰ শৰীৰৰো তেনে অৱস্থা।” বুকুখন মোচৰ খাই উঠিল। ঘৰলৈ অহাৰ আগতে তাইৰ খবৰ সুধিছিলো মোৰ ওচৰলৈ অহা চিকিৎসক-নাৰ্চ-কৰ্মী সকলোকে। ঘৰৰ পৰা মানুহ আহি লৈ যোৱা বুলি গম পালো। ক্ৰমে দুই শিশু সন্তানক লৈ ব্যস্ত হৈ উঠিলো, এনেকুৱা আৰু বহু অমানৱীয় ঘটনা দেখি-শুনি যেন অভ্যস্ত হৈ পৰিছিলোঁ। নিজৰ লগত নঘটালৈকে হয়তো আমি এনে ঘটনাৰ চাবুকৰ কোব সহিব পৰা হৈ থাকোঁ। কিন্তু আহিন সোমোৱাৰ লগেলগে, শেৱালি ফুলিবলৈ ল’লে, মিকুলৰ জন্মদিন পাবৰহি হ’লেই মোৰ মনৰ উচপিচনি বাঢ়ে, সেই শিৰভৰ্তি সেন্দুৰেৰে হাঁহিমুখীয়া উজ্বল মুখখন ভাঁহি উঠে চকুৰ আগত। সেই যে ব’ম ফুটাই ধ্বংসস্তুপক চাই সন্তুস্ত হৈ নিৰ্বিঘ্নে আঁতৰি যোৱা নৰপিশাচবোৰ, সিহঁতৰ বাবে ৰঙা মানে নিশ্চয় তেজৰ ৰং। সুৰুযৰ অথবা সেন্দুৰৰ ৰঙো যে ৰঙা সেয়া হয়তো কেতিয়াবাই পাহৰি পেলালে সিহঁতে। কিয় জানো মই নিজে শিৰত সেন্দুৰ লোৱাৰ সময়ত এনে লাগে যেন ছোৱালীজনীৰ শিৰৰ সেন্দুৰখিনিয়ে কান্দি আছে, কান্দিয়েই আছে এই চাৰিটা বছৰে, আৰু এনে ঘটনা ঘটি থকালৈকে কান্দিয়েই থাকিব…………….সেন্দুৰখিনিয়ে!\nবিষয়: : যৌনতা (আৰহান ইনামূল)\nবাজেট, সংগ্ৰহালয় আৰু ঐতিহ্য সংৰক্ষণ


হাত-ভৰি বন্ধা মুমূৰ্ষু অৱস্থাত উদ্ধাৰ গাঁও পঞ্চায়তৰ সভাপতি ! - Prag News\nHomeব্ৰেকিং নিউজহাত-ভৰি বন্ধা মুমূৰ্ষু অৱস্থাত উদ্ধাৰ গাঁও পঞ্চায়তৰ সভাপতি !\nহাত-ভৰি বন্ধা মুমূৰ্ষু অৱস্থাত উদ্ধাৰ গাঁও পঞ্চায়তৰ সভাপতি !\nবিলাসীপাৰা : অৱশেষত হাত-ভৰি বন্ধা মুমূৰ্ষু অৱস্থাত উদ্ধাৰ হ’ল বিলাসীপাৰাৰ ডুবাচুৰী গাঁও পঞ্চায়তৰ সভাপতি আমিনুল হক। শুকুৰবাৰে দুপৰীয়াৰ পৰা নিৰুদ্দেশ হৈ আছিল সভাপতি হক। আজি খোৰাঘাট বন বিভাগে টহল দি থকা অৱস্থাত টিপকাই বন জংগলত প্ৰত্যক্ষ কৰে আমিনুল হকক।\nআৰু পঢ়িব পাৰিব : সোণোৱাল চৰকাৰৰ প্ৰথম কাৰ্যকালৰ অন্তিম অধিৱেশনত বিজেপিৰ জয়গান\nবগৰীবাৰী আৰক্ষীয়ে টিপকাই বন জংঘলৰ মাজত হাত-ভৰি বন্ধা অৱস্থাত উদ্ধাৰ কৰে সভাপতি আমিনুল হকক। পাছত সভাপতিগৰাকীক উদ্ধাৰ কৰি বগৰীবাৰী মহাত্মা গান্ধী আদৰ্শ চিকিৎসালয়ত চিকিৎসা কৰি বিলাসীপাৰা আৰক্ষীক গটাই দিয়ে বগৰীবাৰী আৰক্ষীয়ে। সম্প্ৰতি বিলাসীপাৰা আৰক্ষীয়ে উদ্ধাৰ কৰি নিজৰ জিম্মাত ৰাখিছে হকক।\nউল্লেখ্য যে পঞ্চায়তখনৰ এটা পথ নিৰ্মাণক লৈ সভাপতি-সদস্যসকলৰ মাজত তীব্ৰ মনোমালিন্য চলি থকাৰ মাজতেই সন্ধানহীন হৈ পৰিছিল সভাপতি আমিনুল হক। পঞ্চায়তখনৰ সদস্যসকলে অপহৰণ কৰাৰ অভিযোগ পৰিয়ালৰ লোকৰ। কিন্তু কি কাৰণত অপহৰণ হৈছিল আমিনুল হক, এয়া আৰক্ষী তদন্ততহে ওলাই পৰিব।\nPrevious articleসোণোৱাল চৰকাৰৰ প্ৰথম কাৰ্যকালৰ অন্তিম অধিৱেশনত বিজেপিৰ জয়গান\nNext articleঅন্ধ্ৰপ্ৰদেশত তীৰ্থভ্ৰমণকাৰীৰ বাছ দুৰ্ঘটনাগ্ৰস্ত: শিশুসহ ১৪ জনৰ মৃত্য়ু


বাবৰৰ দ্বিতীয় ভাৰত আক্ৰমণ! নেতৃত্বত সেনাপতি ৰামসিংহ, পুত্ৰৰ সাফল্যত আৱেগিক পিতৃ -\nHomeক্ৰীড়াবাবৰৰ দ্বিতীয় ভাৰত আক্ৰমণ! নেতৃত্বত সেনাপতি ৰামসিংহ, পুত্ৰৰ সাফল্যত আৱেগিক পিতৃ\nবাবৰৰ দ্বিতীয় ভাৰত আক্ৰমণ! নেতৃত্বত সেনাপতি ৰামসিংহ, পুত্ৰৰ সাফল্যত আৱেগিক পিতৃ\nনতুন দিল্লীঃ নাম ৰৈ বৈ গৈছে বাবৰৰ নাম। ডুবাইৰ খলিফা সম্ৰাট আখ্যা বাবৰক। টি-২০ বিশ্বকাপৰ ছুপাৰ টুৱেলভৰ প্ৰথমখন খেলতে ১০ উইকেটত পৰাস্ত ভাৰত। ১৩ টা বল বাকী থকা অৱস্থাতে জয়ী হৈছিল পাকিস্তান! পাকিস্তানৰ এই জয়ৰ পাছতে অধিনায়ক হিচাপে এক অনন্য কৃতিত্ব অৰ্জন কৰিছে বাবৰ আজমে। এই ঐতিহাসিক জয়ৰ পাছতে নানা মুখৰোচক কমেণ্টেৰে ভৰি পৰিছে সামাজিক মাধ্যম। ভাৰতীয় সমৰ্থকৰ সমান্তৰালকৈ পাক সমৰ্থকেও কৰিছে ভিন্ন মন্তব্য। পাকিস্তানৰ এই জয়ক মোগল ইতিহাসৰে ৰিজনি কৰিছে একাংশ সমৰ্থকে। বহুতে এয়া ‘বাবৰৰ দ্বিতীয় ভাৰত আক্ৰমণ’ বুলিও কৈছে।\nআক্ৰমণ,আক্ৰোশ,তীক্ষ্ণ প্ৰশ্নবানৰ সন্মুখীন হ’বলগীয়া হৈছে ভাৰতীয় ক্ৰিকেটাৰ। মহম্মদ শ্বামীৰ প্ৰতিও কঠোৰ হৈ পৰিছে ক্ৰীড়ানুৰাগী। উল্লেখ্য যে,এইবাৰ পাকিস্তানী দলক নেতৃত্ব দিছে বাবৰ আজমে। এক ন উদ্যমেৰে খেলপথাৰত নামিছে বাবৰৰ দল। তেনেক্ষেত্ৰত ক্ৰীড়ানুৰাগীয়ে সপক্ষে-বিপক্ষে নানা কাহিনী, মুখৰোচক উক্তিৰ অবতাৰণা কৰা পৰিলক্ষিত হৈছে। প্ৰণিধানযোগ্য যে, ইয়াৰ পূৰ্বে কোনো পাক অধিনায়কে ভাৰতৰ বিৰূদ্ধে বিশ্বকাপৰ মঞ্চত এনে বিশাল ব্যৱধানত জয়ী হোৱা নাছিল। কিংবদন্তি ইমৰান খানে বিশ্বকাপ ট্ৰফী আজুৰি আনিলেও ভাৰতৰ বিৰূদ্ধে জয়ৰ মুখ দেখা নাছিল। ৱাছিম আক্ৰাম, ৱাকাৰ ইউনুছ, ইনজামাম-উল-হক আৰু ইউনুছ খানৰ নেতৃত্বতো ভাৰতৰ বিৰূদ্ধে পাকিস্তানৰ জয় অলীক স্বপ্ন হৈয়ে থাকিল। কিন্তু ডুবাইৰ মঞ্চত বাবৰ আজমে ৰচিলে ইতিহাস।\nবাবৰৰ চিৰ প্ৰতিদ্বন্দ্বী ভাৰতক শোচনীয় পৰাজয়ৰ বাবে একপ্ৰকাৰ বাধ্য কৰাই নহয়, সহস্ৰ ক্ৰীড়ানুৰাগীৰ অন্তৰো জয় কৰিলে পাক অধিনায়কে। উল্লেখ্য যে, বাবৰ আজমৰ এ‌ই স্বৰ্ণালী মুহূৰ্ত স্বচক্ষে দেখিলে পিতৃ আজম ছিদ্দিকীয়ে। পাক ক্ৰিকেটৰ এই ঐতিহাসিক মুহূৰ্তটো দেখি আৱেগিক হৈ পৰিছিল বাবৰৰ পিতৃ। পুত্ৰ সাফল্যত গেলেৰীতে উচুপি উঠিছিল পিতৃ আজম ছিদ্দিকী। পাক সমৰ্থকসকলে তেওঁৰ মোবাইল ফোনত এই কান্দোনৰ দৃশ্য বন্দী কৰিছে। শেহতীয়াকৈ ভিডিঅ’টো ছ’চিয়েল মিডিয়াতো ভাইৰেল হৈ পৰিছে। ভিডিঅ’টোত পাকিস্তানৰ বিজয়ৰ মুহূৰ্তত সমৰ্থকসকলে আজম ছিদ্দিকীক অভিনন্দন জনাইছে। তেতিয়া তেওঁ নিজৰ আৱেগক ধৰি ৰাখিব নোৱাৰিলে।\nএগৰাকী সমৰ্থকে বাবৰ আজমৰ পিতৃক সাৱটি ধৰাও ভিডিঅ’টোত পৰিলক্ষিত হৈছে। মাজহাৰ আৰ্শাদ নামৰ এজন পাক পৰিসংখ্যাবিদে বাবৰ আজমৰ পিতৃৰ কান্দোনৰ ভিডিঅ’টো শ্বেয়াৰো কৰিছে। ভিডিঅ’টোৰ শিৰোনামত তেওঁ লিখিছে, ‘তেওঁ বাবৰ আজমৰ পিতৃ। ২০১২ চনত আদনান আকমলৰ বিয়াৰ ৰভাত প্ৰথমবাৰৰ বাবে তেওঁক লগ পাইছিলো। পাকিস্তান ক্ৰিকেট দলত আত্মপ্ৰকাশ কৰিবলৈ বাবৰৰ এতিয়াও ৩ বছৰ বাকী। বাবৰৰ পিতৃয়ে তেতিয়া কোৱা কথাষাৰ মোৰ আজিও মনত আছে। তেওঁ কৈছিল, ‘বাবৰক মাত্ৰ আত্মপ্ৰকাশ কৰিবলৈ দিয়ক। পাকিস্তানী ক্ৰিকেটত এদিন ৰাজত্ব কৰিব বাবৰে।’ স্বাভাৱিকতে এই জয়ে পাকিস্তানী দলটোক যথেষ্ট আত্মবিশ্বাস যোগাব। বিশ্বকাপৰ অভিষেক খেলতে জয়েৰে অভিযান আৰম্ভ কৰা পাকিস্তানে পৰৱৰ্তী খেলত নিউজিলেণ্ডৰ বিৰূদ্ধে অৱতীৰ্ণ হ’ব।\nPrevious articleধৰ্মীয় আৱেগত আঘাত হানি সমকামীৰে কৰৱা চৌথ ডাবৰৰ! টোলপাৰ লাগিছে টুইটাৰত\nNext article‘মা তোমাৰ পিৰিয়ডছ হৈছে, কিন্তু তুমি লাজ কৰিছা কিয়… এয়াতো তোমাৰ দেহৰেই তেজ…’


কৰ'না সংক্ৰমণ তীব্ৰতৰ : দেশত নতুন স্বাস্থ্য সংকট! - Prag News\nHomeআঞ্চলিককৰ'না সংক্ৰমণ তীব্ৰতৰ : দেশত নতুন স্বাস্থ্য সংকট!\nকৰ’না সংক্ৰমণ তীব্ৰতৰ : দেশত নতুন স্বাস্থ্য সংকট!\nঅসমতো নিৰ্বাচনী ৰাজনীতিয়ে ক’ভিড নীতিক ধোঁৱাচাঙত তোলা দেখা গৈছে৷ কামৰূপ মহানগৰ প্ৰশাসনে মাস্ক পৰিধান কৰাটো বাধ্যতামূলক বুলি শুকুৰবাৰে নিশা এক নিৰ্দেশনা জাৰি কৰিছে যদিও নিৰ্বাচনী ৰেলীত এই নীতি কিমানদূৰ প্ৰযোজ্য হ’ব সেয়া সময়েহে ক’ব৷ ‘আৰোগ্য সেতু’ৰ এপৰ তথ্য অনুসৰি, অসমত এতিয়ালৈ মুঠ ২,১৬,০৩৬জন ক’ভিড আক্ৰান্ত চিনাক্ত হৈছে আৰু ২৬৯জন লোক এতিয়া চিকিৎসাধীন হৈ আছে।\nআনহাতে ২,১৪,৬৭৬জনে আৰোগ্য লাভ কৰিছে৷ ইফালে দেশৰ ভিতৰতে আটাইতকৈ বেছি ক্ষতিগ্ৰস্ত ৰাজ্য মহাৰাষ্ট্ৰত শুকুৰবাৰৰ দিনটোত ২৫,৬৮১জন লোকৰ দেহত ধৰা পৰিছে ক’ৰনাৰ সংক্ৰমণ৷ আৰু ২৪ ঘণ্টাত ৭০জন লোকৰ মৃত্যু হৈছে। কেন্দ্ৰীয় স্বাস্থ্য মন্ত্ৰালয়ৰ অনুসৰি বিগত ২৪ ঘণ্টাত ভাৰতত ৪০,৯৫৩জন নতুনকৈ ক’ভিডত আক্ৰান্ত হৈছে৷ ১৮৮ জনৰ মৃত্যু হৈছে৷ দেশৰ সৰ্বমুঠ সংক্ৰমণৰ ঘটনাৰ ভিতৰত ৮০.৬৩শতাংশ ঘটনা চিনাক্ত হৈছে কেৱল মহাৰাষ্ট্ৰ, পঞ্জাব, কৰ্ণাটক, গুজৰাট আৰু চত্তিছগড়ত।\nPrevious articleকামৰূপ আৰক্ষীৰ অভিযানত পিস্তলসহ ৬০জাই সক্ৰিয় গুলী জব্দ! গ্ৰেপ্তাৰ ১\nNext articleৰাজনৈতিক হেঁচাৰ বাবে অধ্যাপকৰ পদত্যাগ! বিশ্বজুৰি প্ৰতিক্ৰিয়া


1Sa 14 | AsmULB | STEP | এদিন চৌলৰ পুত্ৰ যোনাথনে তেওঁৰ ডেকা অস্ত্ৰবাহকক ক’লে, “আহাঁ আমি ফিলিষ্টীয়া সকলৰ নগৰ ৰক্ষী সৈন্য দলৰ আন দিশে যাওঁ।” কিন্তু তেওঁ এই কথা পিতৃক নক’লে।\n1এদিন চৌলৰ পুত্ৰ যোনাথনে তেওঁৰ ডেকা অস্ত্ৰবাহকক ক’লে, “আহাঁ আমি ফিলিষ্টীয়া সকলৰ নগৰ ৰক্ষী সৈন্য দলৰ আন দিশে যাওঁ।” কিন্তু তেওঁ এই কথা পিতৃক নক’লে।\n2সেই সময়ত চৌল গিবিয়াৰ বাহিৰ ভাগৰ মিগ্ৰোণত থকা এজোপা ডালিম গছৰ তলত আছিল। তেওঁৰ লগত প্ৰায় ছশ লোক আছিল, 3তেওঁলোকৰ সৈতে যিহোৱাৰ পুৰোহিত এলী চিলোত আছিল, তেওঁৰ পৰিনাতি পীনহচৰ নাতি ঈখাবোদৰ ককায়েক অহীটুবৰ পুত্ৰ যি অহিয়া তেওঁ এফোদ বস্ত্ৰ পিন্ধি তেওঁৰ লগত আছিল; আৰু যোনাথন যে গ’ল, সেই কথা লোকসকলে জনা নাছিল।\n4যিবোৰ বাটেৰে যোনাথনে ফিলিষ্টীয়া সকলৰ নগৰ ৰক্ষী সৈন্যদলৰ ওচৰলৈ যাব খুজিছিল, সেইবোৰ বাটৰ দুয়োকাষে ওখ শিলৰ পাহাৰ আছিল। এফালৰ শিলৰ পাহাৰটোৰ নাম বোচেচ আৰু আন ফালৰ পাহাৰটোৰ নাম চেনি। 5তাৰ মাজৰ এটা উত্তৰফালে মিকমচৰ সন্মুখত আৰু দ্বিতীয়টো দক্ষিণফালে গেবাৰ সন্মুখত জোঙা হৈ উঠিছিল।\n6যোনাথনে তেওঁৰ ডেকা অস্ত্ৰবাহকক ক’লে, “আহা, আমি সেই অচুন্নৎ নগৰ ৰক্ষী সৈন্য দলক অতিক্ৰম কৰি যাওঁ, যিহোৱাই হয়তো আমাৰ পক্ষে কাম কৰিব; কাৰণ বহু লোকৰ পৰাই হওঁক বা কম সংখ্যক লোকৰ পৰাই হওঁক, উদ্ধাৰ কৰিবলৈ যিহোৱাক বাধা কৰোঁতা কোনো নাই।” 7তেওঁৰ অস্ত্ৰবাহকে ক’লে, “আপুনি মনত যি ভাবিছে তাকেই কৰক; আপুনি আগুৱাই যাওক; মই আপোনাৰ লগত আছোঁ, আপুনি যি আদেশ দিয়ে মই পালন কৰিম।”\n8তাৰ পাছত যোনাথনে ক’লে, “আমি সেই লোক সকলৰ ফালে আগুৱাই গৈ তেওঁলোকক দেখা দিওঁ। 9যদি তেওঁলোকে আমাক কয়, ‘আমি তোমালোকৰ ওচৰলৈ নোযোৱালৈকে অপেক্ষা কৰা, তেনেহ’লে আমি নিজ ঠাইতে থাকিম, তেওঁলোকৰ ওচৰলৈ নাযাওঁ। 10কিন্তু তেওঁলোকে যদি কয়, ‘আমাৰ ওচৰলৈ আহাঁ’, তেনেহ’লে আমি যাম; কাৰণ যিহোৱাই যে, তেওঁলোকক আমাৰ হাতত শোধাই দিলে; এয়ে আমালৈ চিন হ’ব।”\n11তাৰ পাছত তেওঁলোক দুয়োজনে ফিলিষ্টীয়াসকলৰ সৈন্যদলৰ আগত নিজক দেখা দিওঁতে ফিলিষ্টীয়াসকলে ক’লে, “সৌৱা চোৱা, ইব্ৰীয়াসকল যি যি গাঁতত লুকাই আছিল সেইবোৰৰ এতিয়া ওলাই আহিছে।” 12পাছত সেই নগৰ ৰক্ষী সৈন্যদলৰ লোকসকলে যোনাথন আৰু অস্ত্ৰবাহকক মাতি ক’লে, “আমাৰ ওচৰলৈ উঠি আহাঁ, আমি তোমালোকক কিছুমান বস্তু দেখোৱাম।” যোনাথনে তেওঁৰ অস্ত্ৰবাহকক ক’লে, “মোৰ পাছে পাছে উঠি আহাঁ, কাৰণ যিহোৱাই তেওঁলোকক ইস্ৰায়েলৰ হাতত সমৰ্পণ কৰিলে।”\n13যোনাথনে হাতে-ভৰিয়ে বগাই উঠি গ’ল আৰু তেওঁৰ অস্ত্ৰবাহক তেওঁৰ পাছত গ’ল; সেই সময়ত লোকসকল যোনাথনৰ সন্মুখত মৃত্যু মুখত পৰিল আৰু তেওঁৰ অস্ত্ৰবাহকে তাৰে কিছুমানক বধ কৰিলে। 14যোনাথন আৰু তেওঁৰ অস্ত্ৰবাহকে কৰা এই প্ৰথম আক্ৰমণত এক একৰ মাটিৰ প্ৰায় আধা সীৰলু দৈর্ঘ্যত প্ৰায় বিশজনমান লোকক বধ কৰিলে।\n15তাতে ছাউনিত, পথাৰত, আৰু লোকসকলৰ মাজত আতংক হ’ল, আনকি নগৰ ৰক্ষী সৈন্যদল আৰু আক্ৰমণকাৰীসকলৰ মাজতো আতংকৰ সৃষ্টি হ’ল। পৃথিৱীত ভুমিকম্প আৰু ভয়ানক আতংকৰ সৃষ্টি হ’ল।\n16তেতিয়া বিন্যামীনৰ গিবীয়াত থকা চৌলৰ প্ৰহৰীসকলে দেখিলে যে, লোকসমূহ ছিন্ন-ভিন্ন হৈ ইফালে-সিফালে গৈছে। 17তাতে চৌলে তেওঁৰ লগত থকা লোকসকলক ক’লে, “গণি চোৱা আমাৰ মাজৰ কোন হেৰাল।” যেতিয়া তেওঁলোকে গণি চালে, তেতিয়া যোনাথন আৰু তেওঁৰ অস্ত্ৰবাহকক নাপালে।\n18চৌলে অহিয়াক ক’লে, “ঈশ্বৰৰ কার্যৰ বাবে ব্যৱহাৰিত হোৱা এফোদ বস্ত্ৰ ইয়ালৈ আনা।” কাৰণ সেই দিনা ইস্ৰায়েলৰ সৈন্যসকলৰ সৈতে অহিয়াই এফোদ বস্ত্ৰ পিন্ধি আছিল। 19যেতিয়া চৌলে পুৰোহিতৰ লগত কথা পাতি আছিল, তেতিয়া ফিলিষ্টীয়াসকলৰ ছাউনিত একেৰাহে উত্তেজনা বৃদ্ধি হৈ গৈছিল। তাতে চৌলে পুৰোহিতক ক’লে, “আপোনাৰ হাত গুচাওক।”\n20তাৰ পাছত চৌল আৰু তেওঁৰ লগত থকা লোকসকল গোট খাই ৰণলৈ গ’ল। প্ৰত্যেক জন ফিলষ্টীয়ানৰ তৰোৱাল তেওঁৰ দেশৰ লোকসকলৰ বিৰুদ্ধে উঠিল আৰু তাত অধিক ভুল বুজা-বুজি হ’ল। 21পূর্বৰে পৰা ফিলিষ্টীয়া সকলৰ লগত থকা ইব্ৰীয়াসকল, আৰু যি সকল তেওঁলোকৰ লগত ছাউনিলৈ গৈছিল, তেওঁলোকেও চৌল আৰু যোনাথনৰ লগত থকা ইস্ৰায়েলী লোক সকলৰ লগত যোগ দিছিল।\n22যেতিয়া ইস্ৰায়েল লোকসকল ইফ্ৰয়িম পৰ্বতীয়া অঞ্চলত লুকাই আছিল, তেতিয়া তেওঁলোকে ফিলিষ্টীয়া সকলৰ পলোৱাৰ বাতৰি শুনাৰ পাছতো তেওঁলোকৰ পাছে পাছে যুদ্ধ ক্ষেত্ৰলৈ খেদি গ’ল। 23সেয়ে যিহোৱাই সেইদিনাই ইস্ৰায়েলক উদ্ধাৰ কৰিলে আৰু বৈৎ-আবন অতিক্ৰম কৰি যুদ্ধ কৰি গ’ল।\n24সেইদিনা ইস্ৰায়েল লোকসকল ক্লেশত পৰিলে কাৰণ চৌলে তেওঁলোকক শপত দি ক’লে, “মই শত্ৰুবোৰক প্ৰতিশোধ নোলোৱলৈকে সন্ধ্যাৰ আগেয়ে যি কোনোৱে আহাৰ কৰিব, সি অভিশপ্ত হ’ব।” এই কাৰণে কোনোও আহাৰ গ্ৰহণ নকৰিলে। 25তাৰ পাছত সকলো লোক অৰণ্যলৈ সোমাই গ’ল আৰু তাত মাটিৰ ওপৰত মৌ আছিল। 26যেতিয়া তেওঁলোক অৰণ্যত সোমাই গৈছিল, তেতিয়া সেই মৌ বৈ থকা দেখিও কোনেও নাখালে কাৰণ লোকসকলে সেই শপতলৈ ভয় কৰিলে।\n27কিন্তু যোনাথনে তেওঁৰ পিতৃয়ে লোকসকলক দিয়া শপতৰ কথা শুনা নাছিল। সেই কাৰণে তেওঁ নিজৰ হাতত থকা লাখুটিৰ আগ মৌ-ছাকৰ মাজত সোমোৱাই দিলে আৰু হাতত লৈ মুখত দিলে; তাতে তেওঁৰ চকু উজ্জ্বল হ’ল। 28তেতিয়া লোকসকলৰ মাজৰ এজনে ক’লে, “আপোনাৰ পিতৃয়ে লোকসকলক শপত দি এই দৃঢ় আজ্ঞা কৰিছিল যে, যিজনে আজি আহাৰ কৰিব, সি অভিশপ্ত হব; যদিও লোকসকল ভোকত দুৰ্বল হ’য়।”\n29তেতিয়া যোনাথনে ক’লে, “মোৰ পিতৃয়ে ৰাজ্যক সঙ্কটত পেলাইছে। চোৱা, এই অকনমান মৌ চাকি চোৱাত মোৰ চকু কেনেদৰে উজ্জ্বল হৈ গ’ল! 30কিমান ভাল হ’লহেতেন! আজি যদি শত্ৰুবোৰৰ লুটদ্ৰব্যৰ পৰা পোৱা আহাৰ লোকসকলে ইচ্ছামতে ভোজন কৰিবলৈ পালেহেঁতেন? কিয়নো এতিয়াও ফিলিষ্টীয়াসকলৰ মাজত মহা-সংহাৰ হোৱা নাই।”\n31সেইদিনা তেওঁলোকে মিকমচৰ পৰা অয়ালোনলৈকে ফিলিষ্টীয়াসকলক আক্ৰমণ কৰিলে। সেয়ে লোকসকল অতিশয় ক্লান্ত হ’ল। 32তাতে লোকসকল লুভীয়া লোকৰ দৰে লুটদ্ৰব্যৰ ওচৰলৈ দৌৰি গৈ মেৰ, ছাগলী, গৰু, আৰু দামুৰি ধৰি মাটিত বধ কৰিলে আৰু তেজেৰে সৈতে মঙহ খাবলৈ ধৰিলে।\n33তেতিয়া তেওঁলোকে চৌলক ক’লে, “চাওক, লোক সকলে তেজেৰে সৈতে মঙহ ভোজন কৰি যিহোৱাৰ বিৰুদ্ধে পাপ কৰিছে।” চৌলে ক’লে, “তোমালোক অবিশ্বাসীৰ দৰে কাম কৰিছা, এতিয়, মোৰ ওচৰলৈ এটা ডাঙৰ শিল আনা”; 34চৌলে পুনৰ ক’লে, “তোমালোকে লোকসকলৰ মাজলৈ যোৱা আৰু এইদৰে তেওঁলোকক কোৱা, ‘তোমালোক প্ৰতিজনে নিজ নিজ গৰু, মেৰ আৰু ছাগলী মোৰ ওচৰলৈ আনি ইয়াতে বধ কৰি ভোজন কৰা; কিন্তু তেজেৰে সৈতে মঙহ খাই যিহোৱাৰ বিৰুদ্ধে পাপ নকৰিবা’।” সেয়েহে প্ৰত্যেকজন লোকে নিজ নিজ গৰু লগত আনি সেই ৰাতি সেই ঠাইতে বধ কৰিলে।\n35চৌলে যিহোৱাৰ উদ্দেশ্যে এটা যজ্ঞ-বেদি নিৰ্মাণ কৰিলে; যিহোৱাৰ উদ্দেশ্যে তেওঁ নিৰ্মাণ কৰা সেয়ে প্ৰথম বেদি।\n36তাৰ পাছত চৌলে ক’লে, “আহা আমি এই ৰাতি ফিলিষ্টীয়া সকলৰ পাছত খেদি গৈ, ৰাতিপুৱা নোহোৱালৈকে তেওঁলোকৰ বস্তু লুট কৰোঁ আৰু তেওঁলোকৰ একো অৱশিষ্ট নাৰাখোহক;” তেতিয়া তেওঁলোকে তেওঁক ক’লে, “আপোনাৰ দৃষ্টিত যি ভাল দেখে, তাকেই কৰক।” তেতিয়া পুৰোহিতে ক’লে, “আহা, আমি ইয়াতে ঈশ্বৰৰ ওচৰ চাপোঁহক।” 37তাৰ পাছত চৌলে ঈশ্বৰ গুৰিত সুধিলে, “মই ফিলিষ্টীয়াসকলৰ পাছত যামনে? তুমি সিহঁতক ইস্ৰায়েলৰ হাতত সমৰ্পণ কৰিবানে?” কিন্তু সেইদিনা যিহোৱাই উত্তৰ নিদিলে।\n38তেতিয়া চৌলে ক’লে, “হে লোকসকলৰ অধিপতি সকল, তোমালোক ওচৰ চাপি আহাঁ, আৰু আজিৰ এই পাপ কি দোষত হ’ল, তাৰ বুজ-বিচাৰ কৰি চোৱা। 39কিয়নো ইস্ৰায়েলৰ উদ্ধাৰকৰ্তা যিহোৱাৰ জীৱনৰ শপত, যদি মোৰ পুত্ৰ যোনাথনৰ দোষত এয়া হৈছে, তেনেহলে সিও নিশ্চয়কৈ মৰিব।” কিন্তু লোকসকলৰ মাজত কোনেও তেওঁক উত্তৰ নিদিলে।\n40পাছত তেওঁ গোটেই ইস্ৰায়েলক ক’লে, “তোমালোক এফালে থাকা, মই আৰু মোৰ পুত্ৰ যোনাথন আনফালে থাকিম।” তাতে লোকসকলে চৌলক ক’লে, “আপোনাৰ দৃ্ষ্টিত যি ভাল দেখে, তাকেই কৰক।” 41তেতিয়া চৌলে ইস্ৰায়েলৰ ঈশ্বৰ যিহোৱাক ক’লে, প্ৰকৃততে কি হয়, তাক দেখুৱাই দিয়া।” তাতে চিঠি খেলৰ দ্বাৰাই যোনাথন আৰু চৌলক নিৰ্ণয় কৰা হ’ল, কিন্তু লোকসমুহ এৰা পৰিল। 42তেতিয়া চৌলে ক’লে, “মোৰ আৰু মোৰ পুত্ৰ যোনাথনৰ মাজত চিঠি খেল কৰা।” তাতে যোনাথনক নিৰ্ণয় কৰা হ’ল।\n43তেতিয়া চৌলে যোনাথনক ক’লে, “তুমি কি কৰিলা, সেই বিষয়ে মোক কোৱা;” তাতে যোনাথনে তেওঁক ক’লে, “মোৰ হাতত থকা লাখুটিৰ আগেৰে যৎকিঞ্চিৎ মৌৰস লৈ সচাঁকৈ চাকিছিলোঁ হয়; চাওঁক, মই মৰিব লগা হওঁ।” 44পাছত চৌলে ক’লে, “যদি তুমি নমৰা, তেনেহলে ঈশ্ৱৰে মোলৈকে অধিক কৰক, কাৰণ হে যোনাথন তুমি অৱশ্যে মৰিব লাগিব।”\n45তেতিয়া লোকসকলে চৌলক ক’লে, “যিজনে ইস্ৰায়েলৰ মাজত এনে উদ্ধাৰ কাৰ্য সাধন কৰিলে, সেই যোনাথন মৰিব লাগিব নে? এনে নহওক; যিহোৱাৰ জীৱনৰ শপত, তেওঁ মুৰৰ এডালি চুলিও মাটিত নপৰিব; কিয়নো তেওঁ আজি ঈশ্বৰেৰে সৈতে কাৰ্য কৰিলে।” এইদৰে লোকসকলে যোনাথনক ৰক্ষা কৰা বাবে তেওঁৰ মৃত্যু নহ’ল। 46পাছত চৌলে ফিলিষ্টীয়া সকলক খেদি যোৱাৰ পৰা উভটি আহিল; আৰু ফিলিষ্টীয়া সকলো নিজ নিজ ঠাইলৈ গুচি গ’ল।\n47চৌলে ইস্ৰায়লৰ সম্পূৰ্ণ ক্ষমতা নিজৰ হাতত ল’লে। তাৰ পাছত ইস্ৰায়েলৰ চৌদিশে যিমান শত্ৰু আছিল, সেই সকলোৰে বিৰুদ্ধে তেওঁ যুদ্ধ কৰিলে। তেওঁ মোৱাব, অম্মোনীয়া, চোবাৰ ৰজা ইদোম আৰু ফিলিষ্টীয়াসকলৰ সৈতে যুদ্ধ কৰিলে। তেওঁ যি দিশত গৈছিল, সেই দিশতে শত্ৰুৰ ওপৰত জয় লাভ কৰিছিল। 48চৌল অতি সাহিয়াল আছিল। তেওঁ অমালেকীয়াসকলকো পৰাজয় কৰিছিল। আনকি যিসকল শত্ৰুৱে ইস্ৰায়েলসকলক লুট কৰিব বিচাৰিছিল, সেই শত্ৰুবোৰৰ পৰা ইস্ৰায়েলক তেওঁ ৰক্ষা কৰিছিল।\n49চৌলৰ পুত্ৰসকলৰ নাম আছিল, যোনাথন, যিচবী, আৰু মল্কীচুৱা। তেওঁৰ দুজনী জীয়েক আছিল; ডাঙৰ জনীৰ নাম মেৰব, আৰু সৰুজনীৰ নাম মিখল। 50চৌলৰ ভাৰ্য্যাৰ নাম আছিল অহীনোৱম, তেওঁ অহামাচৰ জীয়েক আছিল; আৰু তেওঁৰ সেনাপতিৰ নাম অবনেৰ, তেওঁ চৌলৰ দদায়েক নেৰৰ পুত্ৰ আছিল। 51চৌলৰ পিতৃৰ নাম আছিল, কীচ। আৰু অবনেৰৰ পিতৃৰ নাম নেৰ, তেওঁ অবিয়েলৰ পুত্ৰ আছিল।\nচৌলৰ জীৱনৰ সকলো সময়তে ফিলিষ্টীয়াসকলৰ সৈতে যুদ্ধ হৈ আছিল; সেয়েহে তেওঁ শক্তিশালী আৰু সাহসী বলৱান পুৰুষক দেখিলেই নিজৰ লগত ৰাখিছিল।


মূল-অধ্যায়, গল্পকাৰ-চাহাব খান চিফৰ : অনুবাদ- পূৰৱী কটকী – ফটাঢোল\nগধূলি বাহিৰলৈ ফুৰিৱলৈ ওলাই যাওঁতেই দেখিলোঁ আগে আগে এজন খীণ, দুৰ্বল যেন লগা মানুহ এজন থৰকবৰককৈ গৈ আছিল। ওচৰলৈ গৈ দেখিলোঁগৈ তেওঁৰ অৱস্থা অতি বেয়া। তেওঁ ভাগৰুৱা আৰু থৰকবৰককৈ বৰ কষ্টৰে খোজকাঢ়ি গৈ আছিল, মই তেওঁক সুধিলোঁ,\n: আৰে ভাই তুমি কোন? তোমাৰ ইমান বেয়া অৱস্থা কেনেকৈ হ’ল?\nতেওঁ তলমূৰ কৰিয়ে লাহেকৈ আৰু হতাশ হৈ ক’লে, “টকা”। তেওঁৰ এটা শব্দৰ উত্তৰ মই বুজি নাপালোঁ, পুনৰ সুধিলোঁ,\n: কোন তুমি? তোমাৰ নাম কি?\nতেওঁ পুনৰ মোৰ ফালে চাই নিৰাশ হৈ ক’লে,\n: মই টকা, সেই টকা যাক পাবলৈ মানুহে ৰাতি-দিন দৌৰি আছে। সেই টকা যাক কাৰেঞ্চি বুলিও কোৱা হয়।\nমই সুধিলোঁ সঁচাকৈ কোৱা তুমি কোন হয়? তুমি টকা হ’বই নোৱাৰা। তুমি কোনোবা ছলনাময়, যিয়ে নিজকে টকা বুলি কৈছে। মানুহে কয়, টকাৰ বহুত শক্তি আৰু তোমাৰ অৱস্থা দেখি লাগিছে যেন এইমাত্ৰ চিকিৎসালয়ৰ ভেণ্টিলেটৰৰ পৰা উঠি আহিছা। মোৰ কথা শুনি ছলনাময় ব্যক্তিজনৰ হতাশা বাঢ়ি গ’ল। প্ৰথমে তেওঁ আকাশৰ পিনে চালে আৰু মোৰ চকুত চকু হৈ ক’বলৈ ধৰিলে,\n: মই বাঢ়ি অহা দামৰ বোজাৰ তলত হেঁচা খাই গৈ আছোঁ, মুদ্ৰাস্ফীতি বঢ়াৰ কাৰণে মোৰ অৱস্থা আগৰ দৰে হৈ থকা নাই, ডলাৰৰ তুলনাত মই দুৰ্বল হৈ গৈ আছোঁ।\nএই কথাখিনি কওঁতে কওঁতে তেওঁৰ মুখখন কন্দনামুৱা হ’ল। মই ক’লোঁ,\n: চৰকাৰেতো বিকাশৰ কথা কয়, তেনেহ’লে তোমাৰ অৱস্থা ইমান বেয়া কেনেকৈ?\n: চৰকাৰৰ কথা নক’বা আৰু তেওঁলোকৰটো অভ্যাসেই “মনৰ কথা” কোৱাটো, প্ৰকৃততে অৱস্থা কি সেইটো জানিবলৈ নিবিচাৰানে জনতাক জনাব নোখোজা। আহা মোৰ লগত তোমাক বাস্তৱিকতাৰ লগত মুখামুখি কৰাই দিওঁ।\nএইখিনি কৈ মোক নিজৰ পাছে পাছে আহিবলৈ ইংগিত দিলে। টকাই লাহেকৈ থৰকবৰক খোজেৰে আগবাঢ়িবলৈ ধৰিলে, মই তেওঁৰ পিছে পিছে গৈ থাকিলোঁ।\nঅলপ দূৰ গৈ আমি এঠাই পালোঁগৈ। তাত এগৰাকী মহিলা ৰৈ আছিল, তেওঁক বৰ দুৰ্বল দেখা গৈছিল, এডাল লাখুটিৰ ভৰত তেওঁ ঠিয় হৈ আছিল। তেওঁক দেখি মই টকাক সুধিলোঁ,\n: তেওঁ কোন?\n: তেওঁক চিনি পোৱা নাই? এয়া দেশৰ অৰ্থব্যৱস্থা।\nমই অৰ্থব্যৱস্থা অৱস্থা দেখি আচৰিত হৈ গ’লোঁ। মই ক’লোঁ,\n: এয়া কেনেকৈ সম্ভৱ? দেশে ইমান উন্নতি কৰিছে, একেৰাহে বিকাশৰ পথত আগবাঢ়ি গৈছে, তেনেহ’লে অৰ্থব্যৱস্থাৰ এনে দূৰৱস্থা কেনেকৈ হ’ব পাৰে?\n: টকাৰ দাম দৈনিক নিম্নগামী হৈছে, জি.দি.পি.ৰ দৰ কমি ৬.২ শতাংশ হৈছেগৈ। আনফালে ক’লাধনৰ বাবে একেৰাহে লোকচান সহিব লগা হৈছে। মানুহে বেংকৰ পৰা কোটি টকা খাই বিদেশলৈ পলাই গৈছে, নোটবন্দীৰ সকলোতকৈ বেছি প্ৰভাৱ মোৰ ওপৰত পৰিল, এনেকুৱাত মোৰ এনে ব্যৱস্থা হ’বই।”\n: কিন্তু চৰকাৰৰ মতে দেশৰ আৰ্থিক ৰূপ মজবুত হৈছে আৰু মিডিয়াইও ইয়াকে কৈছে।\nঅৰ্থব্যৱস্থাই উত্তৰ দিলে,\n: মিডিয়া আৰু চৰকাৰ কথা নক’বা তেওঁলোকে সঁচাটো নকয়।\nআমি এইবোৰ কথা পাতি থাকোঁতেই সন্মুখত ক’লা ধোঁৱা উৰিবলৈ ধৰিলে। যেতিয়া ধোঁৱাখিনি আঁতৰিল তেতিয়া প্ৰকাণ্ড আৰু ভয়ঙ্কৰ মানুহ এটা দেখিলোঁ, মানুহটোৱে ক’লা কাপোৰ পিন্ধি আছিল, যাৰ চেহেৰাও ক’লা আছিল। যি আমাৰ ফালে চাই জোৰজোৰকৈ হাঁহিছিল।\n: কোন তুমি?\nমই তেতিয়া ক’লোঁ,\n: তুমিয়ে সেই ক’লাধন। তুমি জানানে দেশৰ গোটেই সমস্যাবোৰৰ এটা মুখ্য সমস্যা তুমিয়ো। তোমাক নাকী লগালে সেই গোটেই সমস্যাবোৰকে কমাব পৰা যাব। দেশত হোৱা নোটবন্দীৰ সকলোতকৈ ডাঙৰ কাৰণ তুমিয়েটো আছিলা। নোটবন্দীয়ে তোমাক নাকী লগাবলৈ গৈছিল, তুমিচোন মুকলি হৈ ঘূৰি ফুৰিছা। নোটবন্দীৰ কাৰণে দেশৰ সাধাৰণ জনতাই কিমান অশান্তিৰ সন্মুখীন হ’ল, প্ৰায় এশৰো অধিক লোকৰ মৃত্যু হ’ল। সকলোবোৰ তোমাৰ বাবে হ’ল আৰু তোমাৰ বিশেষ পাৰ্থক্যও পৰা নাই।\nএইবোৰ শুনি তেওঁ হাঁহিৱলৈ ধৰিলে, তেওঁক হাঁহি থকা দেখি মোৰ খং উঠি গ’ল, আৰু মই ক’লোঁ,\n: ভালেই হ’ল তুমি সম্মুখলৈ নিজে আহিলা এতিয়া তোমাৰ ৰখজা নাই, এতিয়া তুমি পলাব নোৱাৰা।\nমোৰ কথা শুনি ক’লাধনে হুংকাৰ কৰি ক’বলৈ ধৰিলে,\n: মোক কোনে ধৰিব? মোক ধৰাটো যদি ইমান সহজ হ’লহেঁতেন, তেনেহ’লে কেতিয়াবাই ধৰিব পাৰিলেহেঁতেন। উদ্যোগপতি, ৰাজনেতা, অধিকাৰী, চেলিব্ৰটি সকলোৰে লগত মোৰ বন্ধুত্ব আছে তুমি মোৰ একো কৰিব নোৱাৰা।\nসেইদৰে কৈ এটা হুংকাৰ দি সেইখিনিৰ পৰা তেওঁ নোহোৱা হৈ গ’ল। মই টকা আৰু অৰ্থব্যৱস্থালৈ চালোঁ। দুয়োৰে চেহেৰাত হতাশা আছিল।\nহঠাৎ আকাশৰ পৰা ঢেৰেকণি যেন কিবা এটা গৰজি উঠিল, আৰু তাৰ পৰা ওখ শৰীৰ এটা ভয়ানক আকৃতি সন্মুখলৈ আহিল, তাক দেখিয়ে টকা কঁপি উঠিল আৰু চেহেৰাত ভয় দেখা গ’ল। মই সেই আকৃতিটোক সুধিলোঁ,\n: তুমি কোন? তোমাক দেখি টকায়ে কিয় ভয় কৰিছে?\n: মই মূল্যবৃদ্ধি। মোৰ সন্মুখত টকাৰ এনেকুৱা অৱস্থা হ’বই।\nতাক দেখি মোৰ ধৈৰ্য্য বান্ধ ছিঙি গ’ল, মই ক’লোঁ,\n: তুমি আমাৰ জীয়াই থকা অশান্তি কৰি দিছা। প্ৰতিদিনেই বাঢ়ি গৈ থাকা, তোমাৰ বাবে দুখীয়া মানুহবোৰ মৰি গৈছে। তুমি গমেই পোৱা নাইনে?\n: ইয়াত মোৰ একো দোষ নাই, মোৰটো কামেই সেইটো একেলেঠাৰিয়ে বাঢ়ি গৈ থকা। ইয়াত মোক দোষ নিদিবা, তুমি ভাবা নেকি যে জনতাৰ গোটেই দুখ-কষ্ট কাৰণ কেৱল মইহে!\nমই ক’লোঁ, “অঁ।”\n: এয়া তোমাৰ ভুলধাৰণা, প্ৰত্যেক সমস্যাক নিয়ন্ত্ৰণ কৰিব পৰা যায়, লাগিলে সেয়া মূল্যবৃদ্ধি, ক’লাধন আৰু টকাৰ দুৰ্বলতাই নহওঁক কিয়, লাগিলে সেয়া নিম্নগামী অৰ্থব্যৱস্থাই নহওঁক কিয়, সৰু-বৰ যিকোনো সমস্যাৰ ওপৰত নিয়ন্ত্ৰণ কৰিব পৰা যায়।\n: শুদ্ধ নীতি বনাই আৰু সততাৰে পালন কৰিব লাগিব। ৰাজনেতাই প্ৰত্যেক ক্ষেত্ৰতেই নিজৰ লাভৰ কথা চিন্তা নকৰি প্ৰথমেই দেশ আৰু জনতাৰ লাভৰ কথা চিন্তা কৰিব লাগিব তেতিয়া প্ৰত্যেক সমস্যা সমাধান হ’ব।\n: তোমাৰ কথা বাৰু সত্যই।\nটকা আৰু অৰ্থব্যৱস্থাও মোৰ কথাত হয়ভৰ দিলে। আমি কথা পাতিয়ে আছিলোঁ, আমাৰ ওচৰলৈ ৰাজনীতি আহি থকা দেখিলোঁ তাৰ পিছে পিছে “সাম্প্ৰদায়িকতা”, “জাতিবাদ”, “অৱসৰবাদ”, “ভ্ৰষ্ট্ৰাচাৰ” আহি আছিল, ওচৰলৈ আহিয়ে ৰাজনীতিয়ে ক’লে,\n: তোমালোকে চিন্তা নকৰিবা মই আছোঁ নহয়, মই থাকিলে সকলো ঠিক হৈ যাব। ইমান সময়ে সাম্প্ৰদায়িকতা, জাতিবাদ, অৱসৰবাদ, ভ্ৰষ্টাচাৰো ৰাজনীতিৰ লগত সমানে ঠিয় হ’ল। মই টকা আৰু অৰ্থব্যৱস্থাৰ ফালে চালোঁ। দুয়োৰে চেহেৰাত হতাশা আৰু মৌনতা আছিল। মূল্যবৃদ্ধিৰ ফালে চাওঁতে দেখিলোঁ সি বাঢ়ি গৈ আকাশ চুইছে আৰু ৰাজনীতিয়ে আমালৈ চাই মিচিকিয়াই হাঁহি আছে।\n« কাটা চামুচ-যোগেশ ভট্টাচাৰ্য


এইবাৰ চাকৰিৰ দালালিত নামিল ডিব্ৰুগড়ৰ AMCHৰ ডাক্তৰ! – Guwahati Times\nএইবাৰ চাকৰিৰ দালালিত নামিল ডিব্ৰুগড়ৰ AMCHৰ ডাক্তৰ!\nগুৱাহাটীঃ অসম মেডিকেল কলেজৰ এগৰাকী জ্যেষ্ঠ চিকিৎসকৰ বিৰুদ্ধে চাকৰি দিয়াৰ প্ৰতিশ্ৰুতিৰে বৃহৎ অংকৰ ধন সংগ্ৰহ কৰাৰ অভিযোগ উঠিছে। ডিব্ৰুগড়ৰ অসম মেডিকেল কলেজ হাস্পতালৰ জ্যেষ্ঠ চিকিৎসক অজন্তা হাজৰিকাৰ বিৰুদ্ধে উঠা অভিযোগ মতে, তেওঁ ৰে’লৱেত চাকৰি দিয়াৰ নামত ৩যুৱকৰ পৰা প্ৰায় ২২ লাখ টকা লৈছিল।\nএই অভিযোগ উত্থাপন কৰিছে আৰ টি আই কৰ্মী দিলীপ সেন গুপ্তাই। আৰ টি আই কৰ্মীগৰাকীয়ে অভিযোগ কৰা মতে, মন্ত্ৰী তথা ৰাজনৈতিক নেতাৰ নাম লৈ চাকৰি দিয়াৰ প্ৰলোভনেৰে ধন সংগ্ৰহ কৰে জ্যেষ্ঠ চিকিৎসকগৰাকীয়ে।\nএই সন্দৰ্ভত সাংবাদিকৰ আগত এগৰাকী ভুক্তভোগী লোকে কয়- ‘ডাঃ অজন্তা হাজৰিকাৰ গাড়ীৰ ড্ৰাইভাৰ এজন মোৰ ঘৰত ভাড়া আছিল, তেওঁ মোৰ ল’ৰাটোক বেকাৰ বহি থকাৰ সলনি চাকৰি লোৱাৰ বাবে কয় আৰু এইক্ষেত্ৰত বাইডেউৰে আমাক যোগাযোগ কৰাই দিয়ে। আমি তেওঁৰ ঘৰলৈ যাওঁতে ৬ লাখ টকা লাগিব বুলি কয়। সেই মতে আমি ৩ লাখ টকা তেওঁক কেছ দিয়াৰ লগতে গুৱাহাটীৰ ৰাজীৱ পাছুলাল নামৰ লোকগৰাকীৰ একাউণ্টত ৩ লাখ টকা দিওঁ। কিন্তু আজি ৪ বছৰে চাকৰি নহ’ল।’\nআনহাতে লোকগৰাকীয়ে অভিযোগ কৰা মতে, আন দুজন লোকৰ পৰাও ক্ৰমে ৭ লাখ আৰু ৮.৫০ লাখ টকা লৈছে। এই সন্দৰ্ভত এক অডিঅ’ ক্লিপো ইতিমধ্যে ভাইৰেল হৈ পৰিছে, য’ত ঘোচ দিয়া এগৰাকী পুৰুষ আৰু ঘোচ লোৱা এগৰাকী মহিলাৰ কণ্ঠস্বৰ শুনা গৈছে। কথোপথনত স্পষ্ট হৈছে ধন লেনদেনৰ বিষয়টো।\nঅৱশ্যে এইক্ষেত্ৰত জ্যেষ্ঠ চিকিৎসক অজন্তা হাজৰিকাই ধন লোৱাৰ অভিযোগ নাকচ কৰিছে। তেওঁ এইক্ষেত্ৰত কোনো প্ৰকাৰে জড়িত নহয় বুলি উল্লেখ কৰিছে।\nPrevious ৮ ডিচেম্বৰৰ কৃষকৰ ভাৰত বন্ধলৈ সমর্থন বিৰোধীৰ


হনুমন্ত লংকা দর্শন Class9Question Answer পাঠভিত্তিক প্রশ্নোত্তৰ - Sebahslc.In\nহনুমন্ত লংকা দর্শন Class9Question Answer | হনুমন্ত লংকা দর্শন সকলো প্ৰশ্নৰ উত্তৰ | Class9Assamese Chapter 13 Question Answer| হনুমন্ত লংকা দর্শন\nপাঠ হনুমন্ত লংকা দর্শন\nউঃ মাধৱ কন্দলী আছিল প্রাক-শংকৰী যুগৰ শ্ৰেষ্ঠ কবি।\n(খ) মাধৰ কন্দলীয়ে কোনখন মহাকাব্য অনুবাদ কৰিছিল?\nউঃ মাধৱ কন্দলীয়ে সংস্কৃত ৰামায়ণ মহাকাব্য অনুবাদ কৰিছিল।\n(গ) মাধৱ কন্দলীৰ ৰামায়ণত কেইটা কাণ্ড পােবা যায় ?\nউঃ মাধৱ কন্দলীৰ ৰামায়ণত পাঁচটা কাণ্ড পােৱা যায়।\n(ঘ) মাধৱ কন্দলীক শংকৰদেবে কি কবি বুলি অভিহিত কৰিছিল ?\nউঃ মাধৱ কন্দলীক শংকৰদেৱে ‘অপ্রমাদী কবি’বুলি অভিহিত কৰিছিল।\n(ঙ) মাধৱ কন্দলীৰ ৰামায়ণত বর্তমানে সন্নিবিষ্ট কোনটো কাণ্ড শংকৰদেৱে ৰচনা কৰে?\nউঃ মাধৱ কন্দলীৰ ৰামায়ণত বর্তমানে সন্নিবিষ্ট উত্তৰাকাণ্ড শংকৰদেৱে ৰচনা কৰিছিল।\n(চ) ‘হনুমন্তৰ লঙ্কাদর্শন’ কাব্যাংশ কোনটো কাণ্ডৰ পৰা লােৱা হৈছে?\nউঃ ‘হনুমন্তৰ লংকাদর্শন’ কাব্যাংশ ৰামায়ণৰ সুন্দৰাকাণ্ডৰ পৰা লােৱা হৈছে।\n২। মাধৱ কন্দলীৰ বাহিৰে শংকৰ-পূর্ব যুগৰ কবিকেইজনৰ নাম উল্লেখ কৰা।\nউঃ মাধৱ কন্দলীৰ বাহিৰে শংকৰ-পূর্ব যুগৰ কবিকেইজন হ’ল – হৰিবৰ বিপ্র, হেমসৰস্বতী, ৰুদ্ৰ কন্দলী।\n৩। মাধৱ কন্দলীয়ে কোন ৰজাৰ পৃষ্ঠপােষকতা লাভ কৰিছিল? তেওঁ ক’ৰ ৰজা আছিল?\nউঃ মাধৱ কন্দলীয়ে বৰাহী ৰজা মহামাণিক্যৰ পৃষ্ঠপােষকতা লাভ কৰিছিল। তেওঁ পুৰণি অসমৰ পূব-মধ্যাঞ্চলৰ কোনাে অঞ্চলত ৰাজত্ব কৰিছিল।\n8। তলত দিয়াবােৰৰ টোকা লিখা :\nহনুমন্ত, সুগ্রীব, নীল, অস্ৰাৱতী, কাশ্যপন্দন, বিশ্বকর্মা\nউঃ হনুমন্ত : হনুমন্ত বানৰ বীৰ। তেওঁ পৰম ৰামভক্ত। বায়ু দেৱতা আৰু অঞ্জলিৰ পুত্র। মহা বলৱন্ত আৰু বুদ্ধিমত্ত আছিল। ৰাৱণে সীতাক হৰণ কৰি নিয়াৰ পাছত সাগৰ পাৰ হৈ লংকাত সীতাৰ সন্ধান উলিয়ায় হনুমন্তই। ৰাম-ৰাৱণৰ যুদ্ধত লক্ষ্মণক মেঘনাদে শৰ মাৰি বধ কৰাত বিশল্যকৰণী সঞ্জীৱনী আনিবলৈ গৈ হনুমানে গােটেই পর্বতটোকে দাঙি আনিছিল। তেওঁৰ অন্তৰ আৰু মুখত সদায় ৰাম বাস কৰিছিল।\nসুগ্রীৱঃ সুগ্রীৱ বানৰসকলৰ ৰাজ্য কিষ্কিন্ধ্যাৰ ৰজা বালীৰ ভায়েক। তেওঁ আছিল পৰম বীৰ। সীতাৰ সন্ধানত ঘূৰি ফুৰোঁতে ৰাম-সুগ্রীৱৰ মিলন হয় আৰু সুগ্রীৱ হৈ পৰে ৰামৰ পৰম মিত্র। ৰাজ্যলাভৰ আশাত সুগ্রীৱে ভায়েক বালীক ৰামৰ হতুৱাই হত্যা কৰায়। সীতা উদ্ধাৰৰ বাবে হােৱা যুদ্ধত সমস্ত বানৰ সেনা লৈ সুগ্রীৱে ৰামক সহায় কৰে।\nনীল : এগৰাকী বানৰ বীৰ। কিষ্কিন্ধ্যাত ৰামচন্দ্ৰই লগ পায়। এওঁ সীতা উদ্ধাৰৰ বাবে সাগৰত যি সেতু নির্মাণ কৰা হৈছিল সেই কাৰ্যৰ এগৰাকী সেনাপতি আছিল। সীতা অন্বেষণতাে ৰামক সহায় কৰিছিল।\nঅস্ৰাৱতী : হিন্দু শাস্ত্র মতে ইন্দ্ৰৰ ৰাজধানী য’ত দেৱতা, অপ্সৰাসকলে বাস কৰে। এই দেৱপুৰী বিশ্বকর্মাই নির্মাণ কৰিছিল। অমৰাৱতী চালে চকুৰােৱা; তাত থকা বাগিছাখনৰ নাম নন্দন কানন যত দুপ্রাপ্য ফুল জকমকাই ফুলি থাকে।\nকাশ্যপন্দনঃ সূৰ্যৰ অন্য এটা নাম। কাশ্যপ আৰু অদিতিৰ পুত্ৰ। তেওঁ শক্তিৰ আধাৰ। অগ্নি, ৰুদ্ৰ আৰু বিষ্ণুৰ লগত সূর্য অভিন্ন।\nবিশ্বকর্মা : ত্রিলােকৰ শ্ৰেষ্ঠ শিল্পী। দেৱতাসকলৰ অলংকাৰ আৰু বিমান এৱেই নির্মাণ কৰিছিল। বর্তমানে পৃথিৱীত এওঁকেই অভিযান্ত্রিক কাম-কাজৰ দেৱতা বুলি মনা হয়।\n৫। লংকানগৰীৰ কাষৰ বন-বননিত হনুমস্তই কি কি ফল-ফুলৰ গছ দেখিবলৈ পাইছিল?\nউঃ লংকানগৰীলৈ যাওঁতে কাষৰ বন-বননিত অনেক ফল-ফুল হনুমই দেখা পাইছিল। ঔটেঙা, আঙুৰ, আম, জাম, খেজুৰ, তাল, কমলা, তেঁতেলী , কঁঠাল,নাৰিকল,শ্রীফল, সােলেং টেঙা, বগৰী, কৰ্দৈ, বীজপুৰ, আমলখি, অমৰা আদি বিবিধ ফলেৰে ভৰি আছিল লংকা নগৰীৰ বননি। শাল, তমাল, গমাৰি, আঁহত, বট, মনিছাল বা ৰিঠা, ছতিয়না, কণ্টকি, তামােল আদি বৃক্ষই আগুৰি আছিল লংকাৰ বন। একাষত আছিল পদুম ফুলেৰে ভৰি থকা পুখুৰী।নাগেশ্বৰ, কদম, গুলচ, পাৰিজাত, সেউতী, মালতী, গুটিমালী আদি নানা ফুল লংকাৰ বনত জাতিষ্কাৰ হৈ ফুলি আছিল। গুণ গুণ শব্দৰে ভােমােৰাই সেই ফুলৰ মধুপান কৰি থকা দৃশ্যই বননিক যেন ৰম্যভূমিত পৰিণত কৰিছিল।\n৬। হনুমন্তই কি ৰূপ ধৰি লংকা নগৰীত প্ৰৱেশ কৰিছিল? তেওঁ সেই ৰূপ ধৰাৰ কাৰণ কি আছিল।\nউঃ হনুমন্তই বিৰাল অর্থাৎ মেকুৰীৰ ৰূপ ধৰি লংকানগৰীত প্ৰৱেশ কৰিছিল। সীতাৰ অন্বেষণত ঘূৰি ফুৰি হনুমস্তই আহি লংকা নগৰী পাইছিল। সাগৰ পাৰ হৈ আহি লংকাৰ সমীপ পাওঁতে সূর্যাস্ত সময় উপস্থিত হােৱাত হনুমানে সূর্য দেৱতাক প্রার্থনা জনায় আৰু অলপ সময় ৰ’বলৈ। সূর্য দেৱতা সন্মত হােৱাত হনুমানে লংকানগৰীলৈ উৰা মাৰে।নানা ফল-ফুলেৰে ভৰপূৰ কাষৰ বন বননিৰ সৌন্দর্য উপভােগ কৰি গধূলি লংকা নগৰীৰ প্ৰৱেশ পথ পায়। নিজৰ প্ৰকাণ্ড শৰীৰেৰে লংকাত প্রৱেশ কেনেকৈ কৰিব সেই চিন্তাত ত্রস্ত হ’ল হনুমান।কিয়নাে বিৰাটকায় বানৰ দেখিলে লংকাৰ ৰাক্ষসে তেওঁক ধৰি বান্ধি ঘৰে ঘৰে লৈ ফুৰাৰ সম্ভাৱনা\nআছে। সেয়ে তেওঁ মায়াবিদ্যাৰে নিজৰ শৰীৰটোক এটি মেকুৰীলৈ ৰূপান্তৰ কৰি দেৱাল বগাই লংকা নগৰীত প্ৰৱেশ কৰিলে।\n৭। হনুমন্তই গধূলি সময়ত দেখা লংকা নগৰীৰ এটি বর্ণনা দিয়া।\nউঃ সীতাৰ সন্ধানত সাগৰ পাৰ হৈ হনুমন্ত লংকা অভিমুখে গৈছিল। বিবিধ ফল-ফুলেৰে জাতিষ্কাৰ বন-বননি পাৰ হৈ গধূলি বেলিকা হনুমন্ত উপস্থিত হৈছিল লংকা নগৰীৰ প্রৱেশ পথত। প্রকাণ্ড শৰীৰটো দেখিলে লংকাৰ ৰাক্ষসে তেওঁক বান্ধি নগৰৰ ঘৰে ঘৰে লৈ ফুৰিব পাৰে বুলি ভাবি তেওঁ এটি মেকুৰীৰ ৰূপ ধাৰণ কৰিলে। মেকুৰী এটি হৈ তেওঁ দেৱাল বগাই লংকাৰ সৌন্দর্য চাবলৈ ধৰিলে। ত্রিকূট পর্বতত স্থাপিত লংকা নগৰীখন যেন বিশ্বকর্মা নির্মিত ইন্দ্ৰৰ ৰাজধানী অমৰাৱতীহে। সমগ্ৰ নগৰীৰ চাৰিসীমা সােণৰ গড়েৰে আৱৰা। অনেক যােজন বাটৰ ঠায়ে ঠায়ে উজ্জ্বলি আছিল সােণ, মণি, মণিক ইত্যাদিৰে। লংকা নগৰীৰ বহল চাৰিসীমা বেৰি আছে অসংখ্য দুর্গই।বিভিন্ন যন্ত্রপাতিৰে সজ্জিত সেই দুর্গ দেৱতাই লংঘিব নােৱাৰে। গধুলি সময়ত দেখা লংকানগৰী হনুমন্ত দুর্গম স্থান যেন লাগিছিল।\n৮। সুৰক্ষিত লংকা নগৰী দেখি হনুমন্তৰ মনলৈ কেনে ধৰণৰ চিন্তা আহিছিল?\nউঃ ৰামভক্ত হনুমন্তই প্ৰভুৰ দুখ মােচনার্থে সীতাৰ সন্ধানত লংকা নগৰীত উপস্থিত হৈছিল। গধূলি সময়ত তেওঁ দেখিছিল লংকা আৱৰি আছে সােণেৰে নির্মিত গড়ে নগৰীৰ বহল চাৰিসীমা বেঢ়ি আছে অসংখ্য মজবুত দুর্গই। নানা যন্ত্ৰেৰে সজ্জিত সেই দুর্গ দেৱতাই লংঘিব নােৱাৰে। হনুমন্তৰ ধাৰণা হৈছিল যে লংকা দুর্গম ঠাই। তেওঁৰ মনত চিন্তা উপজিছিল যে অংগদ, সুগ্রীৱ, নীল আৰু তেওঁ মায়াবলেৰে সাগৰ অতিক্ৰম কৰি লংকাত প্রৱেশ কৰিব পাৰিলেও অন্য বানৰে শত যােজন পথ পাৰ হৈ সাগৰৰ সিপাৰৰ লংকালৈ কিদৰে আহিব। দেৱতায়াে লংঘিব নােৱাৰা লংকালৈ আহি দাশৰথী ৰামেও যেন একো কৰিব নােৱাৰিব— তেনে চিন্তাও হনুমন্তৰ মনলৈ আহিছিল।\n৯। সুবেল শৃংগত বহি হনুমন্তই কি ভাবিছিল?\nউঃ সীতাক বিচাৰি ত্রিকুট পৰ্বতৰ ওপৰৰ সুবেল-শৃংগত উপস্থিত হৈছিল হনুমন্ত। শৃংগত বহি তেওঁ ভাবিছিল যে সমুদ্র অতিক্রমি তেওঁ সুস্থ শৰীৰেৰে সুবেল আহি পাইছে যেতিয়া আগলৈও আগুৱাব পাৰিব। কোটি যােজন বাট অতিক্রম কৰাৰ সাহসাে তেওঁৰ আছে। সাগৰ পাৰ হওঁতে তেওঁৰ মনলৈ কোনাে শংকা অহা নাছিল, সেয়ে এতিয়া আগুৱাব নােৱাৰিব বুলি ভাবিবলৈ তেওঁৰ লাজ লাগে। এইবােৰ কথা ভাবি ভাবি হনুমন্তই সুবেলত বহি দ্বিতীয় অমৰাৱতী সদৃশ লংকা নগৰীলৈ দৃষ্টি\n১১। তলৰ শব্দবোৰৰ আধুনিক ৰূপ লিখাঃ\nকন্টকি, ছাতিয়াল, তহিতে, দেৰিলন্ত।\nউঃ কন্টকি : কাঁইটীয়া\nছাতিয়াল : ছতিয়না\nতহিতে : তাতে\nদেখিলন্ত : দেখিলে\n১২। সমার্থক শব্দ লিখাঃ\nগগন, বিৰাল, গড়, সমুদ্র, পৱন\nউঃ গগন : আকাশ, অৰীক্ষ, ব্যোম, নভ, অম্বৰ\nবিৰাল : মেকুৰী\nগড় : দুর্গ, কিল্লা, কোঠ\nসমুদ্র : সাগৰ, জলধি\nপৱন : বায়ু, বতাহ, মৰুৎ\n১। মাধৰ কন্দলী কোন যুগৰ কবি আছিল?\nউঃ মাধৱ কন্দলী প্রাক শংকৰী যুগৰ কবি আছিল।\n২। পৱন নন্দন কোন?\nউঃ পৱন নন্দন হ’ল পৱন পুত্র হনুমান।\n৩। লংকাপুৰী ক’ত অৱস্থিত আছিল?\nউঃ লংকাপুৰী ত্রিকূট পৰ্বতৰ ওপৰত অৱস্থিত।\n৪। হনুমানে কিহৰ ওপৰত বহি লংকা নগৰীখন চাইছিল?\nউঃ হনুমানে সুবেল শৃংগত বহিয়েই লংকা নগৰীখন চাইছিল।\n৫। কাশ্যপ নন্দন কেন?\nউঃ কাশ্যপ নন্দন সূৰ্যৰ অন্য এটা নাম।\n৬। হনুমানে প্রাচীৰৰ ওপৰত উঠি কি দেখিছিল?\nউঃ প্রাচীৰৰ ওপৰত বহি হনুমানে লংকাৰ গড় দেখিলে। নগৰৰ ফালে গৈ থাকোতে তেওঁ নানা ফল-ফুলৰ গছ দেখিবলৈ পালে।\n৭। অমৰাৱতী কি?\nউঃ হিন্দু শাস্ত্র মতে অমৰাৱতী ইন্দ্ৰৰ ৰাজধানী য’ত দেৱতা, অস্পৰাসকলে বাস কৰে। এই দেৱপুৰী বিশ্বকর্মাই নিৰ্মাণ কৰিছিল।\n৮। ‘দাশৰথী ৰাম’ – ৰে কি অর্থ কৰিছে?\nউঃ ‘দাশৰথী ৰাম’— দশৰথৰ পুত্ৰ ৰামৰ অৰ্থ প্ৰকাশ কৰিছে।\n১। “সুবেল গিৰিৰ শৃংগ অতি বিতােপন। তহিতে পৰিলা গৈয়া পৱন নন্দন।”\n—- পৱন নন্দন কোন? তেওঁ কিয় তাত গৈ পৰিছে?\nউঃ পৱন নন্দন হৈছে বানৰ বীৰ হনুমান। তেওঁ ৰামৰ পৰম ভক্ত। সীতাৰ অন্বেষণত গৈ তেওঁ তাত পৰিছে।\n২। “ষড় ঋতু নাহাড় কোকিলৰ ৰাৱ”।\n– কোনে, ক’ত ছয় ঋতুতে কুলিৰ মাত থাকে বুলি কৈছিল?\nউঃ ছয় ঋতুত কুলিৰ মাত লংকা নগৰীত থাকে বুলি অপ্রমাদী কবি মাধৰ কন্দলিয়ে কৈছে।\n৩। “অশথ কপিথ ৰট নাৰ দৰ।”\n— অশ্বথ আৰু কপিথ মানে কি?\nউঃ ‘অশ্বথ’ মানে পবিত্ৰ বৰগছ বা আঁহত গছ। কপিথ’ মানে হ’ল ঔটেঙা।\n৪। “মাখা তুলি দেখ আদিত্য অস্ত যান্ত।\nসূর্য অস্ত যাবলৈ ধৰা দেখি হনুমানে কি কৰিছিল?\nউঃ সূর্য অস্ত যাবলৈ ধৰা দেখি হনুমানে আদিত্যক আৰু কিছু সময় ৰ’বলৈ অনুৰােধ কৰিছিল যাতে তেওঁ ৰামৰ কার্য সিদ্ধিৰ বাবে লংকানগৰী সুন্দৰভাৱে চাই ল’ব পাৰে।\nহনুমন্ত লংকা দর্শন মূলভাব\nমূলভাব: সীতাৰ খবৰ আনি ৰামক জনাবলৈ হনুমন্তবীৰে লংকালৈ গৈ কি দেখিলে তাৰ নিভাঁজ বর্ণনাই কাব্যাংশৰ মূল বিষয়। সম্পাতিৰ পৰা সাগৰৰ সিপাৰে থকা লংকাৰ অধিপতি ৰাৱণে সীতাক হৰি নিছে বুলি গম পাই ৰাম-লক্ষণ আৰু কপিসকলে মন্ত্রণা কৰিলে যে লংকালৈ হনুমন্ত যাব। কিয়নাে তালৈ গ’লে সাগৰ পাৰ হ’ব লাগিব আকাশ মার্গেদি আৰু সেই কাম কৰিব পৰা একমাত্র বীৰ হৈছে পৱনপুত্র হনুমন্ত। সেইমতে নানা বিপদ-বিঘিনি নেওচি হনুমন্তই ত্রিকূট পর্বত ওপৰত থকা লংকা নগৰী দেখিবলৈ পায়। সেই ক্ষণতে সূর্যাস্ত হ’বলৈ ধৰা দেখি তেওঁ আদিত্যক প্রার্থনা জনালে অলপ সময় ৰবলৈ। আদিত্যই তাকে কৰাত হনুমন্তই সুবেল শৃংগত বহিয়ে লংকাৰ গড় দেখিলে।\nনগৰৰ ফালে গৈ থাকোতে তেওঁ নানা ফল-ফুলৰ গছ দেখিবলৈ পালে।ঔটেঙা, আঙুর, আম, জাম, খেজুৰ, তাল, কমলা, তেতেলী,কঁঠাল, নাৰিকল, শ্রীফল, সােলেং টেঙা, বগৰী, কৰ্দৈ, বীজপুৰ, আমলখি, অমৰা আদি বিবিধ ফলেৰে ভৰি আছিল লংকা নগৰীৰ বননি। শাল, তমাল, গমাৰি, আঁহত, বট, মনিছাল বা ৰিঠা, ছতিয়ানা, কণ্টকি, তামােল আদি বৃক্ষই আগুৰি আছিল লংকাৰ বন। একাষত আছিল পদুম ফুলেৰে ভৰি থকা পুখুৰী। নাগেশ্বৰ, কদম, গুলচ, পাৰিজাত, সেউতী, মালতী, গুটিমালী আদি নানা ফুল লংকাৰ বনত জাতিষ্কাৰ হৈ ফুলি আছিল। গুণ গুণ শবদেৰে ভােমােৰাই সেই ফুলৰ মধুপান কৰি থকা দৃশ্যই বননিক যেন ৰম্যভূমিত পৰিণত কৰিছিল। এইবােৰৰ উপৰি বাৰ মাহে বতাহ বয়, ছটা ঋতুতে কুলিয়ে মাতে।\nঅনেক পশু-পক্ষীৰেও ভৰি আছে বন। হনুমন্তই দৃষ্টি প্রসাৰিত কৰি সকলাে চাই চাই নগৰৰ প্ৰৱেশদ্বাৰ পাওঁতে গধূলি হ’ল। বিৰাটকায় বানৰ দেখিলে ৰাক্ষসে ধৰি বান্ধিনগৰলৈ নিব বুলি ভাবি হনুমন্তই এটা মেকুৰীৰ ৰূপ ধৰি লংকা নগৰীত প্ৰৱেশ কৰিলে। লংকাখন বিশ্বকর্মা নির্মিত অমৰাৱতীহে যেন। তাতে সকলাে সুবর্ণময়। সুবর্ণ আৰু মাণিক, মুকুতাৰে নির্মিত বিভিন্ন প্রসাদ, গড়, উদ্যানেৰে ভৰি আছে লংকা নগৰী। লংকা নগৰীৰ বহল চাৰিসীমা বেৰি আছে অসংখ্য দুর্গই, বিভিন্ন যন্ত্রপাতিৰে সজ্জিত সেই দুর্গ দেৱতাই লংঘিব নােৱাৰে। এনেহেন লংকা নগৰী হনুমন্তৰ দুর্গম স্থান যেন লাগিছিল।\nলংকা নগৰীৰ প্রকৃতি বর্ণনত অসমীয়া কবিয়ে য’তেই সুৰঙা পাইছে তাতেই অসমৰ গছ বন, ফুল-ফলৰ নামােল্লেখ কৰা বাবে লংকাৰ প্রকৃতি পাঠকৰ আপােন আপােন লাগে। নৈসর্গিক সৌন্দর্যৰ নিভাজ বর্ণনাই পাঠটোক সুপঠিত কৰি তুলিছে।


মাজুলী সমষ্টিতে হ’ব নেকি উপ-নিৰ্বাচন ? -\nHomeআঞ্চলিকমাজুলী সমষ্টিতে হ’ব নেকি উপ-নিৰ্বাচন ?\nমাজুলী সমষ্টিতে হ’ব নেকি উপ-নিৰ্বাচন ?\nডিজিটেল ডেস্কঃ ভাৰতীয় ৰাজনীতিত আয়া-ৰাম গয়া-ৰাম, হৰ্চ ট্ৰেডিং আদি সূত্রসমূহে অতীতৰে পৰা কিছু কিছু সময়ত অন্য এক ভূমিকা পালন কৰি আহিছে। তাৰেই যেন বিৰূপ প্ৰভাৱ পৰিছে সাম্প্রতিক সময়ৰ অসমৰ ৰাজনীতিত। ক্ৰমাৎ যেন নাইকিয়া হৈছে প্ৰমূল্যবোধৰ ৰাজনীতি। ক্ষমতাৰ কাৰণে দলীয় আদৰ্শক জলাঞ্জলি দি ঢাপলি মেলে শাসকীয় দলৰ পক্ষত। বিগত ২০২১ৰ বিধানসভা নির্বাচনৰ পাছত অসমত হৰ্চ ট্ৰেডিঙত লিপ্ত হ’ল কেইবাজনো বিধায়ক। সাধাৰণ নিৰ্বাচনৰ কেইমাহমানৰ পাছত অনুষ্ঠিত কৰিব লগা হ’ল উপ-নিৰ্বাচন । ৰাইজৰ ধন খৰচ কৰি চৰকাৰে লাস-বিলাসিতাৰে পাৰ কৰিলে বিধায়ক পদ খালী হৈ থকা কেইটিমান সমষ্টিৰ উপ-নিৰ্বাচন।\nমাজুলী সমষ্টিৰপৰা নিৰ্বাচিত হোৱা বিধায়ক তথা প্ৰাক্তন মুখ্যমন্ত্রী সৰ্বানন্দ সোণোৱালে কেন্দ্রীয় চৰকাৰৰ মন্ত্ৰিত্বৰ দায়িত্ব লোৱাৰ পাছত সমষ্টিটোত এতিয়ালৈকে খালী হৈ আছে বিধায়ক পদ। নিৰ্বাচনী আয়োগে মৰিয়নি, থাওৰা, ভৱানীপুৰ আদিৰ উপ-নিৰ্বাচনৰ সময়ত মাজুলীত অনুষ্ঠিত নকৰিলে উপ-নিৰ্বাচন। এতিয়ালৈকে ঘোষণা হোৱা নাই মাজুলী সমষ্টিৰ উপ-নিৰ্বাচনৰ দিন। মাজুলীৰ লগতে অন্য সমষ্টিতো হ’ব নেকি উপ-নিৰ্বাচন?\nবৰ্তমান এয়া অসমৰ ৰাজনীতিৰ এক ডাঙৰ প্ৰশ্ন! কাৰণ সততে খবৰ ওলাই থাকে যে দিছপুৰত শূন্য হ’ব নেকি বিপিএফৰ বিধায়কৰ সংখ্যা। বিপিএফৰ তিনি বিধায়ক দুৰ্গা দাস বড়ো, ৰবিৰাম নাৰ্জাৰী আৰু মাজেন্দ্ৰ নাৰ্জাৰী সঘনাই যোগাযোগ অব্যাহত ৰাখিছে শাসকীয় দল বিজেপিৰ সৈতে বুলি চৰ্চা হৈছে! বিজেপিৰ সভাপতি ভৱেশ কলিতাই এই সন্দৰ্ভত কয় যে, বিহুৰ পাছত ভাল খবৰ ওলাব। আনহাতে খবৰ ওলোৱা ধৰণে ছয়গাঁও সমষ্টিৰ কংগ্রেছী বিধায়ক ৰেকিবুদ্দিন আহমেদ আৰু বকো সমষ্টিৰ বিধায়িকা নন্দিতা দাসেও অসম গণ পৰিষদ দলত যোগদান কৰিব বিচৰা বিষয়টো কিমান সঁচা সেয়া সময়তহে লক্ষ্যণীয় হ’ব বুলি বিশ্লেষণ কৰিছে ৰাজ্যৰ সচেতন তথা বৌদ্ধিক সমাজে।\nPrevious articleঅমানৱীয়! নৱজাতকক হাস্পতালতে এৰি অন্তৰ্ধান পিতৃ-মাতৃ\nNext articleতিনিমাহে দৰমহাৰপৰা বঞ্চিত! চতুৰ্থ বৰ্গৰ কৰ্মচাৰীৰ সংবাদমেল


সুৰাৰ ৰাগীত পৰ্যটক উঠিলগৈ জিৰাফৰ পিঠিত... ভাইৰেল VIDEO - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nডিজিটেল ডেস্কঃ আপুনি চিৰিয়াখানালৈ নিশ্চয় গৈছে। হাতী, ঘৰিয়াল, জলহস্তী, জিৰাফ, বান্দৰ এইবোৰৰ কাষৰ পৰা চাবলৈ পৰ্যটকসকল যায় চিৰিয়াখানালৈ। কিন্তু বন্যপ্ৰাণী থকা গড়ালসমূহৰ সন্মুখত লিখা থাকে- ‘কাষলৈ নাযাব’ বা ‘বন্যপ্ৰাণীক চুবলৈ চেষ্টা নকৰিব’।\nকিন্তু কাজাখিস্তানৰ এখন চিৰিয়াখানাত দেখা গ’ল এক আজৱ দৃশ্য। আৰু সেই দৃশ্যৰ এটা ভিডিঅ’ ভাইৰেল হৈ পৰিছে বৰ্তমান ছ’চিয়েল মিডিয়াত। দৰাচলতে, চিৰিয়াখানালৈ যোৱা এজন যুৱকে সুৰাসত্ত অৱস্থাত এটা জিৰাফৰ পিঠিত উঠি বহিলগৈ।\nজিৰাফক ৰখা গড়ালটোৰ বেৰত বগাই উঠি প্ৰথমে জিৰাফটোক হাতেৰে চুই চালে সুৰাসত্ত যুৱকজনে। তাৰপাছত উঠিলগৈ জিৰাফটোৰ পিঠিত। গড়ালটোৰ সন্মুখত থকা সকলোৱে সেই দৃশ্য পৰিলক্ষিত কৰাৰ লগতে একাংশই মবাইলত বন্দী কৰিলে ভিডিঅ’।\nএবাৰ জিৰাফটোৱে গাটো জোকাৰি যুৱকজনক নমাই দিয়াৰ পাছত পুনৰ যুৱকজন উঠিলগৈ জিৰাফটোৰ পিঠিত। বেচেৰা জিৰাফটোৱেনো কৰিব কি? সুৰাৰ ৰাগীত থকা যুৱকজনে পিছে জিৰাফৰ পিঠিত উঠিব বুলি যেন প্ৰতিজ্ঞাৱদ্ধহে হৈছিল! সেয়েহে দুবাৰকৈ উঠিলগৈ জিৰাফটোৰ ওপৰত।\nস্থানীয় সংবাদ মাধ্যম অনুসৰি, কাজাখিস্তানৰ ছিমংকেট চিৰিয়াখানাত সংঘটিত হৈছিল এই ঘটনাটো। যেতিয়া যুৱকজনে জিৰাফটোৰ পিঠিত পিঠিত উঠিছিল, সেই সময়ত তেওঁ সুৰাসত্ত অৱস্থাত আছিল। জানিব পৰা মতে, আৰক্ষীয়ে এই যুৱকজনৰ সন্ধান বিচাৰি ফুৰিছে।\nভাল খবৰঃ হ্ৰাস পালে পেট্ৰ’লৰ মূল্য…